CELEX: 52014JC0036
Language: mt
Date: 2014-10-29
Title: Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni fi ħdan il-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tat-Tuneżija, min-naħa l-oħra, fir-rigward tal-adozzjoni ta’ rakkomandazzjoni dwar l-implimentazzjoni tal-Pjan ta’ Azzjoni UE-Tuneżija li jimplimenta s-sħubija privileġġjata (2013-2017)

|
			
		
		
		52014JC0036
		
			Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni fi ħdan il-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tat-Tuneżija, min-naħa l-oħra, fir-rigward tal-adozzjoni ta’ rakkomandazzjoni dwar l-implimentazzjoni tal-Pjan ta’ Azzjoni UE-Tuneżija li jimplimenta s-sħubija privileġġjata (2013-2017) /* JOIN/2014/036 final - 2014/0316 (NLE) */
			
				
		
		
			
			   	MEMORANDUM TA’ SPJEGAZZJONI
It-Tuneżija u l-Unjoni Ewropea huma
marbuta bi Ftehim Ewro‑Mediterranju ta’ Assoċjazzjoni, li ilu
fis-seħħ minn Marzu 1998, u li abbażi tiegħu,
f’Mejju 2005 ġie approvat Pjan ta’ Azzjoni UE-Tuneżija fil-qafas
tal-Politika Ewropea tal-Viċinat (PEV) miż-żewġ partijiet
għal perjodu ta’ ħames snin. F’dan il-qafas, ir-relazzjonijiet bejn
l-UE u t-Tuneżija żviluppaw u mmaturaw b’mod konsiderevoli.
Il-preżentazzjoni, f'Marzu 2010, ta' proposta Tuneżina dwar
l-għoti ta' status avvanzat[1]
tathom spinta ġdida u mmarkat it-tisħiħ sinifikanti tagħhom
fl-oqsma tar-relazzjonijiet politiċi u tas-sigurtà, tal-ekonomija u
tal-kummerċ, kif ukoll f'bosta setturi u fil-kuntatti bejn il-popli.
Billi l-Pjan ta’ Azzjoni attwali fil-qafas
tal-PEV skada fl-2010, tqies opportun li jiġi negozjat u konkluż Pjan
ta’ Azzjoni ġdid, ibbażat fuq l-għanijiet u l-ambizzjonijiet
tad-dokument konġunt rigward is-sħubija privileġġjata.
Għaldaqstant, sakemm jiġi konkluż dan il-pjan il-ġdid,
f'Settembru 2010 iż-żewġ partijiet qablu li jkomplu
japplikaw il-Pjan ta’ Azzjoni tal-2005.
Ir-relazzjonijiet bejn l-UE u t-Tuneżija
jitqiesu fil-kuntest ta’ sitwazzjoni politika globali fir-reġjun li ilha
għaddejja minn evoluzzjoni kbira sa mill-bidu tal-2011.
Il-komunikazzjoni konġunta li
ġġib l-isem "Strateġija Ġdida għal Viċinat
li qed jinbidel"[2]
stabbilixxiet strateġija ġdida bbażata fuq divrenzjar
imsaħħaħ, li tippermetti lil kull sieħeb jiżviluppa
r-relazzjonijiet tiegħu mal-UE skont l-ambizzjonijiet,
il-ħtiġijiet u l-ħiliet tiegħu stess, iżda wkoll skont
il-prinċipju ta' responsabbiltà reċiproka u l-livell ta' rabta
mal-valuri universali tad-drittijiet tal-bniedem, tad-demokrazija u tal-Istat
tad-Dritt, kif ukoll f'kunsiderazzjoni tal-ħiliet biex jiġu
implimentati l-prijoritajiet definiti bi qbil komuni. Dan il-Pjan ta’ Azzjoni
l-ġdid jistabbilixxi b’mod ċar l-għanijiet prijoritarji
tar-relazzjonijiet bejn l-UE u t-Tuneżija filwaqt li jqis b’mod
sħiħ is-sħubija privileġġjata u l-kompletezza
tar-relazzjonijiet bejn iż-żewġ partijiet.
Is-Servizz Ewropew għall-Azzjoni Esterna
(SEAE), b’kooperazzjoni mill-qrib mas-servizzi tal-Kummissjoni Ewropea u
l-Istati Membri tal-UE, mexxa diskussjonijiet preliminari mat-Tuneżija li
wasslu għal ftehim rigward l-abbozz tal-Pjan ta’ Azzjoni, b'mod
partikolari l-lista ta' azzjonijiet prijoritarji li għandhom jitwettqu
f'dan il-qafas. Waqt l-aħħar
laqgħa tal-Kunsill ta' Assoċjazzjoni UE-Tuneżija, li saret
fl-14 ta' April 2014, iż-żewġ partijiet sabu li kienu waslu
għal konklużjoni.
Il-finalizzazzjoni ta' konsultazzjonijiet tekniċi fuq kull naħa
ġiet innotifikata permezz ta' skambju ta' ittri.
Il-pjan ġdid ta' azzjoni UE-Tuneżija
jiddefinixxi l-miżuri speċifiċi li jwasslu biex il-partijiet
jissodisfaw l-obbligi tagħhom stipulati skont il-Ftehim Ewro-Mediterranju.
Huwa jipprovdi wkoll qafas usa' għat-tisħiħ tar-relazzjonijiet
bejn l-UE u t-Tuneżija sabiex jintlaħaq grad għoli ta'
integrazzjoni ekonomika u sabiex tiġi approfondita l-kooperazzjoni
politika, skont l-objettivi ġenerali tal-Ftehim Ewro-Mediterranju. Skont
ir-Regolament dwar l-Istrument Ewropew ta’ Viċinat[3], il-pjan ta' azzjoni
jikkostitwixxi element essenzjali ta' referenza biex jiġu definiti
l-prijoritajiet tal-Unjoni fil-qafas tal-PEV. Il-PEV se jkompli jkollha rwol
ta’ katalista bħala qafas strateġiku uniku msejjes b’mod partikolari
fuq is-sħubija u s-sjieda komuni, kif ukoll fuq divrenzjar skont
ir-riżultati u għajnuna adattata għall-ħtiġijiet.
Il-Kummissjoni Ewropea u r-Rappreżentant Għoli tal-Unjoni
għall-Affarijiet Barranin u l-Politika ta’ Sigurtà (aktar ’il quddiem
ir-“Rappreżentant Għoli”) qed jehmżu bħala Anness it-test ta’
proposta konġunta għal deċiżjoni tal-Kunsill fir-rigward
tal-pożizzjoni li għandha tiġi adottata mill-Unjoni Ewropea fi
ħdan il-Kunsill ta’ Assoċjazzjoni UE-Tuneżija fid-dawl
tal-adozzjoni ta’ rakkomandazzjoni rigward l-implimentazzjoni tal-Pjan ta’ Azzjoni.
Għalhekk, il-Kummissjoni Ewropea u
r-Rappreżentant Għoli jistiednu lill-Kunsill biex jadotta l-proposta
konġunta għal Deċiżjoni tal-Kunsill mehmuża hawnhekk.
2014/0316 (NLE)
Proposta Konġunta għal
DEĊIŻJONI TAL-KUNSILL
dwar il-pożizzjoni tal-Unjoni fi
ħdan il-Kunsill ta’ Assoċjazzjoni mwaqqaf permezz tal-Ftehim
Ewro-Mediterranju li jistabbilixxi assoċjazzjoni bejn il-Komunitajiet
Ewropej u l-Istati Membri tagħhom, minn naħa, u r-Repubblika
tat-Tuneżija, min-naħa l-oħra, fir-rigward tal-adozzjoni ta’ rakkomandazzjoni
dwar l-implimentazzjoni tal-Pjan ta’ Azzjoni UE-Tuneżija li jimplimenta
s-sħubija privileġġjata (2013-2017)

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 217
flimkien mal-Artikolu 218, il-paragrafu 9 tiegħu,
Wara li kkunsidra l-proposta konġunta
mir-Rappreżentant Għoli tal-Unjoni għall-Affarijiet Barranin u
l-Politika ta' Sigurtà u mill-Kummissjoni Ewropea,
Billi:
(1)       Il-Ftehim Ewro-Mediterranju
li jistabbilixxi assoċjazzjoni bejn il-Komunitajiet Ewropej u l-Istati
Membri tagħhom, minn naħa, u r-Repubblika tat-Tuneżija,
min-naħa l-oħra, ġie ffirmat fis-17 ta’ Lulju 1995 u
daħal fis-seħħ fl-1 ta’ Marzu 1998.
(2)       Il-partijiet beħsiebhom
japprovaw il-Pjan ta’ Azzjoni UE-Tuneżija l-ġdid fil-qafas
tal-Politika Ewropea tal-Viċinat (PEV) għall-implimentazzjoni
tas-sħubija privileġġjata (2013-2017) li tirrifletti
s-sħubija speċjali bejn iż-żewġ partijiet u li se
tikkontribwixxi għall-implimentazzjoni tal-Ftehim Ewro‑Mediterranju
permezz tat-tfassil u l-adozzjoni ta' miżuri konkreti maħsuba biex
jintlaħqu l-għanijiet tiegħu,
ADOTTA DIN ID-DEĊIŻJONI:
Artikolu 1
Il-pożizzjoni tal-Unjoni fi ħdan
il-Kunsill ta’ Assoċjazzjoni mwaqqaf permezz tal-Ftehim Ewro‑Mediterranju
li jistabbilixxi assoċjazzjoni bejn il-Komunitajiet Ewropej u l-Istati
Membri tagħhom, minn naħa, u r-Repubblika tat-Tuneżija,
min-naħa l-oħra, fir-rigward tal-implimentazzjoni tal-Pjan ta’
Azzjoni UE-Tuneżija fil-qafas tal-PEV li jimplimenta s-sħubija privileġġjata
(2013-2017), hija bbażata fuq l-abbozz ta’ rakkomandazzjoni tal-Kunsill
ta’ Assoċjazzjoni mehmuż ma’ din id-Deċiżjoni.
Artikolu 2
Din
id-Deċiżjoni tidħol fis-seħħ fil-jum tal-adozzjoni
tagħha.
Magħmul fi Brussell,
                                                                       Għall-Kunsill
                                                                       Il-President
[1]               Adottata mill-Kunsill ta’ Assoċjazzjoni 
UE-Tuneżija fil-11 ta' Mejju 2010.
[2]               COM(2011) 303 tal-25.5.2011.
[3]               Regolament (UE) Nru 232/2014 tal-11.3.2014.
ANNESS
għall-
Proposta konġunta ta’
DEĊIŻJONI TAL-KUNSILL
dwar il-pożizzjoni tal-Unjoni fi
ħdan il-Kunsill ta’ Assoċjazzjoni mwaqqaf mill-Ftehim
Ewro-Mediterranju li jistabbilixxi assoċjazzjoni bejn il-Komunitajiet
Ewropej u l-Istati Membri tagħhom, minn naħa, u r-Repubblika
tat-Tuneżija, min-naħa l-oħra, rigward l-adozzjoni ta’
rakkomandazzjoni dwar l-implimentazzjoni tal-Pjan ta’ Azzjoni UE-Tuneżija
li jimplimenta s-sħubija privileġġjata (2013-2017)
ANNESS 1
Abbozz
ta’
Rakkomandazzjoni
dwar
l-implimentazzjoni tal-Pjan ta’ Azzjoni UE-Tuneżija fil-qafas tal-PEV
li
jimplimenta s-sħubija privileġġjata (2013-2017)
Il-Kunsill ta’ Assoċjazzjoni
UE-Tuneżija,
Wara li kkunsidra l-Ftehim Ewro-Mediterranju
li jistabbilixxi assoċjazzjoni bejn il-Komunitajiet Ewropej u l-Istati
Membri tagħhom, minn naħa waħda, u r-Repubblika
tat-Tuneżija, min-naħa l-oħra, u b’mod partikolari
l-Artikolu 80 tiegħu,
Billi:
(1)          L-Artikolu 80 tal-Ftehim
Ewro-Mediterranju jagħti s-setgħa lill-Kunsill ta' Assoċjazzjoni
li jagħmel ir-rakkomandazzjonijiet xierqa, għall-iskop li
jintlaħqu l-għanijiet tal-Ftehim.
(2)          B’mod konformi mal-Artikolu 90
tal-Ftehim Ewro-Mediterranju, il-Partijiet għandhom jieħdu kull
miżura ġenerali jew speċifika meħtieġa biex
jissodisfaw l-obbligi tagħhom skont dan il-Ftehim u għandhom jaraw li
l-għanijiet stipulati fil-Ftehim jintlaħqu.
(3)          Il-partijiet fil-Ftehim
Ewro-Mediterranju approvaw it-test tal-Pjan ta’ Azzjoni UE-Tuneżija
fil-qafas tal-Politika Ewropea tal-Viċinat (PEV) li jimplimenta
s-Sħubija Privileġġjata (2013-2017).
(4)          Dan il-Pjan ta’ Azzjoni
UE-Tuneżija fil-qafas tal-PEV ser jikkontribwixxi
għall-implimentazzjoni tal-Ftehim permezz tat-tfassil u l-adozzjoni, bi
qbil bejn il-partijiet, ta' miżuri konkreti li jipprovdu gwida prattika
għal din l-implimentazzjoni.
(5)          Il-Pjan ta’ Azzjoni għandu
l-għan doppju li jippreżenta miżuri konkreti għat-twettiq,
mill-partijiet, tal-obbligi stipulati fil-Ftehim Ewro-Mediterranju u li
jipprovdi qafas aktar wiesa’ għat-tisħiħ tar-relazzjonijiet bejn
l-UE u t-Tuneżija, sabiex jintlaħaq livell għoli ta’
integrazzjoni ekonomika u approfondiment tal-koperazzjoni politika, b’mod
konformi mal-għanijiet ġenerali tal-Ftehim Ewro-Mediterranju,
ADOTTA DIN IR-RAKKOMANDAZZJONI:
Artikolu Uniku
Il-Kunsill ta’ Assoċjazzjoni jirrakkomanda
li l-partijiet jimplimentaw il-Pjan ta’ Azzjoni UE-Tuneżija fil-qafas
tal-PEV li jimplimenta s-Sħubija Privileġġjata (2013-2017),
li tidher fl-Anness, sakemm din l-implimentazzjoni jkollha l-mira li
jintlaħqu l-għanijiet tal-Ftehim Ewro-Mediterranju li jistabbilixxi
assoċjazzjoni bejn il-Komunitajiet Ewropej u l-Istati Membri tagħhom,
minn naħa, u r-Repubblika tat-Tuneżija, min-naħa l-oħra.
Magħmul fi […], 
Għall-Kunsill ta’ Assoċjazzjoni
Il-President
ANNESS 2
Relazzjonijiet
Tuneżija – Unjoni Ewropea: sħubija privileġġjata
Pjan ta’
Azzjoni 2013-2017 
sommarju
I.            INTRODUZZJONI
Mill-14 ta’ Jannar 2011,
it-Tuneżija bdiet paġna ġdida fl-istorja moderna tagħha, ikkaratterizzata
minn rivoluzzjoni paċifika għad-dinjità u l-libertà, li l-attur
ewlieni tagħha kien il-poplu Tuneżin. Din ir-rivoluzzjoni stabbiliet
il-pedament għall-iżvilupp ta’ demokrazija ġenwina,
ibbażata fuq l-Istat tad-dritt u r-rispett għad-drittijiet
tal-bniedem u l-libertajiet fundamentali.
Huma dawn il-valuri, li issa huma
kondiviżi mal-Unjoni Ewropea, li jimmotivaw ix-xewqa
taż-żewġ partijiet li jieħdu r-relazzjonijiet tagħhom
f’livell ogħla u aktar strateġiku, jiġifieri s-sħubija
privileġġjata. Bis-saħħa tar-rivoluzzjoni, illum
infetħu prospetti radikalment differenti fir-relazzjonijiet bejn
it-Tuneżija u l-Unjoni Ewropea. L-UE hija ddeterminata li timpenja
ruħha fit-tul fit-tranżizzjoni demokratika tat-Tuneżija, konxja
li s-suċċess tagħha ser ikollu effetti pożittivi kemm fuq
il-prosperità tat-Tuneżija kif ukoll fuq ir-reġjun kollu. L-appoġġ għat-tranżizzjoni
tat-Tuneżija fil-fatt jikkostitwixxi, opportunità storika
għall-Unjoni Ewropea biex twieġeb b’mod sostanzjali, effikaċi u
pożittiv għall-isfidi li nħolqu kemm tat-Tuneżija kif ukoll
tar-“Rebbiegħa Għarbija”, skont l-aġġustament tal-Politika
Ewropea tal-Viċinat deċiż fl-2011.
Politika ġdida tal-viċinat
Minħabba l-isfidi storiċi li qed jiffaċċja
l-viċinat tagħha, l-Unjoni Ewropea ddefinixxiet approċċ
ġdid li jipprovdi soluzzjonijiet aktar adattati għall-iżvilupp
rapidu tal-pajjiżi sħab u għall-ħtiġijiet ta’ riformi
tagħhom sabiex jistabbilixxu u jikkonsolidaw demokraziji
b’saħħithom, isostnu tkabbir ekonomiku sostenibbli u inklużiv u
jimmaniġġjaw ir-rabtiet u l-flussi transfruntieri.
Dan l-approċċ il-ġdid[1] huwa bbażat fuq
responsabbiltà reċiproka u impenn kondiviż għall-valuri
universali tad-drittijiet tal-bniedem, tad-demokrazija u tal-Istat tad-dritt.
Huwa jimplimenta livell ogħla ta’ divrenzjar, li jiddefinixxi
l-appoġġ tiegħu skont l-ambizzjonijiet tal-pajjiż
sieħeb f’dak li jirrigwarda rabtiet eqreb mal-UE, il-ħtiġijiet
speċifiċi tiegħu u l-kapaċitajiet li għandu,
il-progress miksub fl-implimentazzjoni tar-riformi, fil-konsolidament
tad-demokrazija u tal-Istat tad-dritt kif ukoll fir-rispett tad-drittijiet
tal-bniedem u l-libertajiet fundamentali. Huwa ser jippermetti wkoll
li t-tisħiħ tar-relazzjonijiet isarraf f’integrazzjoni ekonomika usa’
kif ukoll f'kooperazzjoni politika eqreb fl-oqsma tal-governanza, tas-sigurtà, tas-soluzzjoni
tal-kunflitti u fl-adozzjoni ta’ inizjattivi konġunti fil-fora
internazzjonali dwar kwistjonijiet ta’ interess komuni.
L-approċċ il-ġdid tal-Politika
tal-Viċinat għandu l-għan fost l-oħrajn li: a) joffri
appoġġ akbar lis-sħab b’involviment fl-approfondiment
tad-demokrazija u fir-rispett tal-Istat tad-dritt, tad-drittijiet tal-bniedem,
tal-libertajiet fundamentali u tal-ugwaljanza bejn il-ġeneri; b)
jappoġġja l-iżvilupp ta’ ekonomija sostenibbli u inklużiva,
billi jnaqqas l-inugwaljanzi soċjali u reġjonali, joħloq
l-impjiegi u jtejjeb il-livell tal-għajxien tal-popolazzjonijiet; c)
jistabbilixxi sħubija eqreb mal-popli u mas-soċjetà ċivili
fil-pajjiżi sħab.
Prijoritajiet ġodda għat-Tuneżija
Ir-rivoluzzjoni Tuneżina ġġib
magħha t-tama ta’ ħajja aħjar għaċ-ċittadini
Tuneżini, filwaqt li tissimbolizza t-tmiem ta’ mudell ta’ żvilupp
antik li għal żmien twil kien affettwat minn qasmiet strutturali
ekonomiċi u soċjali.
L-approċċ il-ġdid huwa
għalhekk ibbażat fuq il-bini ta’ proġett soċjali ġdid,
li jkun inklużiv u bbilanċjat, ibbażat fuq il-governanza tajba u
t-trasparenza u t-tqassim ekwu tal-ġid.
Tingħata prijorità lill-impjiegi u
l-koeżjoni soċjali, l-iżvilupp reġjonali, is-sigurtà u
l-istabilità, u l-ġustizzja tranżitorja biex il-proċess ta’
tranżizzjoni demokratika jkun ankrat fit-tul.
Barra minn hekk, dawn il-prijoritajiet
jenfasizzaw l-impenn biex jiġu intensifikati r-riformi meħtieġa bil-għan
li jiġu stabbiliti istituzzjonijiet demokratiċi, li jirrispettaw
id-drittijiet tal-bniedem u d-drittijiet fundamentali u jikkonfermaw l-impenn
tat-Tuneżija li tibni soċjetà miftuħa u moderna, spazju
kulturali plurali u nisġa soċjali effettiva.
Il-ħidma għar-riforma ser tkun
imsaħħa wkoll fil-qasam ekonomiku u soċjali sabiex tingħata
spinta lill-ekonomija u jiġi promoss it-tkabbir sostenibbli b’livell
għoli ta’ impjiegi, ibbażat fuq l-għarfien u l-innovazzjoni.
L-isforz ser jiffoka b’mod partikolari fuq
l-iżvilupp ta’ politika soċjali ġusta, solidari u ta’ ġid għall-kategoriji
u għar-reġjuni kollha u l-immodernizzar tal-istruttura tal-ekonomija
billi jdur aktar lejn l-attivitajiet innovattivi, b’kontenut teknoloġiku
għoli u li jħarsu l-ambjent kif ukoll lejn it-titjib
tal-kompetittività u tal-klima tan-negozju biex titrawwem l-inizjattiva privata
u s-sħubija pubblika-privata.
Sħubija
privileġġjata
F’dan il-kuntest, il-kundizzjonijiet huma
kollha ssodisfati biex it-Tuneżija u l-Unjoni Ewropea jgħaddu
għal livell ogħla u aktar strateġiku ta’ approfondiment
tar-relazzjonijiet tagħhom u ta’ integrazzjoni, meta wieħed
jikkunsidra l-ambizzjonijiet reċiproċi aktar għolja.
L-approssimazzjoni mal-Unjoni Ewropea hija tendenza permanenti u
għażla fundamentali tal-politika esterna tat-Tuneżija[2], b’mod parallel
mal-promozzjoni tal-integrazzjoni tal-Maghreb u mal-konsolidament
tar-relazzjonijiet mal-pajjiżi Għarab, Mediterranji u Afrikani. It-Tuneżija
u l-Unjoni Ewropea jaqsmu wkoll l-istess viżjoni li t-tisħiħ
tal-liberalizzazzjoni ekonomika u tal-integrazzjoni ekonomika u soċjali
huwa sors ta’ tkabbir u ta’ impjiegi biex ikun promoss l-iżvilupp
b’solidarjetà u l-ġid kondiviż.
Fil-qafas tas-sħubija
privileġġjata, it-Tuneżija tixtieq li jkollha aċċess
għall-ogħla livell ġdid possibbli ta’ integrazzjoni mal-UE.
Dan l-istatus il-ġdid jirrifletti x-xewqa
taż-żewġ partijiet li jkunu parti minn konċiljazzjoni
dinamika li tmur lil hinn mill-fruntieri tal-kummerċ ħieles u li
tinkludi mobilità effettiva tal-persuni li tkun ta’ benefiċċju
reċiproku u kondiviżjoni akbar tal-għarfien.
Il-kunsiderazzjoni tad-dimensjoni umana u
xjentifika f’din is-sħubija hija essenzjali biex tiġi promossa
l-approssimazzjoni bejn l-atturi tas-soċjetà ċivili, l-operaturi
privati, ir-riċerkaturi u l-istudenti u l-awtoritajiet lokali u
reġjonali u se tkun sinjal politiku qawwi għaċ-ċittadini u għall-komunitajiet
tan-negozju taż-żewġ partijiet.
Dan il-pjan ta’ azzjoni evoluttiv, stabbilit
b’mod konġunt għall-perjodu 2013-2017, huwa l-qafas ta’
referenza msejjaħ biex jiddefinixxi l-assi prijoritarji li se jsaħħu
r-relazzjonijiet bejn iż-żewġ partijiet, fil-livelli kollha
(politiku, ekonomiku, xjentifiku, soċjali, kulturali u uman).
F’dan il-qafas ta’
evoluzzjoni, u abbażi tal-implimentazzjoni tas-sħubija
privileġġjata, skont l-Artikolu 8 tat-Trattat dwar l-Unjoni Ewropea u
l-aspirazzjonijiet tal-UE u tat-Tuneżija li jkabbru r-relazzjonijiet
tagħhom, il-partijiet jaqblu li jibdew jirriflettu dwar il-possibbiltà li
jaslu għal ftehim ġdid li jirregola r-relazzjonijiet
reċiproċi.
L-elementi ewlenin tas-sħubija
privileġġjata bejn l-Unjoni Ewropea u t-Tuneżija
It-tisħiħ tar-relazzjonijiet bejn
l-Unjoni Ewropea u t-Tuneżija taħt is-sħubija privileġġjata
ser isegwi l-linji li ġejjin:
a) Kooperazzjoni politika profonda. Il-Partijiet jaspiraw li jagħtu spinta
ġdida lid-djalogu u lill-kooperazzjoni politiċi. B’mod partikolari
huma previsti t-tisħiħ tad-djalogu politiku ta’ livell għoli,
il-kooperazzjoni parlamentari, il-kooperazzjoni fuq kwistjonijiet ta’ sigurtà,
il-kooperazzjoni fir-rigward tad-demokrazija u tal-Istat tad-dritt, kif ukoll
fir-rigward tal-ugwaljanza tas-sessi, id-drittijiet tal-bniedem u l-libertajiet
fundamentali, it-tisħiħ tal-kooperazzjoni mal-Kunsill tal-Ewropa u
l-organizzazzjonijiet internazzjonali l-oħrajn. Din id-dimensjoni tinkludi
wkoll kooperazzjoni akbar f’dak li jirrigwarda s-sigurtà, il-ġustizzja,
il-ġestjoni tal-fruntieri u l-ġlieda kontra l-kriminalità
organizzata.
b) Integrazzjoni
ekonomika u soċjali usa’ mal-Unjoni Ewropea li tgħin fil-bini ta’
Żona Ekonomika Komuni.
Is-sħubija privileġġjata tfittex ukoll integrazzjoni aktar
profonda tas-sħab, fl-aspetti ekonomiċi, soċjali u umani
tagħha. Hija tqis l-isfidi li t-Tuneżija trid tiffaċċja
f’din il-fażi ta’ tranżizzjoni demokratika inkluż l-irkupru
tal-ekonomija u l-eżiġenzi ta’ żvilupp sostenibbli u solidali.
Fid-dawl tal-iżvilupp tar-rabtiet kummerċjali u ekonomiċi, qed
ikun ippjanat li jiġi konkluż ftehim ta’ kummerċ ħieles
profond u komprensiv (DCFTA) bejn it-Tuneżija u l-Unjoni Ewropea li
jikkontribwixxi għall-integrazzjoni gradwali tat-Tuneżija fis-suq
intern tal-Unjoni Ewropea li eventwalment twassal għall-ħolqien ta’ Żona
Ekonomika Komuni.
It-Tuneżija tixtieq taħdem lejn
armonizzazzjoni akbar tar-regoli b’approssimazzjoni gradwali tal-liġijiet.
Għal dan il-għan, f’konformità ma’ dan il-pjan ta’ azzjoni,
it-Tuneżija u l-Unjoni Ewropea sejrin jiddeterminaw flimkien is-setturi li
fihom l-isforz ta’ approssimazzjoni ser jingħata prijorità. Imbagħad,
wara li jkunu ġew identifikati d-diskrepanzi bejn il-liġijiet
Tuneżini u l-acquis communautaire, l-għanijiet tal-approssimazzjoni
fil-konfront tal-acquis communautaire sejrin ikunu stabbiliti mit-Tuneżija
fi programm nazzjonali ta’ armonizzazzjoni u miżuri ta’ akkumpanjament
sejrin ikunu implimentati mill-UE sabiex tappoġġja t-twettiq ta’ dawn
l-għanijiet.
L-integrazzjoni sejra tibbenefika minn djalogu
msaħħaħ dwar ir-riformi soċjoekonomiċi inkluża
l-prestazzjoni ekonomika, il-promozzjoni tal-impriżi
ż-żgħar u medji (SMEs), l-iżvilupp ta’ strateġija
għall-impjiegi integrata u l-inklużjoni soċjali, kif ukoll minn
kooperazzjoni settorjali wiesgħa li tkopri l-oqsma ewlenin bħall-enerġija,
it-trasport, l-industrija, l-agrikoltura, l-ambjent jew il-bidliet fil-klima
(ara l-Anness 2).
c) Sħubija eqreb bejn il-popli. Sħubija privileġġjata ma
tistax tkun ikkunsidrata mingħajr it-tisħiħ tar-rabtiet bejn
il-popli permezz ta’ approssimazzjoni u kooperazzjoni diretti bejn l-individwi
u l-organizzazzjonijiet. F’dan il-kuntest, il-kooperazzjonijiet u l-iskambji
fl-oqsma tal-edukazzjoni, tat-taħriġ professjonali,
tal-impjiegi, tar-riċerka u l-innovazzjoni, tas-saħħa,
tal-kultura u taż-żgħażagħ sejrin
ikollhom rwol determinanti. Id-djalogu ser jiżviluppa wkoll f’dak li
jirrigwarda l-migrazzjoni, il-mobilità u s-sigurtà bil-ħsieb li
tiġi konkluża sħubija għall-mobilità li
tistabbilixxi qafas ta’ kooperazzjoni bilanċjat u responsabbli f’dak li
jirrigwarda ċ-ċirkolazzjoni tal-persuni, il-ġestjoni
tal-migrazzjoni legali, ir-rabtiet bejn il-migrazzjoni u l-iżvilupp,
il-ħarsien tad-drittijiet tal-migranti u l-ġlieda kontra
l-migrazzjoni irregolari, il-kriminalità organizzata marbuta mal-immigrazzjoni,
kif ukoll ir-ripatrijazzjoni.
Bl-istess mod, it-tisħiħ
tar-relazzjonijiet bejn l-Unjoni Ewropea u t-Tuneżija jimplika
mobilizzazzjoni wiesgħa tal-atturi kollha mhux statali u tas-soċjetà
ċivili, li għandhom rwol importanti x’jaqdu fis-suċċess
tad-demokratizzazzjoni. Sejrin jitwaqqfu
mekkaniżmi ta’ konsultazzjoni sabiex ikun żgurat li s-soċjetà
ċivili tassumi bis-sħiħ ir-rwol tagħha ta’ interlokutur
fid-djalogu mal-awtoritajiet u l-istituzzjonijiet Ewropej, b’mod partikolari
fil-kuntest tal-finalizzazzjoni u l-implimentazzjoni ta’ dan il-pjan ta’
azzjoni.
Metodu ġdid
Il-qabża fil-kwalità ppjanata mill-Unjoni
Ewropea u mit-Tuneżija fir-relazzjonijiet tagħhom sejra tistrieħ
fuq ċertu għadd ta’ prinċipji u għodod li jagħtu
garanzija akbar li jintlaħqu l-għanijiet maħsuba.
Impenji mmirati, speċifiċi u
konkreti għal perjodu ta’ ħames snin. Relazzjonijiet approfonditi jfissru li s-sħab jassumu
impenji kbar fir-rigward ta’ ċerti setturi ta’ prijorità sabiex jiġu
ffaċċjati l-isfidi assoċjati mat-tranżizzjoni demokratika:
l-irkupru tal-ekonomija, il-promozzjoni tal-SMEs u l-iżvilupp sostenibbli
u inklużiv, l-impjiegi, it-titjib tal-kundizzjonijiet tal-għajxien u
l-ġlieda kontra l-inugwaljanzi; il-konsolidament tal-Istat tad-dritt,
il-governanza tajba u l-pluraliżmu demokratiku, l-indipendenza
tal-ġustizzja, ir-rispett tad-drittjiet tal-bniedem u tal-libertajiet
fundamentali, l-ugwaljanza tas-sessi, ir-riforma tas-settur tas-sigurtà,
l-indipendenza tal-midja u l-appoġġ lis-soċjetà ċivili.
Is-sħubija privileġġjata għandha wkoll tikkontribwixxi
għall-approssimazzjoni tas-soċjetajiet tagħna f’sens usa’,
permezz ta’ djalogu interkulturali fil-fond.
Il-parteċipazzjoni f’aġenziji u
programmi tal-Unjoni Ewropea. Għodda oħra li
tikkontribwixxi għall-integrazzjoni akbar mixtieqa bejn it-Tuneżija u
l-Unjoni Ewropea hija l-parteċipazzjoni tat-Tuneżija f’ċertu
numru ta’ aġenziji u programmi tal-Unjoni, li għalihom il-bażi
legali tipprovdi l-parteċipazzjoni ta’ pajjiżi terzi. Dwar dan
l-aspett, il-pjan ta’ azzjoni jispeċifika l-passi prattiċi li
għandhom ikunu segwiti.
Appoġġ
tekniku u finanzjarju aktar ambizzjuż, adattat għall-prijoritajiet
tat-Tuneżija u konformi
mal-linji gwida ġodda tal-Politika ta’ Viċinat, b’appoġġ
għall-implimentazzjoni tal-għanijiet tal-Ftehim ta’
Assoċjazzjoni u fil-qafas tal-prospettivi finanzjarji tal-Unjoni Ewropea
mill-2014. Is-sħubija privileġġjata tinkludi l-aspettattiva li
l-Unjoni Ewropea tipprovdi għajnuna finanzjarja xierqa lit-Tuneżija
li tkun ugwali għall-ambizzjoni tar-riformi,
għall-ħtiġijiet speċifiċi tagħha,
għall-kapaċitajiet li għandha, kif ukoll għall-progress
lejn l-implimentazzjoni effettiva tar-riformi.
L-UE diġà kkonfermat
id-deċiżjoni tagħha li żżid b’mod sinifikanti
l-appoġġ tagħha lit-Tuneżija, b’impenn ta’ mill-inqas 400
miljun Ewro f’donazzjonijiet għall-perjodu 2011-2013 (imqabbla mal-240
miljun Ewro previsti qabel ir-rivoluzzjoni). Il-fondi disponibbli sejrin ikunu
ddedikati l-ewwel nett għall-akkumpanjament tar-riformi meħtieġa
għall-istabbiliment ta’ Stat demokratiku (appoġġ
fl-organizzazzjoni tal-elezzjonijiet, ir-riforma tas-settur tas-sigurtà,
tal-ġustizzja, tal-midja, appoġġ għall-proċess ta’
ġustizzja tranżizzjonali u għar-rispett tad-drittijiet
tal-bniedem u tal-libertajiet fundamentali), għall-isforz ta’ rkupru
ekonomiku u għat-tisħiħ tal-koeżjoni soċjali (riformi
ekonomiċi, promozzjoni tal-impjiegi u tal-iżvilupp reġjonali u
l-ġlieda kontra l-esklużjoni soċjali, l-inugwaljanza u l-faqar,
it-tisħiħ istituzzjonali, eċċ.).
Min-naħa l-oħra, ċerti Stati
Membri, il-Bank Ewropew tal-Investiment (BEI) u l-Bank
Ewropew għar-Rikostruzzjoni u l-Iżvilupp (BERŻ) sejrin jagħtu appoġġ konsegwenti
b’mod partikolari f’dak li jirrigwarda l-investiment, l-infrastruttura,
l-appoġġ għas-settur privat u tal-impjiegi, fost l-oħrajn
permezz l-impenji tal-G8 (is-Sħubija ta’ Deauville). L-ipprogrammar ta’
dan l-appoġġ, filwaqt li jsegwi l-proċeduri xierqa, ser
jikkunsidra l-impenji magħmula f’dan il-pjan ta’ azzjoni kif ukoll f’kull
strument rilevanti, inklużi l-konklużjonijiet tat-Task Force bejn
it-Tuneżija u l-Unjoni Ewropea tat-28 u tad-29 ta’ Settembru 2011.
Karattru adattiv u
evalwazzjoni intermedjarja.
Il-pjan ta’ azzjoni, adottat għal perjodu ta’ ħames snin, jista’ jkun
rivedut mill-Kunsill ta’ Assoċjazzjoni skont il-progress
fl-implimentazzjoni jew skont kwalunkwe ħtieġa ġdida
ddeterminata mis-sitwazzjoni fit-Tuneżija jew fl-Unjoni Ewropea. Il-korpi
stabbiliti mill-Ftehim ta’ Assoċjazzjoni sejrin ikunu inkarigati li
jagħmlu l-proposti adegwati.
Monitoraġġ
tal-implimentazzjoni tal-pjan ta’ azzjoni. L-istabbiliment tar-riformi f’għadd kbir ta’ setturi
ewlenin jeżiġi li jiġu stipulati għanijiet
preċiżi u li jiġu pprovduti mezzi xierqa. Biex ikun żgurat
l-aħjar twettiq possibbli u ssir konnessjoni bejn, minn naħa,
l-għanijiet u l-progress magħmul fil-kisba ta’ dawn il-miri, u,
min-naħa l-oħra, l-appoġġ mogħti, il-Kumitat ta’
Assoċjazzjoni u s-sottokumitati mwaqqfa taħt il-Ftehim ta’
Assoċjazzjoni sejrin iwettqu monitoraġġ regolari, u sejrin isiru
wkoll rapporti ta’ progress minn kull parti.
Iż-żewġ
partijiet sejrin jirrevedu s-sottokumitati sabiex jadattaw
il-kompożizzjonijiet u l-funzjonijiet tagħhom
għall-ambizzjonijiet il-ġodda tal-istatus privileġġjat.
II.          IL-PJAN TA’ AZZJONI
Peress li ż-żewġ partijiet
jixtiequ jagħtu karattru kemm strateġiku kif ukoll operattiv lil dan
il-pjan ta’ azzjoni, huma jaqblu li jiffukaw il-kooperazzjoni tagħhom fuq
għadd limitat ta’ oqsma u għanijiet li jixtiequ jilħqu kif
miġbura fit-tabella tal-Anness 1.
Barra minn hekk, it-twettiq tal-għanijiet
tal-pjan ta’ azzjoni jeħtieġ tisħiħ tad-djalogu dwar
ir-riformi soċjoekonomiċi, b’mod partikolari l-politika tal-impjiegi
u l-inklużjoni soċjali u l-istrateġiji ta’ rkupru
għall-ħolqien ta’ tkabbir sostenibbli bbażat fuq
l-għarfien, kif ukoll ta’ kooperazzjoni settorjali wiesgħa li tkopri
l-oqsma ewlenin bħall-enerġija, it-trasport, l-industrija,
l-agrikoltura, it-turiżmu, l-iżvilupp tal-ħiliet, l-ambjent jew
it-tibdil fil-klima.
Dan tal-aħħar jibqa’ d-dokument ta’
referenza tal-implimentazzjoni tal-Ftehim ta’ Assoċjazzjoni (FA). Huwa
jkopri l-oqsma kollha li jagħmlu parti mill-FA u jissorvelja
l-kooperazzjoni bejn it-Tuneżija u l-Unjoni Ewropea inkluża
l-ħidma tal-Kumitat ta’ Assoċjazzjoni u tas-sottokumitati.
Is-sottokumitati sejrin ikollhom il-kompitu li jiddefinixxu, mill-prijoritajiet
indikati fil-pjan ta’ azzjoni, l-azzjonijiet konkreti meħtieġa biex
ikunu segwiti dawn il-prijoritajiet.
Għall-perjodu li ġej, il-partijiet
sejrin jiffukaw il-prijoritajiet tagħhom fuq l-oqsma li ġejjin:
L-Istat tad-dritt u d-demokrazija
1)           It-twaqqif ta’ sistema elettorali
demokratika, b’mod partikolari permezz tal-konsolidament tal-indipendenza u
tal-funzjonament tal-“Forum Pubbliku Indipendenti” inkarigat mill-ġestjoni
u l-organizzazzjoni tal-elezzjonijiet.
2)           L-iżgurar tal-indipendenza
tal-ġustizzja, iż-żieda tal-professjonaliżmu u
l-effikaċja tagħha (l-aċċess għall-ġustizzja,
it-tul tal-proċessi), l-iżgurar tar-rispett tad-drittijiet
tal-bniedem, tal-preżunzjoni tal-innoċenza u tad-dritt għal
smigħ xieraq.
3)           It-twettiq tar-riforma tas-settur
tas-sigurtà, taħt riforma komprensiva u profonda, bl-għan li jkun
żgurat ir-rispett tal-istandards internazzjonali f’dak li jirrigwarda
l-Istat tad-dritt, id-drittijiet tal-bniedem u l-liġi internazzjonali.
4)           Il-konsolidament tal-protezzjoni
tad-drittijiet tal-bniedem, inklużi d-drittijiet tan-nisa u tat-tfal.
5)           It-twettiq tar-riforma tal-midja u
l-professjonalizzazzjoni tas-settur.
6)           It-tisħiħ tar-rwol u
l-kapaċitajiet tas-soċjetà ċivili.
Kooperazzjoni fil-qasam tal-migrazzjoni,
tal-mobilità u tas-sigurtà
7)           Id-djalogu dwar il-migrazzjoni,
il-mobilità u s-sigurtà u konklużjoni ta’ Sħubija
għall-Mobilità.
Integrazzjoni ekonomika u soċjali usa’
8)           Ir-riforma ekonomika
għat-tkabbir inklużiv, il-kompetittività u t-titjib tal-ambjent
kummerċjali u tal-investimenti.
9)           L-approfondiment tal-integrazzjoni
ekonomika u l-konklużjoni ta’ ftehim ta’ kummerċ ħieles
sħiħ u profond u l-approssimazzjoni għall-acquis tal-UE.
10)         L-iżvilupp tal-ħiliet,
l-aċċess għall-għarfien u l-innovazzjoni.
11)         L-impjiegi, il-koeżjoni u
l-integrazzjoni soċjali u l-iżvilupp reġjonali u lokali.
12)         L-iżvilupp agrikolu u rurali.
L-iżvilupp sostenibbli
13)         L-iżvilupp u l-implimentazzjoni
tal-istrateġiji u l-programmi li jiżguraw żvilupp sostenibbli,
inkluż it-titjib tal-protezzjoni tal-ambjent skont l-intenzjoni murija
fil-Komunikazzjoni tal-Kummissjoni dwar il-Qafas finanzjarju Multiannwali ta’ Ġunju 2011[3], li jiżdied
is-sehem tal-baġit tal-Unjoni allokat għall-klima għal
mill-inqas 20 %.
It-tabella fl-Anness 1 tipprovdi qafas ta’
referenza għar-reviżjoni ta’ dawn il-prijoritajiet, filwaqt li tipprovdi
indikaturi, skeda ta’ implimentazzjoni kif ukoll ir-riżorsi mobilizzati.
A.          Kooperazzjoni politika
I.            Djalogu u kooperazzjoni politika u strateġika
1.           It-tisħiħ tad-djalogu
politiku u strateġiku
            Attivitajiet/għanijiet speċifiċi:
·              
It-tisħiħ tad-djalogu politiku b’mod
partikolari permezz tal-organizzazzjoni ta’ Samits bejn it-Tuneżija u
l-Unjoni Ewropea fuq bażi ad hoc, laqgħat regolari kemm
fil-livell ministerjali kif ukoll f’dak tal-ogħla uffiċjali. 
·              
Il-promozzjoni tal-parteċipazzjoni ta’
rappreżentanti tat-Tuneżija f’laqgħat informali tal-kumitati u
tal-gruppi tal-Kunsill, responsabbli għall-politika barranija u dik dwar
is-sigurtà komuni tal-Unjoni Ewropea, fuq bażi ad hoc.
·              
Aktar konsultazzjoni fil-fora multilaterali
(Nazzjonijiet Uniti, eċċ.), bl-għan li jiġu armonizzati u
kkoordinati l-pożizzjonijiet politiċi dwar kwistjonijiet ta’ interess
komuni.
·              
Il-kooperazzjoni fil-qasam diplomatiku, b’mod
partikolari permezz tal-istabbiliment ta’ relazzjonijiet ta’ kooperazzjoni u
ta’ skambji ta’ esperjenzi bejn l-Istitut Diplomatiku
għat-Taħriġ u l-Istudji tat-Tuneżija u l-istituzzjonijiet
universitarji u l-akkademji diplomatiċi tal-Istati Membri.
2.           Kooperazzjoni parlamentari
            Attivitajiet/għanijiet speċifiċi:
·              
L-iżvilupp tal-kooperazzjoni parlamentari, b’mod
partikolari permezz tal-appoġġ lill-Assemblea Parlamentari,
it-twaqqif ta’ kummissjoni parlamentari mħallta bejn il-Parlament Ewropew
u l-Parlament Tuneżin, it-tisħiħ tal-kooperazzjoni u
tas-sħubija bejn il-Parlament Tuneżin u l-Assemblea Parlamentari tal-Unjoni
għall-Mediterran u t-tisħiħ tal-iskambji bejn il-partiti
politiċi u l-gruppi parlamentari tat-Tuneżija u tal-UE.
3.           It-tisħiħ tad-djalogu u
tal-kooperazzjoni fil-qasam tal-prevenzjoni tal-kunflitti u l-ġestjoni
tal-kriżijiet
            Attivitajiet/għanijiet speċifiċi:
·              
It-tisħiħ tal-kooperazzjoni u tad-djalogu
bejn it-Tuneżija u l-UE fil-qasam tal-Politika Barranija u ta’ Sigurtà
Komuni (PESK) u tal-Politika ta’ Sigurtà u ta’ Difiża Komuni (PSDK).
·              
Il-kontribuzzjoni għall-iżvilupp
tas-sħubija għall-paċi u għas-sigurtà fl-Afrika, waqt li
jiġu kkunsidrati l-interessi taż-żewġ partijiet.
·              
It-titjib tal-parteċipazzjoni
tat-Tuneżija fis-sħubija Mediterranja tal-
Organizzazzjoni għas-Sigurtà u l-Kooperazzjoni fl-Ewropa (OSKE)
permezz tal-grupp ta’ kuntatt u ta’ kontribuzzjonijiet bilaterali fuq bażi
volontarja.
4.           It-titjib tal-kooperazzjoni f’dak li
jirrigwarda n-nuqqas ta’ tixrid tal-armi ta’ qerda massiva (AQM) u tal-vetturi
tagħhom, il-kontroll tat-trasferimenti tal-armi konvenzjonali u
l-ġlieda kontra t-tixrid ta’ armi ħfief u ta’ kalibru
żgħir.
Attivitajiet/għanijiet
speċifiċi:
Armi ta’ qerda
massiva u oġġetti b’użu doppju:
·              
Kooperazzjoni u kontribuzzjoni fl-implimentazzjoni
sħiħa tal-obbligi internazzjonali eżistenti f’dak li jirrgwarda
l-ġlieda kontra t-tixrid tal-AQM u tal-vetturi tagħhom u
appoġġ lir-rwol tal-Aġenzija Internazzjonali tal-Enerġija
Atomika (IAEA).
·              
Skont l-impenji internazzjonali tal-partijiet, u
b’mod partikolari r-riżoluzzjonijiet internazzjonali rilevanti,
inkluża r-Riżoluzzjoni 1540/2004 tal-Kunsill tas-Sigurtà
tan-Nazzjonijiet Uniti, l-implimentazzjoni ta’ sistema li tippermetti kontroll
effettiv fil-livell nazzjonali tal-oġġetti b’użu doppju u
l-kriminalizzazzjoni tat-tixrid tal-AQM u tal-vetturi tagħhom.
·              
Jittieħdu l-miżuri meħtieġa
għall-iffirmar, ir-ratifika jew l-adeżjoni, mat-trattati u
l-istrumenti internazzjonali l-oħrajn kontra t-tixrid tal-AQM u
tal-vetturi tagħhom.
·              
L-adozzjoni ta’ liġi nazzjonali li tippermetti
l-kriminalizzazzjoni tat-tixrid tal-AQM u tal-vetturi tagħhom.
·              
L-implimentazzjoni bl-appoġġ tal-UE ta’
sistema nazzjonali effikaċi ta’
kontroll tal-esportazzjonijiet u
tat-tranżitu tal-oġġetti
marbuta mal- armi ta’
qerda massiva, inkluż
kontroll tal-użu finali tat-teknoloġiji b’użu doppju .
Armi
konvenzjonali:
·              
L-iżvilupp tad-djalogu politiku regolari dwar
it-trasferimenti ta’ armi konvenzjonali u tisħiħ tal-kooperazzjoni
dwar il-prevenzjoni tat-traffiku illegali.
·              
It-tisħiħ tal-konsultazzjoni bl-għan
li jiġi adottat trattat tan-Nazzjonijiet Uniti li jistabbilixxi standards
komuni għall-kummerċ dinji tal-armi konvenzjonali.
·              
L-implimentazzjoni, bl-appoġġ
loġistiku tal-UE, ta’ sistema nazzjonali effikaċi ta’ kontroll
tal-esportazzjonijiet ta’ armi konvenzjonali u tal-munizzjon tagħhom,
inklużi kontrolli fuq l-utent aħħari tagħhom.
5.           Kooperazzjoni fil-qasam
tal-protezzjoni ċivili
Attivitajiet/għanijiet
speċifiċi:
·              
Tissokta l-kooperazzjoni reġjonali dwar
il-prevenzjoni, it-tħejjija, it-taħriġ, l-iskoperta, it-twissija
bikrija u r-reazzjoni għad-diżastri naturali u dawk ikkawżati
mill-bniedem, inklużi r-riskji teknoloġiċi.
·              
L-istabbiliment ta’ arranġamenti operattivi
bejn l-organizzazzjonijiet Tuneżini u dawk tal-Kummissjoni Ewropea dwar
il-kooperazzjoni maċ-ċentru ta’ Monitoraġġ u ta’
Informazzjoni (MIC) meta jiġi attivat il-mekkaniżmu Komunitarju
għall-protezzjoni ċivili.
II.          Demokrazija, Stat tad-dritt u governanza
6.           Approssimazzjoni tal-qafas
leġiżlattiv tat-Tuneżija ma’ dak tal-UE/tal-Kunsill tal-Ewropa
f’dawn l-oqsma
Attivitajiet/għanijiet
speċifiċi:
·              
It-tisħiħ tal-kooperazzjoni bejn it-Tuneżija
u l-Kunsill tal-Ewropa f’dak li jirrigwarda l-promozzjoni tad-drittijiet
tal-bniedem, tal-Istat tad-dritt u tad-demokrazija, b’mod partikolari fid-dawl
tal-adeżjoni possibbli tat-Tuneżija għal ċerti
Konvenzjonijiet tal-Kunsill tal-Ewropa.
7.           It-tisħiħ
tal-istituzzjonijiet li jiggarantixxu d-demokrazija u l-Istat tad-dritt
Attivitajiet/għanijiet
speċifiċi:
·              
L-adozzjoni tad-dispożizzjonijiet
kostituzzjonali, leġiżlattivi u regolatorji li jsaħħu
l-Istat tad-dritt (ir-rwol tal-Parlament, l-indipendenza tal-partiti
politiċi, eċċ.).
·              
It-tisħiħ tal-ħiliet amministrattivi
tal-istituzzjonijiet u tal-atturi demokratiċi (il-Parlament, il-partiti
politiċi, eċċ.).
·              
L-adozzjoni ta’ qafas elettorali demokratiku,
l-istabbiliment ta’ Kummissjoni indipendenti għall-organizzazzjoni
tal-elezzjonijiet u t-tisħiħ tal-ħiliet tal-organizzazzjonijiet
tas-soċjetà ċivili Tuneżina rigward l-osservazzjoni elettorali,
l-adozzjoni tad-dispożizzjonijiet regolatorji dwar l-osservazzjoni
elettorali (inkluż mill-atturi internazzjonali).
8.           It-tisħiħ tal-indipendenza
u l-effikaċja tal-ġustizzja u l-isforzi biex jittejbu
l-kundizzjonijiet fil-ħabsijiet
Attivitajiet/għanijiet
speċifiċi:
·              
Ir-riforma u l-modernizzazzjoni tas-settur
tal-ġustizzja, biex ikunu garantiti l-indipendenza, l-imparzjalità,
il-professjonaliżmu, ir-responsabbiltà u funzjonament aqwa
tal-ġustizzja, imfassla, skont il-ħtieġa, fuq l-istandards
żviluppati min-Nazzjonijiet Uniti u l-Kunsill tal-Ewropa.
·              
Fil-kuntest tar-riforma tal-ġustizzja,
l-akkumpanjament tal-isforzi tat-Tuneżija biex timmodernizza s-settur
b’appoġġ tekniku, inkluż permezz tal-kompjuterizzazzjoni
tal-amministrazzjoni tagħha, it-titjib tal-aċċess
għall-ġustizzja u t-tisħiħ tal-ħiliet tal-atturi tas-sistema.
·              
L-implimentazzjoni ta’ mekkaniżmi/azzjonijiet
f’dak li jirrigwarda l-ġustizzja tranżitorja.
·              
Ir-riforma tal-kodiċi kriminali u
l-kodiċi tal-proċeduri kriminali biex ikunu konformi mal-liġi
internazzjonali fil-qasam tad-drittijiet tal-bniedem.
·              
It-tisħiħ tal-azzjonijiet li jtejbu
l-kundizzjonijiet ta’ detenzjoni u tal-ħajja fil-ħabs, b’mod
partikolari dawk li jirrigwardaw lill-minorenni, u l-assigurazzjoni
tad-drittijiet tal-ħabsin, inkluż permezz tat-taħriġ u
t-tisħiħ tal-ħiliet ta’ dawk responsabbli għall-applikazzjoni
tal-liġijiet.
III.         Djalogu u kooperazzjoni dwar il-kwistjonijiet relatati
mad-drittijiet tal-bniedem u mal-libertajiet fundamentali
9.           Djalogu u kooperazzjoni dwar
il-kwistjonijiet relatati mad-drittijiet tal-bniedem u mal-libertajiet
fundamentali
            Attivitajiet/għanijiet speċifiċi:
·              
It-tisħiħ tad-djalogu u tal-kooperazzjoni
bejn l-UE u t-Tuneżija rigward ir-rispett u l-promozzjoni tad-drittijiet
tal-bniedem u tad-drittijiet fundamentali.
·              
It-titjib tad-djalogu dwar il-kooperazzjoni fi
ħdan istituzzjonijiet internazzjonali, b’mod partikolari n-NU.
10.         L-implimentazzjoni
tal-konvenzjonijiet internazzjonali relatati mad-drittijiet tal-bniedem, u
l-kooperazzjoni mal-proċeduri u l-mekkaniżmi speċjali
tan-Nazzjonijiet Uniti
Attivitajiet/għanijiet
speċifiċi:
·              
L-iżgurar tar-rispett tal-prinċipju
tas-supremazija tal-konvenzjonijiet internazzjonali ratifikati fil-liġi
nazzjonali.
·              
Jitkompla gradwalment il-proċess ta’
traspożizzjoni u ta’ implimentazzjoni tal-Konvenzjonijiet internazzjonali
ratifikati mit-Tuneżija[4] u bl-għan li jitneħħew ir-riżervi.
·              
Il-kooperazzjoni mal-Uffiċċju
tal-Kummissarjat Għoli għad-Drittijiet tal-Bniedem, u
l-mekkaniżmi speċjali tan-Nazzjonijiet Uniti dwar id-drittijiet
tal-bniedem, b’mod partikolari wara l-istedina permanenti magħmula
mill-awtoritajiet Tuneżini fi Frar 2011.
·              
Wara li t-Tuneżija għaddiet
mill-proċess tar-Reviżjoni Perjodika Universali (Mejju 2012),
jingħata appoġġ għall-implimentazzjoni
tar-rakkomandazzjonijiet aċċettati mit-Tuneżija f’dan
il-kuntest.
11.         Ir-rispett tal-libertajiet
tal-espressjoni, ta’ assoċjazzjoni u ta’ assemblea skont il-Patt
Internazzjonali dwar id-Drittijiet Ċivili u Politiċi tan-Nazzjonijiet
Uniti (ICCPR)
Attivitajiet/għanijiet
speċifiċi:
·              
It-tisħiħ tal-libertà ta’
assoċjazzjoni u ta’ assemblea paċifika kif ukoll tal-libertà
tal-espressjoni u tal-opinjoni fuq il-bażi tar-rakkomandazzjonijiet
rilevanti tal-Kumitat tal-ICCPR u tar-Reviżjoni Perjodika Universali
tal-Kunsill tad-Drittijiet tal-Bniedem tan-NU, inkluż f’dak li jirrigwarda
l-NGOs u l-atturi mhux statali. 
·              
It-titjib tal-Kodiċi l-ġdid tal-Istampa
sabiex dan isir konformi mal-istandards internazzjonali; it-tneħħija,
b’mod partikolari, tal-pieni ta’ kustodja għad-delitti tal-istampa u ta’
malafama u garanzija tal-protezzjoni tas-sorsi.
·              
L-iżgurar ta’ aċċess liberu u
mingħajr restrizzjonijiet għat-teknoloġiji l-ġodda,
inkluż l-Internet, u l-iżgurar tal-libertà tal-espressjoni u t-tixrid
tal-informazzjoni fuq l-Internet, skont l-istandards internazzjonali.
·              
Il-faċilitazzjoni tal-iskambji u l-għoti
ta’ appoġġ lill-inizjattivi ta’ kooperazzjoni bejn l-assoċjazzjonijiet
Tuneżini u dawk Ewropej.
12.         Il-promozzjoni u l-protezzjoni
tad-drittijiet tan-nisa u tat-tfal
Attivitajiet/għanijiet
speċifiċi:
·              
L-implimentazzjoni tal-Konvenzjoni dwar
l-Eliminazzjoni tal-Forom Kollha ta’ Diskriminazzjoni Kontra n-Nisa (CEDAW) u
tal-prinċipju ta’ ugwaljanza tad-drittijiet u tal-libertajiet ċivili,
politiċi, ekonomiċi, soċjali u kulturali.
·              
Il-konsolidament tad-dispożittiv
leġiżlattiv biex tkompli l-ġlieda kontra kull forma ta’
diskriminazzjoni, tkun promossa l-ugwaljanza bejn is-sessi u tiżdied
il-parteċipazzjoni u l-integrazzjoni tan-nisa fil-ħajja pubblika,
politika, kulturali u ekonomika;
·              
Jitkomplew l-azzjonijiet mibdija biex tkun
żgurata l-ugwaljanza bejn is-sessi u tkompli l-ġlieda kontra
d-diskriminazzjoni u l-vjolenza kontra n-nisa taħt il-konvenzjonijiet
internazzjonali rilevanti; it-tisħiħ tal-qafas leġiżlattiv
sabiex tkun offruta protezzjoni aqwa lin-nisa kontra kwalunkwe forma ta’
vjolenza, inkluża l-vjolenza domestika.
·              
It-tisħiħ tar-rwol tas-soċjetà
ċivili fil-promozzjoni u l-protezzjoni tad-drittijiet tan-nisa u tat-tfal
u jiġi inkoraġġit in-netwerking f’dan il-qasam.
·              
Il-konsolidament tad-drittijiet tat-tfal
abbażi tar-rakkomandazzjonijiet tal-Kumitat dwar id-Drittijiet tat-Tfal
tan-Nazzjonijiet Uniti, b’mod partikolari l-protezzjoni tat-tfal kontra kull
forma ta’ vjolenza, kontra l-abbandun u l-isfruttar.
13.         It-tneħħija tal-piena
tal-mewt u l-ġlieda kontra t-tortura u kull forma ta’ diskriminazzjoni
Attivitajiet/għanijiet
speċifiċi:
·              
Iż-żamma tal-moratorju de facto
dwar l-eżekuzzjonijiet.
·              
Ikompli d-djalogu dwar ir-reviżjoni
tad-dispożizzjonijiet tal-Kodiċi Kriminali bl-għan li tiġi
abolita l-piena tal-mewt.
·              
Tiġi kkunsidrata l-assoċjazzjoni
fl-inizjattiva transreġjonali dwar il-piena tal-mewt, appoġġjata
mill-UE taħt l-Assemblea Ġenerali tan-Nazzjonijiet Uniti.
·              
Wara r-ratifika mill-awtoritajiet Tuneżiji
tal- ”Protokoll
fakultattiv għall-Konvenzjoni kontra t-Tortura u t-Trattamenti jew Kastigi
oħra Krudili, Inumani jew Degradanti”, jingħata appoġġ
tekniku għall-implimentazzjoni tal-Protokoll u tal-istrumenti tiegħu,
 inkluż l-appoġġ għall-istabbiliment tal-Awtorità
nazzjonali għall-prevenzjoni prevista mill-Protokoll.
14.         Il-promozzjoni tar-rwol
tas-soċjetà ċivili u l-protezzjoni tad-difensuri tad-drittijiet
tal-bniedem
Attivitajiet/għanijiet
speċifiċi:
·              
It-tisħiħ tal-parteċipazzjoni
tal-komponenti kollha tas-soċjetà Tuneżina fil-ħajja pubblika u
politika, b’mod partikolari permezz tal-konsolidament tal-garanziji
għal-libertajiet fundamentali u l-implimentazzjoni ta’ mekkaniżmi ta’
konsultazzjoni u ta’ djalogu.
·              
L-iżvilupp tal-involviment tad-diversi atturi
tas-soċjetà ċivili u tal-partijiet interessati fil-proposta,
it-tfassil u l-monitoraġġ tal-implimentazzjoni tar-riformi
kostituzzjonali u leġiżlattivi.
15.         Il-kooperazzjoni fl-applikazzjoni
universali tal-Istatut ta’ Ruma dwar il-Qorti Kriminali Internazzjonali
Attivitajiet/għanijiet
speċifiċi:
·              
L-adozzjoni ta’ leġiżlazzjoni nazzjonali
dwar l-implimentazzjoni tal-Istatus ta’ Ruma u skambju ta’ esperjenzi dwar
l-aġġustamenti legali meħtieġa għall-applikazzjoni
tal-Istatus ta’ Ruma.
·              
L-appoġġ għat-taħriġ
tal-maġistrati, tal-avukati u tal-forzi tas-sigurtà fl-oqsma li
jaqgħu taħt il-kompetenza tal-Qorti Kriminali Internazzjonali (QKI),
b’mod partikolari permezz tal-istudju tal-ġurisprudenza tal-QKI u
nazzjonali fl-oqsma koperti mill-QKI.
IV.         Kooperazzjoni u inizjattivi kontinentali u reġjonali
16.         L-appoġġ
lill-implimentazzjoni tal-inizjattivi u l-proġetti ta’ integrazzjoni
kontinentali u reġjonali
Attivitajiet/għanijiet
speċifiċi:
·              
It-trawwim tal-integrazzjoni intrareġjonali
inkluża dik intraMaghreb, b’mod partikolari fi ħdan l-Unjoni
tal-Maghreb Għarbi u tal-proċess ta’ Agadir.
·              
L-intensifikar tal-kooperazzjoni fi ħdan
l-istituzzjonijiet reġjonali tal-Maghreb, il-Forum 5+5, il-Forum
tal-Mediterran, l-Unjoni għall-Mediterran, is-Sħubija Afrika-UE u
l-organizzazzjonijiet reġjonali, bħall-Osservatorju tas-Saħara u
tas-Saħel.
·              
Jingħata bidu għal djalogu dwar
il-possibbiltajiet ta’ kooperazzjoni trijangolari li tinvolvi atturi
Tuneżini u Ewropej pubbliċi u privati biex tingħata spinta
lill-iżvilupp fl-Afrika.
V.          Kooperazzjoni
fir-rigward tal-ġustizzja u s-sigurtà
17.         Il-promozzjoni
tal-leġiżlazzjoni dwar il-kooperazzjoni legali u ġudizzjarja
bejn l-Istati u t-twaqqif ta’
miżuri xierqa ta’ akkumpanjament
Attivitajiet/għanijiet
speċifiċi:
·              
Issir riflessjoni malajr kemm jista’ jkun dwar
il-Konvenzjonijiet internazzjonali ewlenin, b’mod partikolari, dawk imfassla
fil-qafas tal-Konferenza tal-Aja dwar il-liġi privata internazzjonali
rigward il-liġi tal-familja.
·              
Ikomplu jiġu mħeġġa
s-soluzzjonijiet konkreti għall-prevenzjoni, il-ġestjoni u
r-risoluzzjoni tal-kunflitti dwar ir-responsabbiltà tal-ġenituri
inkluża l-kwistjoni tat-tfal ta’ koppji mħallta separati;
·              
Jitkompla d-djalogu dwar il-protezzjoni
internazzjonali tat-tfal u l-liġi tal-familja fil-kuntest
tal-parteċipazzjoni tat-Tuneżija fil-Konferenza Ġudizzjarja ta’
Malta dwar il-kwistjonijiet transfruntieri tal-liġi tal-familja
(il-proċess ta’ Malta).
·              
Tiġi studjata l-possibbiltà tal-iffirmar, ir-ratifika
u l-implimentazzjoni tal-Konvenzjonijiet internazzjonali ewlenin, bħal:
il-Konvenzjoni tal-Aja tal-1965 dwar in-Notifika Barra l-Pajjiż tal-Atti
Ġudizzjarji u Extra-Ġudizzjarji fi Kwistjonijiet Ċivili u
Kummerċjali; il-Konvenzjoni tal-Aja tal-1970 dwar il-Ksib Barra
mill-Pajjiż ta’ Provi fi Kwistjonijiet Ċivili u Kummerċjali;
il-Konvenzjoni tal-Aja tal-1980 dwar l-Aspetti Ċivili tal-Ħtif
Internazzjonali tat-Tfal; il-Konvenzjoni tal-Aja tal-1996 dwar
ir-Responsabbiltà tal-Ġenituri u l-Protezzjoni tat-Tfal.
18.         Konsolidament tal-kooperazzjoni
ġudizzjarja u l-approssimazzjoni tas-sistemi ġudizzjarji
taż-żewġ partijiet
Attivitajiet/għanijiet
speċifiċi:
·              
Isir rapport dwar il-kooperazzjoni ġudizzjarja
bejn it-Tuneżija u l-UE u dwar il-miżuri li jintensifikawha.
·              
Tissokta l-implimentazzjoni tal-miżuri
previsti mill-Konvenzjonijiet tan-Nazzjonijiet Uniti (Konvenzjonijiet
tan-Nazzjonijiet Uniti kontra l-Kriminalità Organizzata Transnazzjonali (UNTOC)
u kontra l-Korruzzjoni (UNCAC)) irratifikati mit-Tuneżija.
·              
L-implimentazzjoni ta’ programm ta’
appoġġ għall-immodernizzar u għall-indipendenza
tal-ġustizzja fit-Tuneżija.
19.         It-tisħiħ tal-kooperazzjoni
bejn l-awtoritajiet ġudizzjarji u l-pulizija tat-Tuneżija u dawk
tal-Istati Membri
Attivitajiet/għanijiet
speċifiċi:
·              
Isir rapport dwar il-kooperazzjoni bejn
it-Tuneżija u l-UE, biex din tiġi intensifikata, b’mod partikolari
fil-kuntest tal-iskambju tal-esperjenzi bejn l-iskejjel ta’ taħriġ
eżistenti fil-livell tal-Istati Membri tal-UE u l-kontropartijiet
Tuneżini tagħhom f’dak li jirrigwarda l-qasam ġudizzjarju u dak
tas-sigurtà .
·              
L-iżgurar tal-applikazzjoni tal-miżuri
previsti mill-Konvenzjonijiet internazzjonali rilevanti
20.         Tissaħħaħ
il-ġlieda kontra l-korruzzjoni
Attivitajiet/għanijiet
speċifiċi:
·              
Skambju ta’ informazzjoni dwar
il-leġiżlazzjonijiet u l-istrateġiji Ewropej u Tuneżini u
dwar l-applikazzjoni tal-istrumenti internazzjonali, skambju tal-aħjar
prassi f’dak li jirrigwarda l-ġlieda kontra l-korruzzjoni u żvilupp
ta’ kooperazzjoni f’dan il-qasam inkluż fil-kuntest tal-implimentazzjoni
tal-Konvenzjoni tan-NU tal-2003 dwar il-Korruzzjoni.
·              
Appoġġ lill-isforzi tal-awtoritajiet
Tuneżini fil-ġlieda kontra l-korruzzjoni, inkluż il-ħolqien
ta’ diviżjoni ġudizzjarja speċjalizzata fuq il-każijiet ta’
korruzzjoni fil-livell tal-Qorti tal-Prim’Istanza ta’ Tunis.
·              
Tiġi studjata l-possibbiltà li jingħata
appoġġ lill-implimentazzjoni tad-Digriet-Liġi Nru 120 tal-14 ta’ Novembru 2011
dwar l-awtorità ta’ kontra l-korruzzjoni.
·              
Ikompli jingħata appoġġ lill-isforzi
tat-Tuneżija permezz tal-assistenza reċiproka f’materji kriminali
għar-ripatrijazzjoni tal-assi u l-ġid akkwistati bi frodi
mill-president preċedenti u l-membri tal-familja tiegħu, li
fil-preżent huma ffriżati taħt il-ġurisdizzjoni tal-Istati
Membri tal-UE, fi ħdan il-qafas tal-konvenzjonijiet internazzjonali
rilevanti, fosthom il-Konvenzjoni tan-NU tal-2003 kontra l-Korruzzjoni.
21.         Il-kooperazzjoni f’dak li jirrigwarda
l-ġlieda kontra t-terroriżmu u l-kriminalità organizzata
Attivitajiet/għanijiet
speċifiċi:
·              
Tisħiħ tal-kooperazzjoni rigward
il-ġlieda kontra t-terroriżmu, il-kriminalità organizzata u
l-kriminalità elettronika, bejn id-diversi organizzazzjonijiet ġudizzjarji
u dawk tas-sigurtà, inkluż abbażi tar-ratifika u l-implimentazzjoni tal-istrumenti
internazzjonali xierqa, u permezz tal-promozzjoni tal-parteċipazzjoni
tat-Tuneżini responsabbli fit-taħriġ speċifiku u
speċjalizzat fil-qasam tal-prevenzjoni u l-ġlieda kontra
t-terroriżmu eżistenti fil-livell tal-Istati Membri tal-UE.
·              
Kooperazzjoni permezz tal-iskambju ta’ prattiki
tajbin u skambji tekniċi u jitkomplew l-isforzi ta’ sensitizzazzjoni
taż-żgħażagħ għall-perikli tar-radikalizzazzjoni
vjolenti u tal-estremiżmu fil-forom kollha tiegħu sabiex tinbet fihom
il-kultura tal-ftuħ, tat-tolleranza u tas-solidarjetà, fost oħrajn
mal-vittmi tat-terroriżmu, u jiġu mħarsa mill-abbużi
kriminali b’mod partikolari dawk marbuta mat-terroriżmu.
·              
Appoġġ lill-isforzi tat-Tuneżija
biex tiggarantixxi r-rispett tad-drittijiet tal-bniedem fil-ġlieda kontra
t-terroriżmu, inkluż fil-kuntest tar-riforma tas-settur tas-sigurtà.
22.         Strumenti internazzjonali kontra
l-kriminalità organizzata
Attivitajiet/għanijiet
speċifiċi:
·              
Skambju ta’ informazzjoni u ta’ esperjenzi
fil-qasam tal-implimentazzjoni tal-Konvenzjoni tan-Nazzjonijiet Uniti kontra
l-Kriminalità Organizzata Transnazzjonali (2000 u tal-Protokolli addizzjonali
tagħha).
·              
Żvilupp tal-leġiżlazzjoni skont
in-normi u l-istrumenti internazzjonali rilevanti fil-kuntest tal-ġlieda
kontra l-kriminalità organizzata.
23.         Żvilupp tal-metodi u tal-mezzi
ta’ ġlied kontra t-traffikar tal-bnedmin u ta’ protezzjoni tal-vittmi ta’
dan it-traffikar
Attivitajiet/għanijiet
speċifiċi:
·              
L-adozzjoni ta’ qafas leġiżlattiv kontra
t-traffikar tal-bnedmin u li jipproteġi lill-vittmi tat-traffikar.
·              
Tisħiħ tal-kapaċitajiet tad-diversi
oqsma fil-ġustizzja u tal-forzi tas-sigurtà fosthom permezz ta’
azzjonijiet immirati ta’ taħriġ speċjalizzat kontra t-traffikar
tal-bnedmin u favur il-protezzjoni tal-vittmi tat-traffikar.
·              
Jingħata bidu għal djalogu
għad-definizzjoni ta’ approċċ ta’ ġlieda komuni kontra minn
jirrekluta, il-persuni li jittrasportaw lill-vittmi, l-operaturi,
l-intermedjarji l-oħrajn, il-klijenti u l-benefiċjarji;
·              
Jissaħħaħ l-appoġġ
lill-gruppi l-aktar vulnerabbli (nisa u tfal).
·              
Jiġu żviluppati azzjonijiet ta’
prevenzjoni tal-immigrazzjoni illegali b’mod partikolari favur il-gruppi
l-aktar vulnerabbli, l-aktar permezz tal-għoti ta’ appoġġ,
inkluż dak Ewropew, li jgħin il-ko-żvilupp, il-ħolqien ta’
mezzi ta’ għajxien u ta’ impjieg u t-titjib tal-kundizzjonijiet u
l-kuntesti ta’ ħajja fir-reġjuni bi pressjoni kbira ta’
migrazzjoni.
VI.         Kooperazzjoni fl-oqsma tal-Migrazzjoni, tal-mobilità u
tas-sigurtà
24.         Il-protezzjoni ta’ dawk li jitolbu
l-ażil u tar-refuġjati
Attivitajiet/għanijiet
speċifiċi:
·              
Kooperazzjoni bejn it-Tuneżija u l-Kummissarju
Għoli tan-Nazzjonijiet Uniti għar-Refuġjati, biex tkun tista’
taqdi l-mandat tagħha.
·              
Żvilupp u implimentazzjoni mit-Tuneżija
ta’ leġiżlazzjoni dwar l-ażil li tieħu spunt
mill-prinċipji u l-istandards internazzjonali, kif ukoll ta’
amministrazzjoni inkarigata mill-identifikazzjoni, il-protezzjoni u
l-għajnuna u l-kenn lil dawk li jitolbu l-ażil u lir-refuġjati.
·              
Appoġġ tal-UE lit-Tuneżija
għall-iżvilupp u l-implimentazzjoni ta’ leġiżlazzjoni
nazzjonali, kif ukoll għat-tisħiħ tal-kapaċitajiet ta’
amministrazzjoni speċjalizzata fil-qasam tal-ażil, inkluż
permezz tal-provvediment ta’ pariri, taħriġ u appoġġ
tekniku.
·              
Skambju ta’ informazzjoni bejn l-UE u
t-Tuneżija dwar il-politiki, il-liġijiet u s-sitwazzjonijiet
rispettivi fil-qasam tal-ażil.
25.         Kooperazzjoni fil-qasam
tal-migrazzjoni, tal-mobilità u tas-sigurtà
·              
Żvilupp ta’ Djalogu dwar il-migrazzjoni,
il-mobilità u s-sigurtà bl-għan li tiġi konkluża Sħubija
għall-Mobilità. Implimentazzjoni tal-miżuri li jkunu pprovduti
taħt is-Sħubija għall-Mobilità
VII.        Drogi
26.         Tissaħħaħ
il-ġlieda kontra t-traffikar tad-droga u kontra l-abbuż tad-droga
Attivitajiet/għanijiet
speċifiċi:
·              
Appoġġ għall-implimentazzjoni
tal-prinċipji rilevanti li jinsabu fil-Konvenzjonijiet tan-Nazzjonijiet
Uniti (1967, 1971, 1988), kif ukoll tal-prinċipji mħabbra
mis-Sessjoni Speċjali tal-Assemblea Ġenerali tan-Nazzjonijiet Uniti
(UNGASS).
·              
It-tnedija ta’ azzjonijiet ta’ taħriġ
speċjalizzat għall-aġenziji inkarigati mill-infurzar
tal-liġi f’dan il-qasam.
·              
Żvilupp u implimentazzjoni tal-programmi ta’
prevenzjoni, trattament u riabilitazzjoni tal-vittmi tad-droga.
VIII.      Ħasil
ta’ flus, reati ekonomiċi u finanzjarji
27.         It-tisħiħ tal-isforzi u
l-kooperazzjoni kontra l-ħasil tal-flus
Attivitajiet/għanijiet
speċifiċi:
·              
L-iżvilupp ulterjuri ta’ qafas
leġiżlattiv effettiv għall-ħasil tal-flus u l-finanzjament
tar-terroriżmu skont il-leġiżlazzjoni Ewropea u l-prinċipji
tar-rakkomandazzjonijiet tat-Task Force għal Azzjoni Finanzjarja (FATF);
l-identifikazzjoni tal-ħtiġijiet ta’ assistenza amministrattiva u
teknika u ta’ taħriġ.
·              
L-intensifikazzjoni tal-kooperazzjoni bejn
is-servizzi tal-pulizija u l-kooperazzjoni mal-organizzazzjonijiet
internazzjonali, bħall-FATF u l-Kunsill tal-Ewropa, kif ukoll mas-servizzi
korrispondenti tal-Istati Membri tal-UE b’mod partikolari rigward l-iskambju
ta’ informazzjoni bejn l-“Unitajiet ta’ Intelligence Finanzjarja” (UIF) (Financial
Intelligence Units - FIU) Ewropej u l-UIF Tuneżina.
B.           Integrazzjoni ekonomika u soċjali: lejn
l-istabbiliment ta’ żona ekonomika komuni
Pilastru 1 – Qafas makroekonomiku u finanzi
pubbliċi :
28.         L-istabilizzazzjoni tal-qafas
makroekonomiku
·              
Terġa’ tingħata l-ħajja lit-tkabbir
ekonomiku u jitħaffef il-pass tiegħu,
·              
Jissaħħu l-kapaċitajiet ta’
reżiljenza tal-ekonomija bil-konsolidament tas-sisien makroekonomiċi,
b’mod partikolari f’dak li jirrigwarda l-pagamenti barranin u l-baġit
Statali;
·              
L-iżgurar tas-sostenibbiltà tad-dejn pubbliku
u tad-dejn nazzjonali estern;
·              
Tkompli l-implimentazzjoni tal-konklużjonijiet
tal-istudju dwar it-titjib tal-ġestjoni tad-dejn pubbliku permezz
tas-sorveljanza tal-ħruġ tat-Teżor u l-kontroll
tal-ġestjoni tal-likwidità tal-Istat.
29.         Konsolidament tal-ġestjoni
tal-finanzi pubbliċi
·              
Jingħata bidu għal diskussjonijiet dwar
ir-riforma tas-sistema tas-sussidji għall-ikel u għall-enerġija
bl-għan li jiġu mmirati l-kategoriji żvantaġġjati.
·              
Tkompli l-implimentazzjoni tal-ġestjoni
tal-baġit skont l-għanijiet;
·              
Titjieb it-trasparenza fil-baġit
b’konverġenza fuq terminu medju lejn il-pubblikazzjoni tar-riżultati
konsolidati tal-operazzjonijiet finanzjarji tal-Istat, tal-awtoritajiet lokali,
tal-fondi tas-sigurtà soċjali u tal-istabbilimenti pubbliċi ta’
natura amministrattiva.
30.         Tkompli r-riforma tat-tassazzjoni
·              
Tkompli r-riforma tas-sistema tat-taxxa għal
ġustizzja fiskali aħjar;
·              
Ikompli l-proċess ta’ modernizzazzjoni
tal-amministrazzjoni tat-taxxa (taħriġ professjonali,
kompjuterizzazzjoni u użu ta’ teknoloġiji ġodda ta’
komunikazzjoni, governanza tal-amministrazzjoni tat-taxxa u sistema ta’ informazzjoni);
·              
Jitkompla u jiġi approfondit id-djalogu dwar
il-prinċipji ta’ governanza fiskali tajba, inkluż il-Kodiċi ta’
kondotta tal-Unjoni Ewropea dwar it-tassazzjoni korporattiva, sabiex jiġi
żgurat ambjent ekwu matul il-proċess ta’ integrazzjoni
tat-Tuneżija fis-suq intern;
·              
Jitħeġġeġ l-iskambju
tal-esperjenza u tal-esperti fis-sistemi tat-tassazzjoni tal-Istati Membri
tal-UE.
31.         Tissaħħaħ
it-trasparenza u l-effikaċja tal-proċeduri tal-għoti ta’
kuntratti pubbliċi, u b’mod partikolari tal-akkwisti pubbliċi u tal-konċessjonijiet
(din l-azzjoni tiġi diskussa fis-sottokumitat ‘Suq intern')
·              
Tkompli l-approssimazzjoni
tal-leġiżlazzjoni Tuneżina mal-istandards internazzjonali u
l-istandards Ewropej biex ikunu żgurati l-ftuħ gradwali,
l-effikaċja, ir-responsabbiltà, it-trasparenza, l-ugwaljanza
tal-aċċess għall-informazzjoni u l-kompetittività;
·              
Jitkompla l-immodernizzar tal-proċeduri ta’
amministrazzjoni, ta’ ġestjoni u ta’ monitoraġġ
tal-eżekuzzjoni tal-kuntratti pubbliċi u b’mod partikolari,
l-implimentazzjoni tal-proċeduri għall-akkwist pubbliku mingħajr
karti
·              
Jitkomplew il-programmi ta’ taħriġ
effettiv tax-xerrejja/tal-uffiċjali tal-awtorizzazzjoni tal-Istat u
tal-awtoritajiet lokali, kif ukoll tal-aġenti responsabbli
mill-monitoraġġ tal-akkwisti u l-eżekuzzjoni tal-kuntratti;
·              
Jissaħħu l-kooperazzjoni u l-iskambju ta’
esperjenzi f’dak li jirrigwarda l-monitoraġġ u l-ġestjoni
tad-dejta bejn il-kontropartijiet Tuneżini u Ewropej, b’mod partikolari
l-Osservatorju Nazzjonali tal-Akkwisti Pubbliċi u s-servizzi kompetenti tal-Kummissjoni
Ewropea, inkarigati mis-swieq
·              
Il-promozzjoni tal-kooperazzjoni u l-iskambju
tal-esperjenzi u tal-informazzjoni fil-qasam tar-risoluzzjoni tat-tilwim
relatat mal-akkwist pubbliku skont l-istandards internazzjonali u Ewropej
bl-għan li jiġu adattati jekk ikun meħtieġ
Pilastru 2 - Governanza, kompetittività
u ambjent tan-negozju :
2.1: Governanza u riforma amministrattiva
32.         Tisħiħ tal-governanza
pubblika
·              
L-istabbiliment ta’ strateġija ta’
komunikazzjoni dwar il-governanza;
·              
L-iżvilupp tal-portal parteċipattiv dwar
il-governanza;
·              
L-istabbiliment ta’ stħarriġ dwar
il-perċezzjoni u t-tisħiħ tal-evalwazzjoni tal-politiki
pubbliċi u l-iżvilupp ta’ indikaturi ta’ prestazzjoni li jippermettu
l-evalwazzjoni u t-teħid ta’ deċiżjonijiet;
·              
L-istabbiliment ta’ sistema ta’ integrità
nazzjonali.
33.         It-tisħiħ tal-kontroll
finanzjarju intern fi ħdan is-settur pubbliku
·              
It-tfassil ta’ dokument ta’ politika u ta’
strateġija ta’ kontroll intern tal-finanzi pubbliċi (ġestjoni
finanzjarja, kontroll finanzjarju u verifika interna) b’referenza
għall-aħjar prattiki u standards internazzjonali, li jinkludi
analiżi komparattiva bejn l-oqsfa u l-istandards internazzjonali u
l-prattika attwali tal-Kontroll pubbliku intern fit-Tuneżija;
·              
Skont ir-riżultati tal-istudju komparattiv u
tad-dokument strateġiku, jissaħħaħ il-qafas
leġiżlattiv u regolatorju u jekk ikun meħtieġ
il-koordinazzjoni dwar il-kontroll finanzjarju intern fi ħdan is-settur
pubbliku u jiġi promoss l-iżvilupp ta’ kapaċità amministrattiva
u istituzzjonali adegwata (taħriġ, gwidi, manwali ta’ verifika,
softwer ta’ verifika, ċertifikazzjoni, eċċ.);
·              
Issir armonizzazzjoni gradwali man-normi u
l-metodoloġiji rikonoxxuti b’mod internazzjonali kif ukoll mal-aqwa
prattiki tal-Unjoni Ewropea għall-kontroll u l-verifika tad-dħul,
tal-infiq pubbliku, tal-assi u tal-passiv.
34.         It-tisħiħ tal-verifika u
tal-awditjar estern
·              
L-approssimazzjoni gradwali tal-proċeduri ta’
kontroll tal-Qorti tal-Awdituri u tal-Korp ta’ Kontroll Ġenerali
mal-istandards internazzjonali kif ukoll mal-aħjar prattiki tal-UE f’dak
li jirrigwarda l-awditjar estern;
·              
It-tisħiħ tal-kapaċità
amministrattiva u proċedurali tal-Qorti tal-Awdituri bħala
Istituzzjoni Suprema tal-Awditjar (ISC) billi r-rwol tagħha jiffoka biss
fuq l-awditjar estern, filwaqt li tissaħħaħ l-indipendenza
tagħha u jkun żgurat li l-baġit tagħha jkun approvat
mill-Parlament u li r-rapport tagħha jkun pubbliku;
·              
It-tisħiħ tal-kapaċità
istituzzjonali tal-Kumitat Għoli ta’ Kontroll Amministrattiv u Finanzjarju
fil-koordinazzjoni tal-missjonijiet ta’ kontroll (ippjanar, proċeduri ta’
kontroll, għodod ta’ ħidma) u monitoraġġ tar-rapporti
relatati;
·              
It-tisħiħ tal-kapaċità
amministrattiva u żvilupp tal-iskambju ta’ esperjenza fl-iskoperta bikrija
ta’ irregolaritajiet u frodi li jistgħu jaffettwaw l-allokazzjoni u
l-ġestjoni tal-fondi nazzjonali u internazzjonali inklużi dawk
Komunitarji;
·              
Il-promozzjoni tal-missjonijiet ta’ evalwazzjoni
tal-proġetti, azzjonijiet u politiki pubbliċi u żvilupp
tal-għodod ta’ awditjar u ta’ evalwazzjoni;
·              
It-tisħiħ tal-kapaċitajiet ta’
kontroll tal-opportunità ta’ azzjoni u ta’ ġestjoni pubblika kif ukoll
fl-approċċ tal-“valur għall-flus”;
·              
L-istabbiliment ta’ sistema ta’
ċertifikazzjoni tal-awdituri pubbliċi;
·              
Tkun żgurata l-kooperazzjoni
mal-istituzzjonijiet u l-korpi rilevanti tal-UE fil-missjonijiet ta’ kontroll
operattiv relatat mal-ġestjoni u l-kontroll tal-fondi tal-UE.
35.         Titħeġġeġ
ir-rikonċiljazzjoni tal-metodi tal-istatistika mal-istandards Ewropej
(Artikolu 60 tal-FA)
·              
L-iżvilupp ta’ strateġija għall-konsolidament
tal-armonizzazzjoni mal-kunċetti, il-klassifikazzjonijiet, l-istandards u
l-metodoloġiji Ewropej u internazzjonali b’mod partikolari fl-oqsma
tal-istatistika ekonomika, soċjali u ambjentali;
·              
Tittejjeb il-kwalità tal-istatistika (fost
l-oħrajn ir-rilevanza mal-Għanijiet ta’ Żvilupp tal-Millennju,
tal-Iżvilupp Sostenibbli u tal-iżviluppi fl-oqsma l-oħrajn),
l-aċċessibbiltà u ċ-ċarezza (tixrid tal-istatistika u
għarfien fost l-utenti), l-aġġornamenti u l-puntwalità
(fil-kompletezza tat-trażmissjoni tad-data bejn il-Eurostat u
l-Istatistika tat-Tuneżija);
·              
L-istabbiliment ta’ pjan ta’ azzjoni fuq terminu
medju għat-tiġdid tal-“Istatistika tat-Tuneżija” u l-istrutturi
l-oħrajn tal-istatistika (aspetti istituzzjonali u ġuridiċi) li
jirrigwarda b’mod partikolari lir-riżorsi umani, l-ippjanar u
l-produzzjoni tal-istatistika, l-analiżi u l-pubblikazzjoni
eċċ.;
·              
Jingħata appoġġ lill-“Istatistika
tat-Tuneżija” fl-impllimentazzjoni ta’ tikketta ta’ kwalità
tal-istatistika pubblika skont l-aħjar prattiki fil-livell Ewropew;
·              
Jissaħħu l-azzjonijiet ta’ kooperazzjoni
bejn l-UE u t-Tuneżija fil-qasam tal-istatistika sabiex tiġi
żviluppata s-sistema nazzjonali tal-istatistika tat-Tuneżija u
tiġi żgurata integrazzjoni aqwa tagħha fis-sistema
tal-istatistika internazzjonali;
·              
Ikun hemm parteċipazzjoni attiva fit-tfassil u
fl-implimentazzjoni ta’ strateġija reġjonali (għall-Maghreb,
għall-Mediterran) għall-iżvilupp tal-istatistika;
·              
Titħeġġeġ il-kooperazzjoni
reġjonali u sottoreġjonali, kif ukoll l-iskambji tal-aħjar
prattiki biex jiżdied it-titjib fil-kwalità tad-data tal-istatistika
prodotta u tkun iggarantita l-komparabbiltà tagħhom mal-livell
internazzjonali.
36.         Tkompli l-modernizzazzjoni
tal-amministrazzjoni pubblika
·              
Ikompli t-titjib tal-kwalità tas-servizzi
amministrattivi u l-proċess ta’ semplifikazzjoni tal-proċeduri
amministrattivi u jitnaqqas it-tul tagħhom u t-tisħiħ
tal-amministrazzjoni elettronika;
·              
Tittejjeb ir-relazzjoni mal-utenti u tiġi
żviluppata l-komunikazzjoni permezz fost l-oħrajn tal-istabbiliment
ta’ mekkaniżmi ta’ smigħ u ta’ stħarriġ tal-opinjoni
eċċ.;
·              
Tiġi stabbilita sistema ta’ evalwazzjoni
parteċipattiva tas-servizzi amministrattivi fi ħdan id-diversi
strutturi pubbliċi;
·              
Jiġi assigurat servizz lokali lill-utenti
permezz fost l-oħrajn tal-estensjoni tal-kumpaniji tas-servizzi
pubbliċi b’mod partikolari fir-reġjuni li mgħandhomx kopertura
ġeografika mis-servizzi amministrattivi;
·              
Jiġu stabbiliti mekkaniżmi u
l-għodod meħtieġa biex tiġi żgurata l-applikazzjoni
tad-Digriet-Liġi dwar l-aċċess għad-dokumenti amministrattivi;
·              
Jingħata kontribut għall-ġlieda
kontra l-korruzzjoni permezz tal-istabbiliment ta’ mekkaniżmi ta’
rappurtar ta’ atti ta’ korruzzjoni;
·              
Jiġi promoss it-taħriġ
tal-uffiċjali Tuneżini f’dak li jirrigwarda l-politiki u l-programmi
Komunitarji.
2.2: Ekonomija kompetittiva li tiffavorixxi l-għarfien
37.         Tittejjeb il-prestazzjoni u
l-kompetittività tal-ekonomija Tuneżina
·              
Jitkomplew ir-riformi strutturali bl-għan li
tissaħħaħ il-kompetittività tal-ekonomija u jkun promoss
id-djalogu ekonomiku bejn it-Tuneżija u l-UE u l-koordinazzjoni dwar
l-istrateġija ta’ rkupru fl-ispirtu tal-inizjattiva 2020 (għal
tkabbir u impjiegi sostenibbli);
·              
Tiġi mħeġġa t-trasformazzjoni
strutturali tal-ekonomija lejn ekonomija mmexxija mis-setturi b’valur
miżjud għoli, tiżdied il-produttività u jiżdied
il-kontribut tagħha lejn it-tkabbir ekonomiku;
·              
Jitkompla l-programm ta’ aġġornament
industrijali, tkun żgurata l-kontinwità tal-programmi ta’ strutturar
Tuneżini-Ewropej bl-għan li jingħata appoġġ
lill-kompetittività tal-impriżi u lill-innovazzjoni, bħall-programm ta’ appoġġ għall-kompetittività
tal-impriżi u għall-faċilitazzjoni tal-aċċess
għas-suq (PCAM) u l-proġett ta’
appoġġ għas-sistema ta’ riċerka u tal-innovazzjoni (PASRI) u
titħaffef l-implimentazzjoni tal-programmi ta’ aġġornament
bl-appoġġ tal-UE fis-settur agrikolu;
·              
Titħaffef l-implimentazzjoni tal-programm ta’
aġġornament tas-servizzi bl-appoġġ tal-UE, l-istabbiliment
ta’ sistema ta’ informazzjoni u ta’ monitoraġġ, l-iżvilupp ta’
tqabbil aħjar bejn l-offerta u d-domanda tax-xogħol, kif ukoll
it-tisħiħ tal-kooperazzjoni rigward il-kwalità u
ċ-ċertifikazzjoni u l-intraprenditorija, l-alleanzi u n-netwerking;
·              
Tiġi implimentata l-istrateġija tal-gvern
fir-rigward tal-iżvilupp tal-investiment privat inkluż fir-rigward
tal-privatizzazzjoni;
·              
Tiġi żviluppata l-istrateġija
tal-gvern li tiftaħ is-settur tal-infrastruttura
għall-parteċipazzjoni tas-settur privat u titfassal l-liġi-qafas
dwar is-sħubija pubblika-privata.
2.3: Ambjent tan-negozju aktar attraenti
38.         Jittejjeb l-ambjent tan-negozju
·              
Jiġi rivedut u msaħħaħ il-qafas
regolatorju li jirregola l-investiment u l-prattika tan-negozju għal aktar
sempliċità, trasparenza u effiċjenza;
·              
Tinħoloq Awtorità Nazzjonali
għall-Investiment li tkun l-uniku rappreżentant tal-investituri
lokali u barranin u jiġi stabbilit fond sovran għall-Investiment;
·              
Jiġi promoss ambjent favorevoli
għall-impriżi bl-indirizzar speċifiku tar-riforma tas-sistema
ġudizzjarja inklużi l-proċeduri ġudizzjarji ta’
eżekuzzjoni, u t-tisħiħ tal-ispeċjalizzazzjoni tal-imħallfin
u r-riforma tal-leġiżlazzjoni li tirrigwarda l-falliment;
·              
Jiġu stabbiliti mekkaniżmi li jippermettu
l-osservazzjoni u l-monitoraġġ tal-ambjent amministrattiv tan-negozju
fit-Tuneżija u tal-prattiki internazzjonali f’dan il-qasam;
·              
Tissaħħaħ is-sbuħija tat-Tuneżija
għall-attivitajiet b’valur miżjud għoli u innovattiv u
jingħata appoġġ lill-promozzjoni tal-investiment fir-reġjun
inkluż permezz tal-identifikazzjoni u l-iżvilupp tal-potenzjalitajiet
u l-ispeċifiċitajiet reġjonali.
39.         Jiġi promoss l-investiment u
s-sħubija u tittejjeb l-integrazzjoni lokali tal-investimenti
·              
Jitħeġġeġ l-iżvilupp
tas-sħubiji bejn impriżi u clusters Tuneżini u Ewropej u
jiġi promoss it-trasferiment teknoloġiku;
·              
Jiġu mmobilizzati l-impriżi lokali madwar
l-investimenti barranin biex tiġi stimulata l-innovazzjoni u
l-iżvilupp ekonomiku endoġeniku;
·              
Tiġi promossa u istituzzjonalizzata
l-kooperazzjoni bejn l-assoċjazzjonijiet tal-impjegaturi Tuneżini u
Ewropej u jingħata appoġġ għall-organizzazzjoni ta’ forum
ekonomiku bejn it-Tuneżija u l-UE.
40.         Tiġi armonizzata l-liġi
korporattiva biex tiġi assigurata protezzjoni tal-partijiet kollha u
jiġu ffaċilitati l-attivitajiet tal-impriżi
·              
Tiġi promossa l-approssimazzjoni tal-liġi
korporattiva man-normi Ewropej u internazzjonali;
·              
Tkun assigurata l-protezzjoni tal-azzjonisti skont
l-istandards u l-prattiki Ewropej fil-qasam;
·              
Skont l-istandards Ewropej u internazzjonali, i)
is-settur privat jiġi akkumpanjat fl-iffinalizzar tal-gwidi ta’ governanza
tajba għad-diversi tipi ta’ impriża u ii) jitfasslu gwidi ta’
governanza tajba għall-entitajiet pubbliċi;
·              
Tiġi mmodernizzata l-ġestjoni prattika
tar-reġistru tal-kummerċ u s-sistema ta’ reklamar fil-ġurnal
uffiċjali biex ikunu infurmati l-partijiet terzi.
41.         Jiġu adottati l-istandards
Ewropej u internazzjonali ta’ awditjar finanzjarju u ssir riforma tas-sistema
ta’ kontabilità tal-impriżi Tuneżini f’konverġenza
mal-istandards Ewropej u internazzjonali tal-kontabilità
·              
Jitkomplew l-isforzi ta’ promozzjoni tal-kwalità
tal-awditjar legali tal-kontijiet;
·              
Jitkomplew l-isforzi ta’ żvilupp tas-sistema
ta’ kontabilità tal-impriżi lejn l-adozzjoni tal-istandards ta’
kontabilità Ewropej u internazzjonali;
·              
Tiġi żgurata l-kooperazzjoni
mal-istituzzjonijiet u l-awtoritajiet tal-UE inkarigati
mill-istandardizzazzjoni tal-kontijiet u mis-sorveljanza tal-awditjar legali
tal-kontijiet.
42.         Tissaħħaħ
il-kooperazzjoni f’dak li jirrigwarda l-politika tal-kumpaniji
·              
Tissaħħaħ il-kooperazzjoni mal-UE
f’dak li jirrigwarda l-politika li tappoġġja l-SMEs permezz
tal-implimentazzjoni tal-Karta Ewro-Mediterranja għall-Intrapriża,
b’referenza partikolari għas-Small Business Act u billi jitnaqqsu
d-diskrepanzi fis-servizzi ta’ appoġġ lill-SMEs;
·              
Tiġi promossa l-integrazzjoni aktar mill-qrib
tal-SMEs Tuneżini fin-netwerk Entreprise Europe Network permezz
tal-konklużjoni ta’ protokoll ta’ ftehim;
·              
Titħeġġeġ
il-parteċipazzjoni tat-Tuneżija fil-programm
għall-kompetittività tal-impriżi u tal-SMEs;
·              
Jingħata appoġġ lit-titjib
tal-mekkaniżmi ta’ ħolqien ta’ impriżi u
jitħeġġeġ l-aċċess tal-SMEs għall-finanzjament
permezz tat-tisħiħ tal-istrumenti ta’ finanzjament tal-ekwità u
l-mekkaniżmi ta’ qabel il-ftuħ ta’ kumpanija favur
l-iżviluppaturi żgħażagħ u l-attivitajiet innovattivi;
·              
It-tisħiħ tal-kapaċitajiet
istituzzjonali jiġi akkumpanjat mill-istrutturi ta’ appoġġ
lill-SMEs, b’mod partikolari fir-rigward ta’ linji gwida
għall-investituri, il-kummerċjalizzazzjoni u t-tfassil ta’ pjanijiet
ta’ negozju, eċċ.;
·              
Tiġi żviluppata l-attività ta’ fondi
tal-investiment u jissaħħu l-interventi tagħhom fir-reġjuni.
Pilastru 3: It-tisħiħ
tal-integrazzjoni u l-konklużjoni ta’ Ftehim ta’ Kummerċ Ħieles
Profond u Komprensiv
Iż-żewġ Partijiet jenfasizzaw
ir-rieda tagħhom li jkomplu l-implimentazzjoni tal-integrazzjoni gradwali
tal-ekonomiji tagħhom bl-għan li eventwalment jaslu għal
Żona Ekonomika Komuni permezz ta’ aktar faċilitazzjoni
tal-kummerċ u t-tnedija fl-iqsar żmien possibbli tan-negozjar ta’
Ftehim ta’ Kummerċ Ħieles Profond u Komprensiv (DCFTA), fil-kuntest
tal-impenn tat-Tuneżija fi proċess ta’ riformi demokratiċi u
ekonomiċi.
Il-Ftehim ta’ Kummerċ Ħieles Profond
u Komprensiv jipprovdi t-titjib tal-possibbiltajiet ta’ aċċess
għas-suq, tal-klima tal-investiment u t-tisħiħ
tal-appoġġ għar-riformi ekonomiċi li għandhom jitwettqu
għal dan l-iskop. B’hekk, id-DCFTA li ser ikun parti integrali mill-FA ser
ikopri firxa wiesgħa ta’ oqsma ta’ interess komuni (lista mhux
eżawrjenti; l-aċċent ser ikun fuq is-setturi ta’ prijorità
magħżulin miż-żewġ partijiet u fil-qafas tal-approssimazzjoni
leġiżlattiva):
·                        
Aktar liberalizzazzjoni biex jitjiebu
l-opportunitajiet ta’ aċċess għas-suq għall-prodotti
agrikoli, il-prodotti agrikoli pproċessati, il-prodotti tas-sajd u
l-prodotti industrijali waqt li jiġu kkunsidrati ċ-ċirkostanzi
speċifiċi taż-żewġ partijiet;
·                        
Regolamenti tekniċi dwar il-prodotti
industrijali, l-istandards, il-valutazzjoni tal-konformità u s-sorveljanza
tas-suq;
·                        
Miżuri sanitarji u fitosanitarji;
·                        
Liberalizzazzjoni tal-kummerċ tas-Servizzi u
ħarsien tal-investimenti; 
·                        
Akkwist Pubbliku;
·                        
Il-politika dwar il-kompetizzjoni;
·                        
Il-moviment u l-ħlas tal-kapitali;
·                        
Il-ħarsien tad-drittijiet tal-proprjetà
intellettwali, inkluża l-protezzjoni tal-indikazzjonijiet
ġeografiċi Tuneżini u Ewropej;
·                        
Dwana;
·                        
Il-faċilitazzjoni tal-kummerċ;
·                        
Id-djalogu dwar l-istrumenti ta’ difiża
kummerċjali;
·                        
Kummerċ u żvilupp sostenibbli.
Meta jkunu qegħdin jinnegozjaw id-DCFTA,
il-partijiet sejrin jikkunsidraw is-sensittività ta’ ċerti setturi u
għandhom jipprovdu assimetrija fl-impenji minħabba d-differenzi
fl-iżvilupp bejn iż-żewġ partijiet. Id-DCFTA għandu jidentifika wkoll il-prijoritajiet minħabba
l-approssimazzjoni regolatorja mal-acquis communautaire fuq il-bażi
tal-interessi reċiproċi u bl-adozzjoni ta’ approċċ dinamiku
li jippermetti approssimazzjoni regolatorja addizzjonali sussegwenti u
żieda gradwali fl-implimentazzjoni tagħhom.
Għaldaqstant, permezz
tad-DCFTA, iż-żewġ partijiet għandhom l-għan li:
3.1 Joħolqu aċċess akbar għas-swieq tal-prodotti
permezz tat-tneħħija tal-ostakoli tariffarji u dawk mhux tariffarji :
43.         Prodotti agrikoli u kwistjonijiet
sanitarji u fitosanitarji 
·              
Jerġgħu jibdew u jitlestew, jekk ikun
meħtieġ, in-negozjati dwar il-liberalizzazzjoni tal-kummerċ
tal-prodotti agrikoli, ipproċessati u tas-sajd;
·              
Tissaħħaħ il-kooperazzjoni
bl-għan li tittejjeb is-saħħa tal-annimali u tal-ħxejjex
kif ukoll is-sigurtà sanitarja tal-ikel, waqt li jiġi kkunsidrat
il-benesseri tal-annimali u sabiex jiġi ffaċilitat il-kummerċ
tal-prodotti agrikoli bejn it-Tuneżija u l-UE;
·               
Tkompli l-implimentazzjoni tal-Ftehim tad-WTO dwar
l-applikazzjoni tal-miżuri sanitarji u fitosanitarji (SPS) u
tal-istandards internazzjonali tal-Organizzazzjoni Dinjija
għas-Saħħa tal-Annimali (OIE), tal-Konvenzjoni Internazzjonali
għall-Protezzjoni tal-Pjanti (IPPC) u tal-Codex Alimentarius;
·               
Jiġu rikonċiljati gradwalment, abbażi
tal-istandards tal-organizzazzjonijiet rilevanti,
il-leġiżlazzjonijiet u r-regolamenti Tuneżini
mal-leġiżlazzjonijiet u r-regolamenti tal-UE applikabbli fl-oqsma
sanitarji, fitosanitarji u l-qasam tal-benesseri tal-annimali biex tinkiseb
protezzjoni ekwivalenti li tinkludi wkoll ir-regoli dwar l-iġjene,
l-identifikazzjoni u t-traċċabbiltà, l-annimali ħajjin,
l-għalf għall-annimali u l-oġġetti tal-ikel;
·               
Tiġi adottata u tibda l-implimentazzjoni
tal-abbozz tal-liġi-qafas relatata mas-sikurezza tal-ikel;
·               
Jissaħħu u jiġu aġġornati
l-istituzzjonijiet u l-laboratorji, inkluża ċ-ċertifikazzjoni
tal-prodotti agrikoli;
·               
Ikun hemm kooperazzjoni bl-għan li jittejbu
l-miżuri ta’ prevenzjoni u ta’ eliminazzjoni tal-mard tal-annimali u
tal-pesti tal-pjanti; inkluż l-istabbiliment ta’ korpi professjonali
tas-saħħa;
·               
Isir skambju ta’ kompetenzi tekniċi u
tal-esperjenza, inkluż permezz tal-parteċipazzjoni fil-workshops
tal-programm ta’ taħriġ tal-Kummissjoni Ewropea “Taħriġ
aħjar għal ikel aktar sikur (BTSF)”;
·               
Tkompli l-kooperazzjoni dwar it-twissijiet
sanitarji b’mod partikolari fil-qafas tas-sistema ta’ twissija bikrija tal-UE;
·               
Jiġi aġġornat u
msaħħaħ il-kontroll sanitarju u fitosanitarju fuq il-fruntieri,
inklużi l-infrastrutturi tal-postijiet ta’ spezzjoni fuq il-fruntiera
(BIP).
44.         Il-prodotti industrijali 
·              
Jiġi ffinalizzat l-allinjament
tal-leġiżlazzjoni orizzontali dwar iċ-ċertifikazzjoni,
il-valutazzjoni tal-konformità u s-sorveljanza tas-suq bl-għan li jkun
hemm armonizzazzjoni mal-qafas leġiżlattiv orizzonali Ewropew
il-ġdid (QLĠ) tal-2008;
·              
Jiġi ffinalizzat, għas-setturi ta’
prijorità magħżula, l-allinjament tal-leġiżlazzjoni
settorjali u jiġu adottati l-istandards Ewropej kif ukoll
jitneħħew l-istandards konfliġġenti u jiġu identifikati
setturi potenzjali addizzjonali;
·              
Jitkompla u jitlesta l-aġġornament
tal-istituzzjonijiet inkarigati miċ-ċertifikazzjoni,
mill-istandardizzazzjoni, mill-valutazzjoni tal-konformità,
mill-metroloġija u mis-sorveljanza tas-suq, b’mod partikolari
bl-implimentazzjoni tar-rakkomandazzjonijiet tal-proġetti ta’
ġemellaġġ u ta’ assistenza teknika u permezz ta’ skambji ta’
informazzjoni u ta’ esperjenzi u permezz tal-integrazzjoni tagħhom
fl-istrutturi Ewropej u internazzjonali;
·              
Tiġi finalizzata t-tħejjija
għas-setturi tal-materjali ta’ konstruzzjoni u l-prodotti elettriċi,
jiġi nnegozjat u konkluż ftehim dwar il-valutazzjoni tal-konformità u
l-aċċettazzjoni tal-prodotti industrijali (ACAA) għal dawn
iż-żewġ setturi ta’ prijorità; is-setturi l-oħrajn ta’
prijorità, b’mod partikolari tal-makkinarji, tal-apparat tal-pressa u
l-istrumenti tal-kejl jistgħu jiżdiedu mal-ftehim gradwalment
mal-allinjament leġiżlattiv;
·              
Tkompli titqajjem kuxjenza dwar l-atturi
ekonomiċi u b’mod partikolari l-SMEs Tuneżiji u jingħataw
l-appoġġ meħtieġ għall-applikazzjoni tad-direttivi u
l-istandards Ewropej adottati mit-Tuneżija;
·              
Jiġi implimentat l-ACAA, l-estensjoni
tiegħu u l-perpetwità tiegħu bl-appoġġ xieraq tal-UE.
45.         Il-faċilitazzjoni u
l-iżvilupp tal-kummerċ
·              
Issir riformulazzjoni tar-reġim
tal-kummerċ estern biex jitnaqqsu l-ostakoli mhux tariffarji u
jissaħħu l-istrumenti u l-korpi ta’ faċilitazzjoni tal-iskambju
ta’ tqajjim ta’ kuxjenza u tal-kontroll u tal-applikazzjoni
tal-leġiżlazzjoni;
·              
Tissaħħaħ, safejn huwa possibbli,
il-kooperazzjoni b’mod partikolari permezz tal-iskambju ta’ informazzjoni
rigward id-difiża kummerċjali;
·              
Jissaħħu l-punti ta’ kuntatt “TBT”
(technical barriers to trade) biex tittejjeb it-trażmissjoni
tal-informazzjoni u l-kooperazzjoni bejn l-UE u t-Tuneżija u biex iservu
ta’ rappreżentanti għall-operaturi.
46.         Ir-reviżjoni tar-regoli dwar
l-oriġini
·              
Tiġi konkluża l-Konvenzjoni
reġjonali dwar ir-regoli ta’ oriġini preferenzjali
pan-Ewro-Mediterranji;
·              
Ikomplu n-negozjati dwar ir-reviżjoni ta’ dawn
ir-regoli bl-għan li jkunu ssemplifikati u waqt li jitqiesu l-bidliet
tekniċi u teknoloġiċi ġodda fil-qasam industrijali kif
ukoll il-prijoritajiet ta’ żvilupp f’ċerti setturi
strateġiċi fit-Tuneżija bħat-tessuti u l-ikel sabiex
jittaffa l-impatt tat-tneħħija tat-tariffi fiż-żona.
47.         Kooperazzjoni doganali
·              
Tissoktal-implimentazzjoni tal-miżuri doganali
li jiffavorixxu l-iffaċilitar tal-kummerċ filwaqt li jassiguraw
is-sigurtà tal-katina loġistika internazzjonali (użu
msaħħaħ tal-analiżi tar-riskju kompjuterizzata,
tal-kontrolli ex-post, tal-proċeduri semplifikati tal-ikklerjar mid-dwana
għall-operaturi magħrufa u ċertifikati, trasparenza
tal-leġiżlazzjoni, estensjoni tal-esperjenza pilota ta’ one-stop
shop, eċċ.);
·              
Tissokta l-ħidma għal ġestjoni
integrata mal-partijiet interessati l-oħrajn fuq il-fruntiera;
·              
Jissaħħaħ id-djalogu dwar is-sistema
tal-operatur ekonomiku awtorizzat bl-għan li jkunu approssimati r-regoli
Tuneżini ma’ dawk tal-UE, bil-prospett ta’ ftehim dwar ir-rikonoxximent
reċiproku tal-istatus tal-operatur ekonomiku awtorizzat bejn
l-amministrazzjoni tad-dwana Tuneżina u l-amministrazzjonijiet tad-dwana
Ewropej, meta l-kundizzjonijiet ikunu ssodisfati;
·              
Jitkompla t-tisħiħ tal-kapaċitajiet
istituzzjonali tad-dwana Tuneżina;
·              
Parteċipazzjoni fil-programm DWANA 2020.
48.         Id-drittijiet tal-proprjetà intellettwali:
Tiġi approssimata gradwalment il-leġiżlazzjoni tat-Tuneżija
mal-istandards Ewropej u tissaħħaħ l-applikazzjoni effettiva ta’
dawn id-dispożizzjonijiet, inkluż fil-livell ġudizzjarju
·              
Tkompli l-approssimazzjoni
tal-leġiżlazzjoni tat-Tuneżija mal-istandards tal-UE fl-oqsma
tal-proprjetà industrijali, tad-drittijiet tal-awtur u tad-drittijiet relatati
u tiġi ffinalizzata l-adeżjoni mal-konvenzjonijiet internazzjonali
previsti fil-Ftehim ta’ Assoċjazzjoni (analiżi tad-diskrepanzi
mal-istandards tal-UE, l-istabbiliment ta’ leġiżlazzjoni
approssimata); 
·              
L-approssimazzjoni tal-leġiżlazzjoni
tat-Tuneżija mal-leġiżlazzjoni tal-UE dwar il-protezzjoni
tal-indikazzjonijiet ġeografiċi (IĠ) u d-denominazzjonijiet
tal-oriġini (DO) (analiżi tad-diskrepanzi mal-istandards tal-UE,
l-istabbiliment ta’ leġiżlazzjoni approssimata);
·              
It-tisħiħ tal-kapaċitajiet
amministrattivi u ġudizzjarji, b’mod partikolari fil-ġlieda kontra
l-piraterija u l-iffalsifikar f’koordinazzjoni mal-istituzzjonijiet, il-korpi u
s-settur privat fil-livell tal-UE (introduzzjoni ta’ azzjonijiet regolari: pjan
ta’ azzjoni, djalogu);
·              
Jissaħħu l-mezzi bl-għan li
tiġi assigurata protezzjoni effiċjenti u dissważiva
tad-drittijiet tal-proprjetà intellettwali (it-tisħiħ
tas-setgħat u tal-kapaċitajiet tad-dwana, tal-monitoraġġ
kriminali u ġudizzjarju, tal-valutazzjoni ekonomika tal-impatt
tal-iffalsifikar u tal-piraterija fuq il-ħolqien u l-innovazzjoni
nazzjonali);
·              
Jitkomplew l-azzjonijiet ta’ tqajjim ta’ kuxjenza u
ta’ taħriġ dwar il-proprjetà intellettwali.
3.2 Aċċess aqwa lis-servizzi u
lill-fornituri tas-servizzi għas-swieq u l-libertà tal-istabbiliment
49.         Jiġi liberalizzat
il-kummerċ tas-servizzi u tal-istabbiliment
·              
Jitkomplew u jiġu finalizzati n-negozjati dwar
il-liberalizzazzjoni tal-kummerċ tas-servizzi u tal-istabbiliment;
·              
Ikun żgurat li l-kundizzjonijiet ta’
stabbiliment tal-impriżi ma jsirux aktar restrittivi milli meta kien
konkluż il-Ftehim ta’ Assoċjazzjoni;
·              
Jinstab ftehim fuq qafas li jiffaċilita
d-diskussjonijiet dwar (i) ir-rikonoxximent reċiproku tal-kwalifiki
professjonali sabiex tiġi ffaċilitata l-implimentazzjoni
tal-konċessjonijiet skambjati miż-żewġ partijiet u tkun
promossa l-mobilità tal-fornituri tas-servizzi u (ii) l-implimentazzjoni tal-miżuri
rilevanti tal-paragrafu 25.
50.         L-iżvilupp tas-settur
tas-servizzi fit-Tuneżija
·              
Is-semplifikazzjoni tal-proċeduri
amministrattivi waqt li jkun żgurat li l-proċeduri relatati
mal-aċċess u l-eżerċizzju tal-attivitajiet tas-servizzi
ikunu trasparenti, proporzjonati, ibbażati fuq kriterji oġġettivi
sabiex jipprovdu previdibbiltà u sigurtà ġuridika lill-fornituri
tas-servizzi;
·              
Ir-riforma tas-servizzi finanzjarji (dwar
ir-regolamentazzjoni u l-monitoraġġ permezz ta’ approssimazzjoni
mal-istandards Ewropej u internazzjonali):
·               
Ikompli t-tisħiħ tal-qafas regolatorju u
prudenzjali għas-swieq u l-atturi finanzjarji billi jkun approssimat
għal dak tal-UE bl-għan li jiġi liberalizzat gradwalment;
·               
It-tisħiħ tal-prerogattivi,
tal-effettività u tal-indipendenza tal-awtoritajiet ta’ superviżjoni
tas-swieq finanzjarji skont l-istandards internazzjonali;
·               
Il-konsolidament tal-bażijiet finanzjarji
tal-istabbiliment ta’ kreditu u t-tisħiħ tal-istrutturi prudenzjali
għal aktar konverġenza lejn l-istandards internazzjonali.
L-iżvilupp tas-sistema ta’ garanzija tad-depożiti bankarji;
·               
L-iżvilupp tas-settur tal-mikrofinanzjament,
b’mod speċjali f’żoni rurali u l-iżvilupp tas-servizzi
finanzjarji adattati għall-ħtiġijiet tal-bdiewa li jaħdmu
fl-azjendi żgħar u medji;
·               
L-iżvilupp tal-attività tal-aġenziji ta’
klassifikazzjoni u l-implimentazzjoni tal-qafas ġuridiku tagħha
bbażati fuq il-prinċipji tal-Organizzazzjoni
Internazzjonali tal-Kummissjonijiet tat-Titoli (IOSCO) u tar-regolamenti
Ewropej f’dan il-qasam.
·              
Ikompli l-proċess ta’ żvilupp tas-settur
postali fit-Tuneżija u jiġi ffaċilitat permezz tal-istabbiliment
ta’ qafas regolatorju settorjali xieraq;
·               
Skambju tal-esperjenzi u tal-kompetenzi fil-qasam
regolatorju settorjali postali bl-għan li l-qafas regolatorju jiġi
approssimat għal dak tal-UE;
·               
Issir ħidma, bl-appoġġ tal-UE,
għall-introduzzjoni ta’ awtorità li tirregola s-suq tas-servizzi postali.
51.         Il-promozzjoni u l-iżvilupp
tal-kummerċ elettroniku
·              
Tiġi żviluppata kooperazzjoni dwar
il-promozzjoni tal-attivitajiet tan-Network Marketing (bejgħ fuq
in-netwerks);
·              
Jiġu adottati l-aħjar prattiki fil-livell
Ewropew u internazzjonali;
·              
Jiġu stabbiliti regolamenti adattati u
tingħata l-possibbiltà liż-żgħażagħ gradwati li
jintegraw fl-attivitajiet tal-ekonomija virtwali u li ġġib valur
miżjud u jinfetħu l-prospetti tal-impjieg.
52.         Il-moviment tal-kapital u pagamenti
kurrenti: Tiġi finalizzata l-liberalizzazzjoni tal-pagamenti kurrenti u
tkompli l-liberalizzazzjoni tat-tranżazzjonijiet kapitali:        
·              
Titlesta b’mod gradwali l-liberalizzazzjoni
tal-pagamenti kurrenti u tkompli l-liberalizzazzjoni tal-movimenti tal-kapital
skont l-Artikolu 34 tal-Ftehim ta’ Assoċjazzjoni;
·              
Isir skambju ta’ informazzjoni dwar l-aħjar
prattiki ta’ eliminazzjoni tar-restrizzjonijiet għal-moviment liberu
tal-kapital.
3.3 Ambjent ta’ kompetizzjoni ġusta
53.         Il-politika dwar il-kompetizzjoni:
Tkompli l-implimentazzjoni u l-konsolidament tal-impenji magħmula fuq
il-leġiżlazzjoni u l-implimentazzjoni ta’ politika dwar
il-kompetizzjoni effettiva (l-Artikoli 36 u 37 tal-Ftehim ta’
Assoċjazzjoni)
·              
Issir valutazzjoni tas-sistema attwali
(il-leġiżlazzjoni qafas fis-seħħ u l-implimentazzjoni
tagħha) u jiġu adottati miżuri xierqa b’mod partikolari
fil-qasam tal-antitrust sabiex tkun iffaċilitata l-approssimazzjoni
tar-regolamenti Tuneżini ma’ dawk tal-Unjoni Ewropea filwaqt li jkun
assigurati l-prinċipji ta’ nondiskriminazzjoni, trasparenza u imparzjalità
fil-proċeduri;
·              
Jitkompla t-tisħiħ tal-istatus
tal-Kunsill għall-Kompetizzjoni.
54.         Il-monopolji tal-Istat: Jiġu
implimentati l-impenji meħuda taħt l-Artikoli 37 u 38 tal-Ftehim ta’
Assoċjazzjoni
·              
Isir skambju tal-informazzjoni dwar il-monopolji
tal-Istat, l-impriżi pubbliċi u l-impriżi li jkunu ngħataw
drittijiet speċjali jew esklussivi bl-għan li jkun iffaċilitat
il-progress tat-Tuneżija fl-implimentazzjoni tal-Artikolu 37 tal-Ftehim
ta’ Assoċjazzjoni.
55.         Għajnuna mill-Istat: Jiġu
implimentati l-impenji meħuda dwar l-għajnuniet mill-Istat,
l-Artikolu 36 tal-Ftehim ta’ Assoċjazzjoni      
·              
Jinħolqu kundizzjonijiet ta’ trasparenza f’dak
li jirrigwarda l-għajnuniet mill-Istat.
3.4 Integrazzjoni Nofsinhar-Nofsinhar aktar fil-fond
56.         Jingħata kontribut
għall-ħolqien ta’ żona ta’ kummerċ ħieles bejn l-UE u s-sħab
Mediterranji kollha
·              
Tkompli l-implimentazzjoni tal-ftehimiet ta’
kummerċ ħieles (FTA) mas-sħab Mediterranji fil-livell reġjonali,
intrareġjonali jew bilaterali;
·              
Tiġi assigurata l-implimentazzjoni tal-Ftehim
Għarbi-Mediterranju dwar il-kummerċ ħieles (Agadir) u
l-estensjoni tiegħu għal sħab oħra fil-Mediterran skont
id-dispożizzjonijiet tal-istess Ftehim;
·              
Jiġu miftiehma u stabbiliti mekkaniżmi li
jiffaċilitaw il-kummerċ u l-investimenti u li jiffavorixxu
integrazzjoni aktar fil-fond fil-livell Nofsinhar-Nofsinhar.
3.5 Approssimazzjoni għall-acquis communautaire 
·              
Titkompla, b’mod gradwali u sekwenzjali,
l-approssimazzjoni tal-qafas ġuridiku u regolamentari tat-Tuneżija
mal-acquis communautaire, bl-għajnuna b’mod partikolari tal-istrumenti
Komunitarji ta’ appoġġ istituzzjonali, speċjalment fl-oqsma
rilevanti tas-suq intern.
·              
Għal dan il-għan, ser jiġi stabbilit
mekkaniżmu konġunt li jidentifika l-oqsma prijoritarji li
jeħtieġu li jkunu approssimati, id-diversi fażijiet u
r-riżorsi meħtieġa biex dan ikun implimentat. It-Tuneżija
sejra tistabbilixxi programm nazzjonali ta’ konverġenza mal-acquis
bl-appoġġ tal-UE sabiex jirnexxielha timplimenta l-pjan ta’ azzjoni.
Pilastru 4 – Kooperazzjoni fil-qasam
tal-impjiegi, tal-politika soċjali u tas-sigurtà soċjali
57.         L-implimentazzjoni tar-riformi
tal-politika dwar l-impjiegi, flimkien mat-tisħiħ tal-impjegabbiltà u
tax-xogħol deċenti
·              
Tiġi żviluppata u implimentata
strateġija nazzjonali integrata tal-impjiegi b’kont meħud
tal-programm ekonomiku u soċjali post-Kostitwenti u b’kunsiderazzjoni
tal-linji gwida tal-Istrateġija Ewropea għall-Impjiegi u d-disa’
prijoritajiet definiti fil-qafas tal-kooperazzjoni Ewro-Mediterranja dwar
l-Impjiegi u x-Xogħol;
·              
Jiġi żgurat adattament aqwa tal-kwalifiki
skont il-ħtiġijiet tas-suq tax-xogħol u jingħata
appoġġ għall-implimentazzjoni ta’ sistema ta’ informazzjoni u
gwida u ta’ għajnuna għall-inseriment professjonali;
·              
Jingħata appoġġ lill-iżvilupp
ta’ sistema ta’ ċertifikazzjoni li tiffaċilita r-rikonoxximent
tal-kwalifiki u tiffavorixxi l-mobilità, l-iżvilupp tal-karriera u
l-impjegabbiltà;
·              
Tkompli l-konsultazzjoni u d-djalogu dwar
l-impjiegi, l-impjegabbiltà u x-xogħol deċenti, b’mod partikolari
fil-kuntest tal-Konferenza Ministerjali Euro-Med dwar l-impjiegi u
x-xogħol, skont il-prinċipji tal-flessigurtà, tal-ġustizzja u
tal-ekwità soċjali;
·              
Tiżdied il-parteċipazzjoni fis-suq
tax-xogħol produttiv u formali, b’mod partikolari
taż-żgħażagħ u tan-nisa u tkun żgurata l-ekwità
tal-politiki attivi tal-impjieg b’mod partikolari billi
tissaħħaħ l-inserzjoni tan-nisa u tal-persuni qiegħda
għal żmien twil fost iż-żgħażagħ gradwati
fl-edukazzjoni terzjarja;
·              
Tissaħħaħ is-sistema ta’
valutazzjoni regolari tal-politiki attivi tal-impjieg biex tiżdied
l-effiċjenza u l-adegwatezza tagħhom għall-ħtiġijiet
tas-suq tax-xogħol;
·              
Jissaħħu l-kapaċitajiet u jiġi
mmodernizzat it-twassil tas-servizzi pubbliċi inkarigati mill-impjiegi u
mill-osservazzjoni tas-suq tax-xogħol, b’mod partikolari fir-rigward
tas-sistema ta’ informazzjoni dwar l-impjiegi u n-netwerking tal-operaturi
pubbliċi, privati u tas-soċjetà ċivili;
58.         Jiġu implimentati
bis-sħiħ id-drittijiet soċjali fundamentali u l-istandards
fundamentali tax-xogħol u jissaħħu l-istrutturi tad-djalogu
soċjali
·              
Jitkomplew id-djalogu u l-kooperazzjoni relatati
mal-implimentazzjoni tal-prinċipji, tad-drittijiet fundamentali,
tal-istandards u tal-Konvenzjonijiet fundamentali tax-xogħol skont id-Dikjarazzjoni
tal-1998 tal-Organizzazzjoni Internazzjonali tax-Xogħol (ILO);
·              
Tiġi żviluppata l-leġiżlazzjoni
dwar ix-xogħol bl-għan li tikber il-flessibbiltà tas-suq
tax-xogħol filwaqt li jiġu mħarsa d-drittijiet
tal-ħaddiema;
·              
Tingħata spinta lill-bidliet ekonomiċi u
soċjali fit-Tuneżija permezz tal-konklużjoni ta’ kuntratt
soċjali ġdid u djalogu soċjali effettiv bejn is-sħab
soċjali: tisħiħ tal-istrutturi tripartitiċi kif ukoll
tad-djalogi bilaterali awtonomi inklużi l-kapaċitajiet tas-sħab
soċjali;
·              
Jiġi implimentat il-programm tat-Tuneżija
għax-xogħol deċenti wara l-adozzjoni tiegħu
mit-Tuneżija u l-ILO, u jiġu segwiti l-għanijiet u l-indikaturi
tiegħu.
·              
Jissaħħaħ id-djalogu soċjali
fil-kuntest tal-impriża, permezz tat-taħriġ kontinwu tal-membri
tal-Kummissjonijiet Konsultattivi tal-Impriżi sabiex tittejjeb
il-prevenzjoni tal-kunflitti tax-xogħol u l-produttività u l-impjegabbiltà
fl-impriża;
·              
Jissaħħu l-miżuri ta’ promozzjoni u
ta’ sorveljanza tas-saħħa tal-ħaddiema, l-iġjene u
s-sigurtà fuq il-postijiet tax-xogħol inkluż permezz ta’
taħriġ dwar dawn is-suġġetti, l-istituzzjonalizzazzjoni
tal-prinċipju ta’ prekawzjoni, il-prevenzjoni tar-riskji professjonali
marbuta mal-immaniġġjar ta’ sustanzi perikolużi jew tossiċi
u l-iskambju ta’ prattiki tajbin u ta’ analiżijiet f’dan il-qasam;
·              
Tiġi żviluppata leġiżlazzjoni
dwar is-saħħa u s-sigurtà fuq il-post tax-xogħol, tiġi
żviluppata strateġija ta’ prevenzjoni għat-tnaqqis
tal-inċidenti fatali u gravi fuq ix-xogħol, jitfasslu kriterji ta’
referenza u ta’ gwidi għaċ-ċertifikazzjoni kif ukoll jiġu
individwati r-riskji fuq ix-xogħol;
·              
Jissaħħaħ u jiġi ristrutturat
l-Istitut għas-Saħħa u s-Sigurtà fuq il-Post tax-Xogħol
bl-għan li jkun jista’ jadatta għall-ħtiġijiet
il-ġodda nazzjonali u internazzjonali ta’ promozzjoni tas-saħħa
fuq ix-xogħol, ta prevenzjoni tar-riskji fuq ix-xogħol u ta’ sjieda
tal-approċċi l-ġodda ta’ ppjanar u programmazzjoni dwar
il-benesseri tal-ħaddiema;
·              
Jiġi implimentat il-Programm Nazzjonali ta’
Ġestjoni tar-Riskji fuq ix-Xogħol (PNĠRX) inkluża
l-implimentazzjoni ta’ prevenzjoni speċifika għall-espożizzjoni
għar-riskji fuq ix-xogħol fis-settur tal-agrikoltura u tas-sajd;
·              
Tiġi promossa r-responsabbiltà soċjali
tal-impriżi u jingħata appoġġ lill-iżvilupp ta’
prattiki intraprenditorjali li jirrispettaw il-Patt Globali tan-Nazzjonijiet
Uniti u tad-Dikjarazzjoni Tripartitika tal-ILO dwar l-Intrapriżi
Multinazzjonali u l-Politika Soċjali, kif ukoll il-prattiki
tal-Organizzazzjoni għall-Kooperazzjoni u l-Iżvilupp Ekonomiċi (OECD)
dwar is-suġġett.
59.         Tiġi promossa l-politika
tal-inklużjoni soċjali u jitkomplew ir-riformi dwar il-protezzjoni
soċjali
·              
Tkompli l-kooperazzjoni bl-għan li tiġi
msaħħa u kkonsolidata politika ta’ inklużjoni soċjali
integrata u effiċjenti, li tkun tinvolvi lis-soċjetà ċivili;
·              
Jitnaqqas il-proporzjon tal-popolazzjoni li tinsab
f’faqar assolut jew relattiv jew f’sitwazzjoni ta’ vulnerabbiltà fl-aktar
livell baxx rikonoxxut mill-istandards internazzjonali u jitnaqqsu d-differenzi
soċjali u tiġi implimentata sistema ta’ informazzjoni dwar
il-kategoriji tal-fqar;
·              
Tkun garantita l-inklużjoni soċjali
attiva ta’ kulħadd waqt li tiġi mħeġġa
l-parteċipazzjoni fis-suq tax-xogħol, l-aktar għall-gruppi
l-aktar vulnerabbli;
·              
Jiġi promoss ir-rwol tal-istrutturi
soċjali u tal-atturi tas-soċjetà ċivili fil-proċess ta’
akkumpanjament u ta’ għajnuna għall-integrazzjoni tal-kategoriji
f’riskju ta’ esklużjoni u tkompli l-implimentazzjoni tal-politika ta’
integrazzjoni soċjoprofessjonali tal-persuni b’diżabilità;
·              
Issir riforma fis-sistema tal-irtirar u tiġi
żgurata s-sostenibbiltà finanzjarja tal-iskemi tal-irtirar u
t-tisħiħ tal-kapaċitajiet istituzzjonali tal-korpi pubbliċi
inkarigati mill-ġestjoni tal-iskemi tal-irtirar u tal-kura
tas-saħħa;
·              
Issir ħidma lejn il-ġeneralizzazzjoni
tal-kopertura soċjali u jkompli d-djalogu dwar it-titjib tal-miżuri
li jirregolaw il-protezzjoni soċjali tal-ħaddiema li jkunu tilfu
l-impjieg tagħhom għal raġunijiet ekonomiċi jew
teknoloġiċi, b’mod partikolari fil-qafas tal-istabbiliment
mit-Tuneżija ta’ bażi ta’ protezzjoni soċjali.
60.         Tiġi żgurata
l-applikazzjoni tal-prinċipji ta’ trattament ugwali f’dak li jirrigwarda
l-leġiżlazzjoni soċjali u jiġu implimentati prinċipji
ta’ koordinazzjoni tas-sigurtà soċjali bejn it-Tuneżija u l-Unjoni
Ewropea
·              
Ikun assigurat li l-klawżola ta’ trattament
ugwali fil-kundizzjonijiet tax-xogħol, il-pagi u t-tkeċċijiet
tiġi applikata bis-sħiħ, kemm għall-ħaddiema
Tuneżini kif ukoll għall-ħaddiema tal-Unjoni Ewropea li jkunu
ġew impjegati b’mod legali;
·              
Jiġu implimentati bis-sħiħ l-impenji
sottoskritti taħt id-dispożizzjonijiet tal-Ftehim ta’
Assoċjazzjoni dwar il-kooprdinazzjoni tas-sigurtà soċjali
għall-ħaddiema u l-membri tal-familja tagħhom;
·              
Tiġi garantita l-applikazzjoni sħiħa
tal-klawżola ta’ non-diskriminazzjoni fil-qasam tas-sigurtà soċjali
għaċ-ċittadini Tuneżini u tal-Unjoni Ewropea u l-membri
tal-familja tagħhom.
Pilastru 5 – Żvilupp reġjonali u
lokali bilanċjat u inklużiv :
61.         Jingħata appoġġ
lill-isforzi ta’ żvilupp reġjonali bl-għan li jonqsu
d-differenzi bejn ir-reġjuni u jiġu promossi l-kapaċitajiet
lokali ta’ żvilupp
·              
Jingħata appoġġ għall-implimentazzjoni
tal-politiki u l-programmi li jnaqqsu d-differenzi reġjonali (l-aktar
permezz tal-implimentazzjoni ta' azzjonijiet ta’ riabilitazzjoni u ta’
żvilupp tal-infrastrutturi soċjokollettivi), il-ġlieda kontra
l-qgħad, il-faqar u l-insigurtà, u l-iżvilupp tal-investiment b’mod
partikolari fir-reġjuni interni żvantaġġjati;
·              
Jingħata appoġġ għall-implimentazzjoni
tal-programmi ta’ żvilupp integrati (rurali/urbani) u jittieħdu
azzjonijiet immirati fir-reġjuni bi problemi speċifiċi
(potenzjal qawwi ta’ migrazzjoni, rata għolja ta’ qgħad, reġjuni
fuq il-fruntieri);
·              
Jittejbu l-kapaċitajiet lokali ta’
żvilupp awtonomu tar-reġjuni, jiġi promoss l-iżvilupp
rurali u jittejbu l-kundizzjonijiet ta’ ħajja fl-ambjent rurali,
bl-involviment sħiħ tas-soċjetà ċivili;
62.         Tisħiħ tal-kooperazzjoni
deċentralizzata u l-kooperazzjoni transfruntiera
·              
Tissaħħaħ il-kooperazzjoni
territorjali mal-UE b’mod partikolari fid-dijanjosi u fid-definizzjoni ta’
strateġiji reġjonali ta’ żvilupp ekonomiku, u ta’
kummerċjalizzazzjoni territorjali u ta’ promozzjoni ekonomika;
·              
Jissaħħu l-kapaċitajiet
istituzzjonali tal-korpi inkarigati mill-iżvilupp fil-livell
reġjonali u mill-governanza ekonomika u jiġu promossi l-programmi ta’
modernizzazzjoni u ta’ tisħiħ tal-kapaċitajiet tal-entitajiet lokali
biex jixprunaw l-iżvilupp fuq skala lokali,
·              
Tiġġedded, tiġi mobilizzata u
użata l-informazzjoni reġjonali multisettorjali għas-servizz
tal-għarfien espert territorjali, tal-ipprogrammar u l-ippjanar
reġjonali (użu reċiproku tas-“Sistema territorjali ta’
informazzjoni ekonomika”, l-iżvilupp ta’ ċelloli ta’ għassa u
intelliġenza ekonomika territorjali, ħolqien ta’ Osservatorju
Nazzjonali għall-Iżvilupp Reġjonali u t-Tisħiħ
tal-Kooperazzjoni Deċentralizzata);
·              
Tiġi mħeġġa l-approssimazzjoni
mal-mudell Ewropew ta’ żvilupp reġjonali u ta’ koeżjoni u
tiġi żviluppata l-kooperazzjoni deċentralizzata bejn
l-istituzzjonijiet ta’ żvilupp reġjonali u lokali, u jiġi
mħeġġeġ l-iskambju ta’ għarfien u kompetenzi u
r-relazzjonijiet ta’ kooperazzjoni fil-qafas tal-proġetti mfassla u
mwettqa bi sħubija ma’ organizzazzjonijiet Ewropej.
63.         Appoġġ għall-proċess
ta’ deċentralizzazzjoni u ta’ governanza lokali
·              
Appoġġ istituzzjonali
għall-istabbiliment ta’ politika ta’ deċentralizzazzjoni u
akkumpanjament tal-evoluzzjoni tal-missjonijiet tas-servizzi tal-Istat,
fil-livell ċentrali u reġjonali, fil-qafas tal-implimentazzjoni
tad-deċentralizzazzjoni;
·              
Appoġġ għar-riforma tas-sistemi
ġuridiċi u regolatorji (liġijiet u regolamenti), istituzzjonali
u organizzattivi (Kompetenzi u poteri), u finanzjarji (tassazzjoni lokali) li
jirregolaw lill-awtoritajiet lokali;
·              
Appoġġ għad-definizzjoni ta’
strateġija ta’ ġestjoni tar-riżorsi umani u tal-programmi ta’
tisħiħ tal-ħiliet u ta’ promozzjoni tal-potenzjal uman
fil-livell lokali permezz tal-programmi mmirati ta’ taħriġ, ta’
taħriġ mill-ġdid u ta’ perfezzjonament u l-implimentazzjoni ta' strutturi
ta’ taħriġ u ta’ appoġġ għal dawk li jkunu eletti;
·              
Appoġġ għall-istabbiliment ta’ mod
ta’ governanza bbażat fuq id-demokrazija parteċipattiva u promozzjoni
tal-istabbiliment ta’ proġetti li jkunu kapaċi jiġġeneraw
l-appoġġ pubbliku permezz tal-entitajiet lokali;
64.         Żvilupp urban u ppjanar
tat-territorju
·              
Jingħata appoġġ għall-governanza
fl-ippjanar u l-ġestjoni tal-ispazji u tal-ibliet u jittejbu
r-relazzjonijiet bejn il-livelli ċentrali u lokali;
·              
Jissaħħu l-kapaċitajiet
tal-muniċipalitajiet fl-ippjanar urban u fl-ippjanar tat-territorju;
·              
Jittejbu l-miżuri ta’ sorveljanza tal-ippjanar
tat-territorju u tal-ibliet inkluż bil-ħolqien ta’ osservatorji
ddedikati.
Pilastru 6 – Infrastruttura moderna
għas-servizz ta’ ekonomija kompetittiva :
6.1: Trasport u servizzi
loġistiċi
65.         Tiġi implimentata l-politika
nazzjonali dwar it-trasport u l-iżvilupp tat-trasport sostenibbli
·              
Tiġi implimentata politika dwar it-trasport
nazzjonali sostenibbli għat-titjib tal-mezzi kollha ta’ trasport, b’mod
partikolari biex jiġu garantiti sistemi effiċjenti, siguri u li
jnaqqsu l-impatt tat-trasport fuq l-ambjent u l-bidla fil-klima u jingħata
appoġġ lill-iżvilupp tar-riċerka;
·              
Ikomplu b’mod partikolari l-programmi MedaMos u
SafeMed, fil-kuntest tad-djalogu dwar it-trasport Ewro-Mediterranju (Euromed);
·              
Ikompli l-iżvilupp ta’ politika dwar
l-infrastruttura bl-identifikazzjoni u l-valutazzjoni tal-proġetti ta’
infrastruttura għad-diversi mezzi ta’ trasport, waqt li jiġu
kkunsidrati b’mod partikolari l-għanijiet internazzjonali għall-qasam
tat-tnaqqis tal-gassijiet b’effett ta’ serra;
·              
Jissaħħu u jiġu mmodernizzati
l-infrastrutturi tal-portijiet u tal-ajruporti u jiġu aġġornati
l-portijiet marittimi tal-kummerċ;
·              
Jiġi assigurat, għall-portijiet
identifikati bħala portijiet “awtostrada tal-baħar”, l-impenn
għal ċerti kriterji ta’ kwalità (infrastrutturi portwarji, servizzi
portwarji, proċeduri u koordinazzjoni amministrattiva tal-ispezzjonijiet u
tas-servizzi marittimi intermodali;
·              
Jiġu żviluppati strateġiji
tas-settur b’mod li jilħqu l-għanijiet li jirriżultaw
mill-iżvilupp tal-kummerċ mal-Unjoni Ewropea u fil-qafas tal-implimentazzjoni
tal-Unjoni għall-Mediterran.
·              
Tiġi promossa l-applikazzjoni
tal-ispeċifikazzjonijiet tekniċi tal-Unjoni Ewropea
għall-interoperabbiltà mil-linji ferrovjarji tat-Tuneżija;
·              
Tkompli l-parteċipazzjoni
fl-eżerċizzju ta’ ppjanar għall-infrastrutturi tat-trasport
fil-Mediterran, b’mod partikolari n-Netwerk Trans-Mediterranju futur
tat-Trasport u fit-titjib tal-konnessjonijiet man-Netwerk Trans-Ewropew
tat-Trasport;
66.         L-approssimazzjoni regolatorja u
t-tisħiħ istituzzjonali
·              
Jibdew in-negozjati tal-Ftehim Ewro-Mediterranju
dwar l-Avjazzjoni (open sky);
·              
Tkompli l-approssimazzjoni tal-oqsfa regolatorji u
leġiżlattivi mal-istandards Ewropej u internazzjonali
għall-mezzi kollha tat-trasport u jissaħħu l-kapaċitajiet
istituzzjonali tal-istrutturi Tuneżini responsabbli mit-trasport;
·              
Jissaħħu l-istrutturi tal-awtorità
marittima u jingħata appoġġ għall-armonizzazzjoni
tar-relazzjonijiet tagħha mal-awtorità portwarja; 
·              
 Jiġi promoss l-iskambju tal-esperjenzi u
tal-prattiki tajbin f’dak li jirrigwarda t-trasport sostenibbli u
għall-mezzi kollha ta’ trasport.
67.         L-iżvilupp tal-loġistika u
l-promozzjoni tal-intermodalità
·              
Ikompli l-immodernizzar tas-servizzi u tal-attività
loġistika inkluż l-appoġġ għall-istabbiliment
tal-Osservatorju tal-loġistika u l-implimentazzjoni tal-istrateġija
ta’ żvilupp tal-loġistika u tal-ħolqien ta’ netwerk ta’
pjattaformi loġistiċi li jiffaċilitaw il-kummerċ bejn
it-Tuneżija u l-UE;
·              
Tiġi żviluppata l-kooperazzjoni
għat-titjib tal-miżuri nazzjonali ta’ taħriġ fil-qasam
tal-loġistika u l-użu ta’ teknoloġiji ġodda ta’
komunikazzjoni (e-loġistika);
·              
Jissaħħaħ id-djalogu mal-UE dwar
il-katina ta’ provvista biex it-Tuneżija tiġi assoċjata
mal-azzjonijiet imnedija mill-UE dwar it-titjib tal-katina ta’ provvista u
s-sigurtà tagħha.
6.2:
Enerġija
68.         Konverġenza gradwali lejn
l-għanijiet tal-politika tal-UE dwar l-enerġija;
·              
Jiġi żviluppat dokument ta’ politika dwar
l-enerġija li jikkonverġi b’mod gradwali lejn l-għanijiet tal-UE
dwar l-enerġija;
·              
Tiġi promossa l-kooperazzjoni fil-qasam
tar-riċerka xjentifika u tat-trasferiment teknoloġiku.
69.         Jissaħħu, jiġu
żviluppati u ottimizzati n-netwerks u tal-infrastrutturi tal-enerġija
·              
Jiġu żviluppati u msaħħa n-netwerks,
l-infrastrutturi u l-interkonnessjonijiet (gass, elettriku, żejt)
fit-Tuneżija (b’mod partikolari fir-reġjuni interni),
mal-pajjiżi tal-Maghreb u fir-reġjun Ewro-Mediterranju (b’mod
partikolari pipeline u interkonnessjonijiet elettriċi
mal-Italja).
70.         Jiġi mħeġġeġ
l-użu ta’ enerġija rinnovabbli u l-effiċjenza enerġetika
·              
Issir ħidma lejn it-twettiq tal-għan li
jintlaħaq 20 % tas-sehem ta’ enerġija rinnovabbli
fil-bilanċ tal-enerġija sal-2020;
·              
Kooperazzjoni fil-qafas tal-Pjan Solari
Tuneżin kif ukoll miżuri oħrajn Tuneżini
għall-effiċjenza enerġetika, b’konformità mal-Pjan Solari
għall-Mediterran;
·              
Tisħiħ tal-istituzzjonijiet u
konverġenza gradwali tal-leġiżlazzjoni Tuneżina lejn
il-leġiżlazzjoni u l-prattika tal-UE;
·              
Titħejja l-parteċipazzjoni fil-Programm
ta’ Enerġija Intelliġenti tal-UE.
71.         L-integrazzjoni progressiva tas-swieq
Tuneżini tal-elettriku u tal-gass fis-suq Ewropew tal-enerġija
·              
Ikomplu r-riformi fis-setturi tal-gass u
tal-elettriku filwaqt li jikkonverġu lejn l-acquis tal-UE, inkluż
permezz tal-adozzjoni tal-kodiċijiet dwar l-elettriku u l-gass;
jinħoloq regolatur u jiġu eliminati b’mod gradwali d-distorsjonijiet
fil-prezzijiet;
·              
L-integrazzjoni gradwali tas-swieq tal-elettriku
tat-Tuneżija, tal-Marokk u tal-Alġerija.
72.         Tisħiħ tal-kooperazzjoni
reġjonali
·              
Tkompli l-kooperazzjoni fl-enerġija fil-qafas tal-Unjoni
għall-Mediterran inkluż biex jitwettaq il-Pjan Solari
għall-Mediterran, tkompli l-kooperazzjoni fil-qafas taċ-Ċentru
Reġjonali għall-Enerġija Rinnovabbli u l-effiċjenza enerġetika tal-Kajr.
6.3: Teknoloġiji
tal-Informazzjoni u tal-Komunikazzjoni (ICT)
73.         Tissaħħaħ
il-kooperazzjoni settorjali
·              
Tkompli l-kooperazzjoni fil-qasam tal-ICT
għat-twaqqif ta’ soċjetà tal-informazzjoni inklużiva fil-livell
universali u li tinkludi l-iskambju ta’ esperjenzi u għarfien fil-qasam
tar-Regolamentazzjoni settorjali bl-għan li jiġi approssimat il-qafas
regolatorju ma’ dak tal-UE (pereżempju min-Netwerk Ewro-Mediterranju
tar-Regolaturi - EMERG);
·              
Titħeġġeġ il-kooperazzjoni
istituzzjonali bjen ir-regolaturi u l-aġenziji Ewropej u Tuneżini
(l-Aġenzija Nazzjonali taċ-Ċertifikazzjoni Elettronika,
l-Aġenzija Nazzjonali tal-Frekwenzi, l-Awtorità Nazzjonali
tat-Telekomunikazzjonijiet), pereżempju bl-integrazzjoni tal-ANĊE
fil-proġetti dwar il-firma elettronika;
·              
Tiġi żviluppata kooperazzjoni fil-qasam
taċ-ċertifikazzjoni elettronika, li tibda bil-qasam tal-firma elettronika,
u bil-valutazzjoni tal-possibbiltajiet ta’ skambju ta’ esperjenzi tekniċi
u/jew ġuridiċi;
·              
Jiġu skambjati l-esperjenzi fil-qasam
tas-sigurtà u tal-fiduċja diġitali (sigurtà ċibernetika)
·              
Jiġu skambjati l-esperjenzi u l-għarfien
li jsaħħu l-kapaċitajiet ta’ valutazzjoni tas-swieq
tat-telekomunikazzjonijiet u l-prospetti ta’ tkabbir offruti mill-kummerċ
elettroniku;
·              
Tiġi żviluppata kooperazzjoni aktar
avvanzata fil-qasam tas-soċjetà tal-informazzjoni u tal-ekonomija
diġitali dwar it-temi komuni, billi jittieħed il-pjan ta’ azzjoni
bħala referenza;
·              
Jiġi promoss l-użu liberu tal-internet,
li jinkludi skambju ta’ għarfien u esperjenzi dwar l-iżviluppi
Ewropej, internazzjonali u Tuneżini, rigward il-prinċipji li
jirregolaw l-internet
·              
Tkompli tissaħħaħ il-kompetittività
u l-kapaċitajiet tas-settur tal-ICT fit-Tuneżija
·              
Tkompli u tiġi żgurata l-kooperazzjoni
dwar in-netwerks ta’ riċerka u ta’ tagħlim, b’mod partikolari
fil-qafas tan-Netwerk Reġjonali Mediterran (EUROMEDCONNECT), li
jippermetti l-aċċess għar-riżorsi elettroniċi
speċifiċi ta’ riċerka.
74.         L-iżvilupp
tal-infrastruttura teknoloġika
·              
Tiġi żviluppata soċjetà
tal-informazzjoni inklużiva u jiġu promossi l-kooperazzjoni,
l-iżvilupp tal-ħiliet u l-iskambji tal-esperjenzi fl-oqsma marbuta
mal-iżviluppi tat-teknoloġiji tal-informazzjoni fis-settur pubbliku
b’mod speċjali r-ristrutturar tal-applikazzjonijiet il-kbar tal-Istat
fil-qafas ta’ mudell ekonomiku ġdid li jibbaża ruħu eventwalment
fuq it-Teknoloġija tal-Cloud Computing, l-Open Gov, l-Open Data u l-SaaS
“Software as a Service”;
·              
Jiġi ffaċilitat l-iskambju tal-esperjenzi
u l-għarfien dwar id-definizzjoni u l-implimentazzjoni tan-normi u
l-istandards relatati mal-iżviluppi u l-użu tat-teknoloġiji
tal-informazzjoni;
·              
Jiġi ppreżentat u diskuss l-għan
tat-Tuneżija li tistabbilixxi ruħha bħala Ċentru
reġjonali tat-telekomunikazzjonijiet u tal-internet;
·              
Tiġi promossa l-espansjoni tan-netwerk
(Televiżjoni Diġitali Terrestri) fuq terminu qasir u ssir
valutazzjoni tal-prospetti tat-TV terrestri fit-tul.
Pilastru 7 – Kooperazzjoni settorjali
msaħħa
7.1: L-Agrikoltura u
s-Sajd
75.         Jingħata appoġġ
għall-immodernizzar tas-settur agrikolu
·              
Jingħata appoġġ
għall-istabbiliment ta’ programm multiannwali ta’ żvilupp agrikolu u
rurali (ENPARD);
·              
Jingħata appoġġ għall-implimentazzjoni
tal-istrateġija nazzjonali ta’ żvilupp agrikolu f’koerenza mal-linji
gwida ewlenin dwar it-tisħiħ tas-sigurtà fl-ikel, il-ġestjoni
sostenibbli tar-riżorsi naturali, il-promozzjoni tal-esportazzjonijiet u
ta’ adattament għall-bidliet klimatiċi;
·              
Tissokta u tissaħħaħ
il-kooperazzjoni u l-iskambju ta’ informazzjoni u esperjenzi dwar il-politika
agrikola;
·              
Appoġġ għall-programm ta’
aġġornament agrikolu li jaffettwa kemm lill-azjendi agrikoli,
lill-istituzzjonijiet kif ukoll lill-istrutturi ta’ appoġġ għall-agrikoltura;
·              
Jiġu żviluppati u kkonsolidati
l-organizzazzjonijiet professjonali Tuneżini fil-qasam tal-agrikoltura
permezz tat-titjib tar-rappreżentattività tagħhom u l-effettività
tagħhom fil-promozzjoni u l-organizzazzjoni tas-setturi agrikoli u agro-industrijali;
·              
Jiġu promossi relazzjonijiet ta’ sħubija
bejn l-istrutturi professjonali Tuneżini u l-kontropartijiet tagħhom
Ewropej sabiex jissaħħaħ ir-rwol tagħhom ta’ tmexxija
fit-taħriġ, konsulenza, għoti ta’ pariri u
kummerċjalizzazzjoni;
·              
Tiġi implimentata l-istrateġija
nazzjonali għall-agrikoltura bijoloġika u jingħata
appoġġ għall-konverġenza mal-leġiżlazzjoni u
l-politiki tal-UE;
·              
Tiġi implimentata l-istrateġija
nazzjonali tas-settur tas-sajd għall-isfruttament sostenibbli
tar-riżorsi tas-sajd, il-konsolidament tal-infrastruttura portwarja,
l-iżvilupp tal-prodotti tas-sajd u t-titjib tal-kompetittività
tagħhom, kif ukoll il-promozzjoni tal-akkwakultura tal-baħar u
tal-ilma ħelu;
·              
Tiġi żviluppata l-kooperazzjoni
mal-Unjoni Ewropea fil-qafas tal-Organizzazzjonijiet Reġjonali
tal-Ġestjoni tas-Sajd (ORĠS) tal-Mediterran (il-Kummissjoni
Internazzjonali għall-Konservazzjoni tat-Tonn tal-Atlantiku - ICCAT u
l-Kummissjoni Ġenerali għas-            Sajd     fil-Mediterran -
GFCM) għal sfruttament sostenibbli tar-riżorsi.
7.2: L-industrija
76.         Jingħata appoġġ
għal industrija aktar kompetittiva, li toħloq valuri u
tiġġenera t-tkabbir
·              
Jingħata sostenn għad-definizzjoni u
l-implimentazzjoni tal-istrateġiji industrijali li jiffavorixxu
ż-żieda fis-setturi u l-ħolqien ta’ setturi, li jġibu jew
li għandhom potenzjal ta’ tkabbir; kif ukoll il-ħolqien ta’ netwerks
teknoloġiċi u industrijali tematiċi u l-iżvilupp ta’
raggruppamenti u poli ta’ innovazzjoni;
·              
Tiġi żviluppata u msaħħa
l-infrastruttura industrijali u teknoloġika (żoni industrijali,
teknopoli, kumplessi industrijali u teknoloġiċi) u tiġi promossa
l-attrazzjoni tagħha, b’mod partikolari, b’mod internazzjonali;
·              
Jissaħħaħ l-aġġornament
tal-istrutturi ta’ appoġġ lill-impriżi u jittejjeb l-intervent
tagħhom fil-livell reġjonali;
·              
Tiġi ottimizzata l-parteċipazzjoni
tat-Tuneżija fl-implimentazzjoni u l-monitoraġġ tal-azzjonijiet
u n-netwerks orizzontali u settorjali ta’ kooperazzjoni industrijali
Ewro-Mediterranja inklużi n-netwerks tal-poli ta’ kompetittività;
·              
Jiġi promoss ir-referenzjar tal-impriżi
industrijali fost iċ-ċentrali tax-xiri u tal-esternalizzaturi Ewropej
u internazzjonali u jingħata appoġġ lill-organizzazzjoni
fit-Tuneżija ta’ fiera ta’ sħubija industrijali u teknoloġika
Tuneżina-Ewropea;
77.         Jitkompla d-djalogu dwar il-futur
tas-settur tat-tessut/tal-ħwejjeġ  
·              
Jingħata appoġġ
għall-passaġġ mis-sottokuntrattar għall-kuntratti
konġunti u għall-iżvilupp tal-prodotti u l-intensifikar
tal-kooperazzjoni fl-istabbiliment ta’ tikketti li jiffavorixxu
l-aċċess għas-swieq;
·              
Tiġi żviluppata l-kooperazzjoni u
t-trasferiment tal-għarfien fil-qasam tal-irfinar (iffrankar
tal-enerġija, tal-konsum tal-ilma) u tiġi promossa l-kooperazzjoni u
l-iskambju tal-prattiċi tajbin fil-qasam tal-loġistika, tat-trasport
multimodali, tat-trattament tad-drenaġġ u l-arti tessili.
7.3: Turiżmu
78.         Tiġi żviluppata
l-kooperazzjoni mal-UE biex tgħin fl-implimentazzjoni tal-istrateġija
ta’ żvilupp tas-settur tat-Turiżmu
·              
Jiġi ffaċilitat l-adattament tas-settur
tat-turiżmu u tal-impriżi tiegħu għall-bidliet fis-suq u
għat-teknoloġiji l-ġodda tal-informazzjoni (kummerċ
turistiku elettroniku, Web compatible);
·              
Tissaħħaħ il-kwalità u
d-diversifikazzjoni tal-offerta fid-dimensjonijiet tagħha kollha u
jittejbu l-ħiliet professjonali fis-settur.
·              
Jitħeġġeġ ir-ristrutturar
tal-investiment u tal-finanzjament tas-settur turistiku
79.         Jiġu promossi r-relazzjonijiet
ta’ sħubija u l-iskambju tal-aħjar prattiki fl-investiment u
fil-promozzjoni tat-turiżmu, bl-involviment tas-settur privat
tat-turiżmu
·              
Tiġi ffaċilitata l-parteċipazzjoni
tat-Tuneżija fid-diversi programmi tal-UE dwar l-innovazzjoni,
il-kompetittività, it-tikkettar u jiġi inkoraġġut
l-iżvilupp tal-offerta.
·              
Tiġi promossa l-organizzazzjoni tal-Fora dwar
l-opportunitajiet ta’ investiment u ta’ sħubija fit-turiżmu u ta’
azzjonijiet ta’ promozzjoni.
7.4: Tisħiħ tal-kooperazzjoni fil-qasam tas-snajja’
80.         Jingħata appoġġ
lit-Tuneżija għall-implimentazzjoni tal-pjan nazzjonali ta’
żvilupp tas-snajja’ li għandu l-għan partikolari li:
·              
Jiġi kkonsolidat u mmodernizzat il-qafas istituzzjonali,
professjonali, regolatorju, fiskali u finanzjarju tal-attivitajiet
artiġjanali u tiġi żviluppata strateġija fit-tul ta’
komunikazzjoni għall-artiġjanat;
·              
Jiġu żviluppati l-għarfien u
l-ħiliet tekniċi tan-nies tas-snajja’ u tal-impriżi artiġjanali
permezz tal-immodernizzar tal-istrutturi u l-proċeduri tal-edukazzjoni,
tat-taħriġ professjonali, tat-tagħlim, tar-riċerka u
tal-innovazzjoni u ta’ għajnuna għall-ħolqien
tal-intrapriżi;
·              
Jiġi promoss l-aġġornament
tal-impriżi artiġjanali, l-iżvilupp tal-kwalità, l-iżvilupp
tas-swieq u l-investiment fl-infrastruttura ta’ produzzjoni.
7.5: It-tisħiħ
tal-kooperazzjoni dwar il-protezzjoni tal-konsumaturi
81.         Kooperazzjoni dwar il-ħarsien
tal-konsumaturi
·              
Jiġi żviluppat l-iskambju ta’ esperjenzi
u għarfien dwar il-protezzjoni tal-konsumaturi bl-għan li
jissaħħu l-ħiliet amministrattivi fl-applikazzjoni tal-politika
tal-protezzjoni tal-konsumatur;
·              
Tiġi ċċarata l-approssimazzjoni
tal-leġiżlazzjoni tat-Tuneżija vis-à-vis l-UE dwar
il-protezzjoni tal-konsumaturi. Titkompla, b’mod partikolari, l-analiżi
tal-leġiżlazzjoni Tuneżina dwar it-tikkettar,
il-kompożizzjoni, il-manifattura u d-deskrizzjoni tal-prodotti biex
tiġi assimilata mal-prinċipji ġenerali eżistenti fl-Unjoni
Ewropea;
·              
Jissaħħaħ ir-rwol
tal-assoċjazzjonijiet fil-protezzjoni tal-konsumatur;
·              
Jiġu implimentati r-rakkomandazzjonijiet li
jirriżultaw mill-proġett ta’ ġemellaġġ bejn
l-istituzzjonijiet Tuneżini u Ewropej responsabbli mill-protezzjoni
tal-konsumatur.
Pilastru 8 – Ekonomija ekoloġika u
sostenibbli
8.1: L-ambjent u
l-iżvilupp sostenibbli
82.         Jiġi promoss l-iżvilupp
sostenibbli u tiġi stabbilita politika msaħħa dwar
il-protezzjoni tal-ambjent
·              
Jitjieb l-ippjanar strateġiku dwar l-ambjent,
jiġu promossi l-valutazzjonijiet tas-sostenibbiltà u jissaħħu
l-istrutturi nazzjonali u lokali responsabbli għall-ambjent u
għall-iżvilupp sostenibbli;
·              
Jissaħħu l-programmi ta’ konservazzjoni
tal-bijodiversità għat-titjib tal-qafas ġuridiku u l-applikazzjoni
tal-Pjan Strateġiku għall-Bijodiversità bijoloġika skont l-20
mira tal-pjan strateġiku tal-Konvenzjoni dwar id-Diversità Bijoloġika
(CBD) 2011-2020;
·              
Jiġi stabbilit programm ta’ tindif mill-gruppi
industrijali u tiġi promossa l-implimentazzjoni tal-pjan nazzjonali ta’
ġestjoni tal-iskart, il-ġestjoni sostenibbli tal-foresti u
l-azzjonijiet ta’ ġlieda kontra d-degradazzjoni kostali,
id-deżertifikazzjoni u d-degradazzjoni tal-ħamrija;
·              
Tissaħħaħ il-politika nazzjonali
dwar il-mobilizzazzjoni tar-riżorsi tal-ilma permezz tal-użu
tar-riżorsi mhux konvenzjonali inkluż id-drenaġġ ittrattat.
83.         It-titjib tal-governanza ambjentali
·              
Tittejjeb il-parteċipazzjoni tad-diversi
msieħba involuti fl-azzjoni ambjentali (is-soċjetà ċivili u
l-komunità xjentifika) skont il-Prinċipju 10 tad-Dikjarazzjoni ta’ Rio;
·              
Tissaħħaħ is-sistema ta’
monitoraġġ, ġbir u pproċessar ta’ informazzjoni dwar
l-ambjent u tittejjeb il-kapaċità amministrattiva tal-istrutturi
għall-implimentazzjoni tal-miżuri ta’ prevenzjoni, ta’ kontroll
tat-tniġġis u ta’ monitoraġġ tal-istat tal-ambjent;
·              
Jiġu adottati l-istrutturi ta’ komunikazzjoni
fil-qasam tal-ambjent u jingħata appoġġ għall-programmi
edukattivi għall-iżvilupp sostenibbli.
84.         Appoġġ
għat-tranżizzjoni lejn l-ekonomija ekoloġika
·              
Jiġi żviluppat qafas ġuridiku
għall-investimenti ekoloġiċi u jiġu żviluppati għodod
ta’ pjanifikazzjoni settorjali u territorjali taħt it-tranżizzjoni
lejn l-ekonomija ekoloġika;
·              
Jingħata appoġġ
għall-ħolqien ta’ pjattaformi u ta’ netwerks ta’ eko-innovazzjoni u
ta’ eċċellenza għall-kondiviżjoni tal-għarfien
xjentifiku dwar l-ekonomija ekoloġika, il-promozzjoni tar-riċerka u
l-innovazzjoni teknoloġika u t-tixrid tat-teknoloġiji
ekoloġiċi; 
·              
Jingħata appoġġ għall-programmi
ta’ responsabbiltà soċjali korporattiva tal-impriżi
għat-tranżizzjoni lejn l-ekonomija ekoloġika.
85.         Tissaħħaħ il-kooperazzjoni
reġjonali dwar il-kwistjonijiet ambjentali
·              
Tissaħħaħ il-kooperazzjoni
reġjonali mal-pajjiżi ġirien, u bejn l-awtoritajiet
reġjonali u lokali, b’mod partikolari fil-qafas tal-inizjattiva “Horizon 2020”
għat-tindif tal-Mediterran f’dak li jirrigwarda l-problemi tal-ilma u
tad-deżertifikazzjoni;
·              
Kooperazzjoni għall-implimentazzjoni
tal-impenji meħuda fi ħdan il-Konvenzjoni ta’ Barċellona kif
ukoll ir-ratifika u l-implimentazzjoni tal-Protokolli ta’ din il-Konvenzjoni;
·              
Jiġu implimentati l-istrumenti innovattivi ta’
kooperazzjoni mal-UE għall-implimentazzjoni tal-konvenzjonijiet u
l-protokolli relatati mal-protezzjoni tal-ambjent u b’mod partikolari
mal-bijodiversità, il-ġlieda kontra d-deżertifikazzjoni u
l-ġestjoni tal-iskart;
·              
Tissaħħaħ il-kooperazzjoni bejn
it-Tuneżija u l-Aġenzija Ewropea għall-Ambjent.
8.2: Il-bidla fil-klima
86.         L-iżvilupp tal-kooperazzjoni
fil-qasam tal-bidla fil-klima
·              
Jissaħħaħ il-qafas istituzzjonali
Tuneżin responsabbli mill-kwistjonijiet tal-klima u titkompla
l-implimentazzjoni tal-Konvenzjoni Qafas tan-Nazzjonijiet Uniti dwar it-Tibdil
fil-Klima (UNFCCC). B’mod partikolari, jiġu implimentati l-Ftehimiet ta’
Cancun 2010 u ta’ Durban 2011. B’mod partikolari:
·              
Issir kooperazzjoni fl-iżvilupp
tal-istrateġiji għall-iżvilupp b’emissjonijiet baxxi ta’ CO2
lejn ekonomija b’karbonju baxx u reżistenti għall-klima.
·              
Jiġu stabbiliti inventarji dwar il-gassijiet
b’effett ta’ serra u jiġu implimentati l-miżuri ta’ komunikazzjoni,
notifikazzjoni u verifikazzjoni (sistema “MRV”)
·              
Issir kooperazzjoni fl-iżvilupp u
fl-implimentazzjoni ta’ skema post 2012 dwar il-bidla fil-klima, li tinkludi
l-miżuri ta’ mitigazzjoni xierqa fil-livell nazzjonali (NAMA).
·              
Tiġi skambjata l-esperjenza u jiġu
stabbiliti u implimentati l-istrateġiji u l-pjanijiet ta’ mitigazzjoni u
ta’ adattament għall-bidla fil-klima.
·              
Jittieħdu l-ewwel azzjonijiet ta’
tħejjija ta’ sistema ta’ kummerċ ta’ emissjonijiet tal-gassijiet
b’effett ta’ serra
·              
Jiġu stabbiliti l-istrumenti ta’
monitoraġġ u ta’ twissija bikrija għal kooperazzjoni aqwa
fil-qasam tal-bidla fil-klima fuq skala Ewro-Mediterranja.
8.3: Il-Politika
Marittima Integrata
87.         Jiġi żviluppat
approċċ integrat tal-attivitajiet li jirrigwardaw jew li
għandhom impatt fuq il-baħar u ż-żoni kostali, kemm
fil-livell nazzjonali kif ukoll reġjonali skont il-liġi
internazzjonali
·              
Tiġi żviluppata politika marittima
integrata li tikkunsidra d-diversi interessi tal-baħar u dawk marittimi u
fuq il-bażi tal-konvenzjonijiet internazzjonali/reġjonali rilevanti;
·              
Jissaħħu l-istrutturi istituzzjonali
fl-amministrazzjoni għall-koordinazzjoni bejn id-diversi setturi li
għandhom impatt fuq il-baħar u tisħiħ tal-governanza
tad-diversi attivitajiet marittimi fil-livelli xierqa;
·              
Jiġi promoss il-ħolqien kif ukoll
il-ġestjoni taż-żoni protetti/riservi bijoloġiċi
filwaqt li jiġu rrispettati r-rakkomandazzjonijiet u l-attivitajiet li
bħalissa huma żviluppati fil-qafas tal-kooperazzjoni internazzjonali
u reġjonali, b’mod partikolari tal-Konvenzjoni ta’ Barċellona u
tal-Kummissjoni Ġenerali tas-Sajd għall-Mediterran, ir-ratifika u
l-implimentazzjoni tal-Protokoll dwar il-Ġestjoni Integrata
taż-Żoni Kostali tal-Konvenzjoni ta’ Barċellona (ICZM).
C.          Id-dimensjoni umana u xjentifika: it-tqarrib
tal-popli
Pilastru 1 – Żvilupp tal-ħiliet u
aċċess għall-għarfien :
1.1:
Edukazzjoni
88.         Tittejjeb il-kwalità tas-sistema
edukattiva u l-kontenut tal-programmi
·              
Jissokta t-titjib tal-kwalità u tal-prestazzjoni
tas-sistema edukattiva, b’mod partikolari f’dak li jirrigwarda l-falliment
skolastiku, it-taħriġ tal-għalliema, u l-kurrikuli u l-kotba
skolastiċi;
·              
Jiġi stabbilit tagħlim tekniku u
teknoloġiku ta’ kwalità u titħeġġeġ l-orjentazzjoni
tal-istudenti lejn dawn l-oqsma;
·              
Jissaħħaħ it-tagħlim tal-lingwi
barranin u l-iżvilupp tat-taħriġ interattiv;
·              
Jissaħħaħ u jiġi
ġeneralizzat l-użu tat-teknoloġiji tal-informazzjoni (ICT)
fis-sistema edukattiva
1.2: Taħriġ
vokazzjonali
89.         Tiġi mmodernizzata s-sistema
nazzjonali ta’ taħriġ vokazzjonali u jittejbu l-korsijiet
professjonali b’impjegabbiltà għolja
·              
Jissaħħu l-ħiliet istituzzjonali tal-Ministeru
tat-Taħriġ Vokazzjonali u tal-Impjieg (MTVI) fit-tmexxija
tal-istrateġija u l-ġestjoni bbażata fuq ir-riżultati.
·              
Titfassal u tiġi implimentata strateġija
ta’ riforma tat-taħriġ vokazzjonali ikkoordinata ma’ dik prevista
għall-edukazzjoni għolja biex ikun hemm aktar rilevanza
mal-ħtiġijiet tas-suq tax-xogħol.
·              
Tissokta l-implimentazzjoni tal-qafas nazzjonali
tal-kwalifiki;
·              
Tissokta l-implimentazzjoni tal-Karta
Ewro-Mediterranja għall-Impriżi f’dak li jirrigwarda
l-inkoraġġiment tat-taħriġ fl-intrapriża
l-iżvilupp tal-ispirtu tal-intraprenditorija fost l-istudenti
tat-taħriġ vokazzjonali u t-titjib tat-taħriġ
fl-internazzjonalizzazzjoni; jiġi vvalutat b’mod konġunt il-progress
magħmul minn indikaturi definiti fil-qasam fuq il-livell reġjonali.
1.3: L-edukazzjoni
għolja
90.         Jingħata appoġġ
għar-riforma tas-sistema tal-edukazzjoni għolja fit-Tuneżija u
l-konverġenza tagħha mal-prinċipji tal-proċess ta’ Bolonja
·              
Tisħiħ tad-djalogu li jsostni r-riforma
tas-sistema ta’ edukazzjoni għolja fit-Tuneżija u l-konverġenza
tagħha mal-prinċipji tal-proċess ta’ Bolonja;
·              
Tiġi ffinalizzata r-riforma tal-LMD
(Liċenzja, Master, Dottorat), il-konsolidament tal-iżvilupp
tal-istudji għad-dottorat, l-implimentazzjoni ta’ sistema nazzjonali ta’
valutazzjoni, ta’ assigurazzjoni tal-kwalità u ta’ ċertifikazzjoni u
tal-Qafas Nazzjonali tal-Kwalifiki (QNK);
·              
It-tisħiħ tal-programmi ta’ ko-diplomi u
ta’ ko-superviżjoni tat-teżijiet bejn it-Tuneżija u
l-pajjiżi tal-UE u tiġi promossa l-mobilità tal-istudenti,
tal-għalliema u tar-riċerkaturi;
·              
L-introduzzjoni ta’ għodod li
jiffaċilitaw it-trasparenza, il-komparabbiltà u r-rikonoxxenza tal-istudji
bħas-Sistema ta’ Akkumulazzjoni u Trasferiment ta’ Krediti (ECTS); 
·              
It-tisħiħ tat-tagħlim tal-lingwi
barranin.
91.         It-titjib tal-kwalità u tal-governanza
tas-sistema ta’ edukazzjoni għolja fit-Tuneżija u t-tisħiħ
tal-impjegabbiltà tal-gradwati tal-edukazzjoni għolja
·              
It-tisħiħ tal-governanza, tal-awtonomija
tal-istabbilimenti tal-edukazzjoni għolja u tal-proċess ta’
ċertifikazzjoni, fost oħrajn permezz tal-iskambju tal-esperjenzi u
tal-prattiki tajbin;
·              
Tissaħħaħ l-impjegabbiltà
tal-gradwati tal-edukazzjoni għolja, permezz tat-titjib tas-sistema ta’
informazzjoni u ta’ gwida b’kollaborazzjoni mas-sistema tal-edukazzjoni,
l-edukazzjoni għolja u min iħaddem.
·              
It-titjib tas-sistema tal-informazzjoni u ta’ gwida
b’kollaborazzjoni mas-sistema tal-edukazzjoni, l-edukazzjoni għolja u min
iħaddem;
·              
Jiġu żviluppati korsijiet vokazzjonali
fil-livell tal-edukazzjoni għolja.
92.         It-tisħiħ
tal-parteċipazzjoni tat-Tuneżija fil-programmi Ewropej ta’
kooperazzjoni esterna
·              
Tiġi promossa l-parteċipazzjoni
tat-Tuneżija fil-programmi ta’ appoġġ għar-riforma
tas-sistema ta’ edukazzjoni għolja u ta’ sħubijia u ta’ mobilità
universitarja eżistenti u fil-programmi futuri Ewropej f’dan il-qasam;
·              
Jitkomplew il-kampanji ta’ informazzjoni dwar dawn
il-programmi mmirati lejn kandidati potenzjali, studenti u universitarji;
1.4: Ir-riċerka
xjentifika u teknoloġika u l-innovazzjoni
93.         It-tisħiħ tar-rwol
tas-sistema nazzjonali ta’ riċerka innovattiva fil-bini tal-ekonomija
tal-għarfien
·              
It-titjib tal-governanza tas-sistema nazzjonali
tar-riċerka innovattiva u tal-koordinazzjoni bejn id-diversi atturi
tagħha;
·              
Jissaħħu s-sinerġiji bejn is-sistema
ta’ riċerka innovattiva u s-setturi produttivi permezz tat-twaqqif ta’
strutturi ta’ żvilupp u ta’ interface, l-iżvilupp tan-netwerks
settorjali tematiċi ta’ innovazzjoni li jiġbru fihom l-istrutturi
tar-riċerka, l-istrutturi ta’ interface u l-impriżi ekonomiċi, u
l-promozzjoni ta’ proġetti bejn dawn in-netwerks u l-kontropartijiet
Ewropej tagħhom;
·              
It-twessigħ tan-netwerk Tuneżin
tal-laboratorji tal-analiżi u tal-ittestjar
·              
Jingħata appoġġ lill-iżvilupp
tal-infrastrutturi ta’ riċerka, ta’ teknoloġija u ta’ innovazzjoni:
·              
Tkompli l-implimentazzjoni tal-Karta
Ewro-Mediterranja għall-Intrapriża għall-aspetti relatati
mal-innovazzjoni u l-konsolidament tal-progress miksub mill-indikaturi definiti
fil-livell reġjonali;
·              
Il-promozzjoni tal-kooperazzjoni u tal-iskambji
reċiproċi ta’ informazzjoni relatata mal-privattivi u
mat-trasferiment tat-teknoloġija.
·              
Appoġġ mill-UE għall-iżvilupp
tal-istrumenti ta’ finanzjament adattati għall-innovazzjoni;
·              
Jissaħħaħ id-djalogu politiku
bilaterali u reġjonali dwar ir-riċerka u l-innovazzjoni, b’mod
partikolari billi tiġi promossa l-approssimazzjoni tas-sistemi
nazzjonali/reġjonali ta’ innovazzjoni taż-żewġt ixtut
tal-Mediterran u bit-tisħiħ tas-sinerġiji bejn ir-riċerka u
d-dinja produttiva kif ukoll il-kapaċità ta’ innovazzjoni tal-impriżi
fir-reġjun Ewro-Mediterranju kollu; 
94.         Il-parteċipazzjoni
tat-Tuneżija fiż-Żona Ewropea tar-Riċerka
·              
Jissaħħaħ l-għarfien u
l-ħiliet tal-istituzzjonijiet ta’ riċerka u ta’ innovazzjoni
Tuneżini sabiex tiżdied il-parteċipazzjoni tagħhom
fiż-Żona Ewropea tar-Riċerka (FP7, CIP, Horizon2020, COST u
l-Aġenziji);
·              
Jiġu identifikati s-suġġetti ta’
interess komuni dwar il-komponent tar-riċerka u tal-innovazzjoni, aktar
tisħiħ tal-iskambju ta’ riċerkaturi fil-proġetti ta’
riċerka u ta’ innovazzjoni u tissaħħaħ il-kooperazzjoni
fil-kuntest bilaterali u reġjonali;
·              
Jiġu promossi l-iskambji reċiproċi
ta’ informazzjoni dwar l-istrateġiji ta’ innovazzjoni u ta’ żvilupp
teknoloġiku (b’mod partikolari dawk magħmula fil-qafas
tal-Istrateġija 2020 tal-UE);
·              
Jiġi kkonsolidat in-netwerk tal-punti ta’
kuntatt nazzjonali u tematiċi għall-programm-qafas ta’ riċerka;
·              
Tiġi ffaċilitata l-mobilità u
ċ-ċirkolazzjoni tar-riċerkaturi u tal-persunal involut
fl-azzjonijiet ta’ kollaborazzjoni xjentifika u teknoloġika bejn
it-Tuneżija u l-Ewropa.
Pilastru 2 – L-iżvilupp tal-kooperazzjoni
fil-qasam tas-saħħa
95.         Jittejbu l-livell
tas-saħħa, ir-riċerka u l-monitoraġġ
tas-saħħa fit-Tuneżija
·              
Tiġi promossa r-riforma fis-settur
tas-saħħa li tiffavorixxi t-titjib tal-prestazzjoni u t-tnaqqis
tad-differenzi bejn ir-reġjuni u l-istabbiliment ta’ sistema ta’ kwalità
tas-saħħa Tuneżina
·              
Jingħata appoġġ
lill-kompjuterizzazzjoni tas-sistema tal-informazzjoni tal-isptarijiet
tas-saħħa u l-ġeneralizzazzjoni tas-sistema ta’ valutazzjoni
medika-ekonomika tal-irkuprar fl-isptar;
·              
Tiġi promossa r-riforma tas-sistema ta’
finanzjament tas-saħħa: struttura tal-finanzjament, pakketti ta’ kura
u livell ta’ solidarjetà;
·              
Jiġu promossi l-approċċi għal
aktar ugwaljanza fl-aċċess għall-kura ta’ kwalità,
l-implimentazzjoni ta’ pjan ta’ organizzazzjoni, rinnovazzjoni u
organizzazzjoni mill-ġdid tal-isptarijiet (karta tas-saħħa,
studji ta’ pprogrammar mediku, arkitettorali u ta’ Kwalità għolja
ambjentali u finanzjament tal-pjanijiet ta’ investiment);
·              
Tissaħħaħ l-istrateġija
nazzjonali tat-trapjanti tal-organi permezz tal-istabbiliment ta’ reġistru
nazzjonali tal-insuffiċjenzi tal-organi terminali; 
·              
Tissaħħaħ il-kooperazzjoni
mal-organizzazzjonijiet internazzjonali u Ewropej, fost oħrajn
fir-riċerka u l-iżvilupp tas-saħħa
96.         Il-prevenzjoni u l-kontroll tal-mard
li jittieħed u tal-mard li ma jittiħidx
·              
Jiġu implimentati l-istrumenti internazzjonali
fil-qasam tas-saħħa bħar-Regolament Internazzjonali
tas-Saħħa tal-Organizzazzjoni Dinjija tas-Saħħa (WHO), kif
ukoll l-implimentazzjoni tal-Konvenzjoni-Qafas tad-WHO għall-ġlieda
kontra t-tabakk;
·              
Tiġi promossa l-kooperazzjoni fil-qasam
tal-indikaturi tas-saħħa, permezz tan-netwerks internazzjonali
tal-iskambju ta’ informazzjoni dwar il-prevenzjoni u l-kontroll tal-mard li
jittieħed u li ma jittiħidx;
·              
Tiġi żviluppata u stabbilita
strateġija nazzjonali ta’ prevenzjoni u ta’ trattament tal-vizzji u
jingħata appoġġ lill-approċċi ta’ promozzjoni ta’
saħħa tajba u ta’ mġiba sana fl-etajiet kollha sabiex jiġi
evitat jew ittardjat il-bidu ta’ mard kroniku;
·              
Jissaħħu l-kapaċitajiet ta’ skoperta
u ta’ rispons għall-perikli tas-saħħa, inkluż
it-taħriġ, b’mod partikolari permezz tal-istabbiliment ta’ sistema
ta’ sorveljanza epidemjoloġika kompjuterizzata, it-tfassil ta’
strateġiji u ta’ programmi ta’ ġestjoni tar-riskji
tas-saħħa,
Pilastru 3 –It-tqarrib bejn il-popli fl-oqsma
tal-kultura, taż-żgħażagħ u tal-midja:
3.1: Kooperazzjoni
kulturali
97.         It-tisħiħ tal-kooperazzjoni
kulturali
·              
Tissaħħaħ il-politika kulturali
tat-Tuneżija u l-kapaċità tal-operaturi kulturali, speċjalment
permezz tad-dħul tat-Tuneżija fil-programmi u l-proġetti
Ewropej, l-appoġġ għall-proġetti ta’ ristrutturar u ta’
istituzjonalizzazzjoni tas-settur kulturali u l-promozzjoni tal-iskambju
tal-prattiki tajbin u tat-tfassil ta’ studji u ta’ proġetti komuni
fil-qasam tal-governanza lokali tal-kultura.
·              
Jiġu promossi l-iskambji kulturali permezz ta’
parteċipazzjoni msaħħa tat-Tuneżija fil-programmi ta’
kooperazzjoni kulturali fir-reġjun tal-Mediterran;
·              
Jiġi promoss l-aċċess
tal-produzzjoni kulturali Tuneżija fiż-żona Ewropea permezz
tal-promozzjoni tal-mobilità tal-artisti, tal-professjonisti u tal-prattikanti
Tuneżin, l-istabbiliment tan-netwerks u tal-ġemellaġġi
ddedikati u l-promozzjoni tal-industriji kulturali.
·              
Permezz tal-azzjonijiet imsemmija hawn fuq,
tiġi promossa l-implimentazzjoni tal-Konvenzjoni tal-UNESCO tal-2005 dwar
il-Protezzjoni u l-Promozzjoni tad-Diversità tal-Espressjonijiet Kulturali, li
għaliha t-Tuneżija hija parti kontraenti.
3.2: Żgħażagħ
98.         Tissaħħaħ
il-kooperazzjoni fil-qasam taż-żgħażagħ
·              
Tissaħħaħ il-kooperazzjoni fil-qasam
tal-edukazzjoni mhux formali taż-żgħażagħ u
tal-animaturi soċjo-edukattivi sabiex ikunu promossi l-iskambji ta’
informazzjoni u ta’ prattiki tajbin fuq suġġetti ta’ interess komuni,
id-djalogu interkulturali u l-iżvilupp tas-soċjetà ċivili;
·              
Tissaħħaħ il-kooperazzjoni dwar
iż-żgħażagħ u l-konsolidament tal-ħajja
assoċjattiva u ċivika b’mod partikolari fir-rigward tal-protezzjoni
tal-ambjent, il-volontarjat, il-ġlieda kontra t-tipjip u d-drogi,
il-prevenzjoni tal-mard li jixxerred sesswalment: Aids/HIV.
3.3: Kooperazzjoni
fil-qasam tal-awdjoviżiv u tal-midja
99.         Tissaħħaħ
il-kooperazzjoni fil-qasam tal-midja
·              
Jiġi promoss u jissokta d-djalogu u
l-kooperazzjoni fil-qassam tal-awdjoviżiv u tal-midja. Tingħata
attenzjoni partikolari biex tkun garantita sistema regolatorja trasparenti,
effiċjenti u prevedibbli b’awtorità regolatorja indipendenti fis-settur
tal-awdjoviżiv u tal-midja.
D.          Appoġġ
u akkumpanjament tal-implimentazzjoni tal-pjan ta’ azzjoni
Pilastru 1 – Appoġġ tekniku u
finanzjarju
1.           Id-dimensjoni finanzjarja
tas-sħubija bejn it-Tuneżija u l-Unjoni Ewropea sejra tikkunsidra
t-tfassil u l-implimentazzjoni tar-riformi, b’mod partikolari fl-oqsma
prijoritarji stabbiliti fil-qafas tal-perjodu ta’ implimentazzjoni ta’ dan
il-pjan ta’ azzjoni u tar-reviżjonijiet suċċessivi tiegħu,
skont il-Komunikazzjonijiet dwar il-politika tal-viċinat żviluppati
mill-UE fl-2011[5]
u 2012[6].
Matul il-perjodu ta’ implimentazzjoni tal-pjan ta’
azzjoni, it-Tuneżija sejra tkun meħtieġa tilħaq bosta sfidi
marbuta mal-istabbiliment ta’ demokrazija sostenibbli minn naħa,
mal-irkuprar tat-tkabbir ekonomiku u l-promozzjoni tal-koeżjoni
soċjali u mal-konklużjoni tad-DCFTA min-naħa l-oħra.
L-implimentazzjoni ta’ dan il-ftehim sejra
teħtieġ sforzi kbar għall-approssimazzjoni mal-acquis
communautaire, l-immodernizzar tal-istituzzjonijiet u l-aġġornament
tal-infrastrutturi.
L-appoġġ finanzjarju tal-UE li
żdied wara r-rivoluzzjoni għandu għalhekk ikomplu jevolvi sabiex
jappoġġja politika ġenwina ta’ konverġenza mal-UE u
jakkumpanja lit-Tuneżija fl-isforzi ta’ riformi tagħha.
L-oqsma prinċipali fejn l-UE sejra
tintervjeni fil-futur bl-appoġġ tekniku u finanzjarju tagħha
sejrin ikunu definiti fuq il-bażi tal-prijoritajiet identifikati f’dan
il-pjan ta’ azzjoni u sejrin ikunu bbażati fuq l-ambizzjonijiet ta’
riforma politiċi u soċjo-ekonomiċi tat-Tuneżija, kif
speċifikati f’dan il-pjan ta’ azzjoni; dawn l-oqsma sejrin ikunu
deċiżi miż-żewġ partijiet fil-kuntest tal-eżerċizzju
ta’ pprogrammar, minbarra n-negozjati dwar il-pjan ta’ azzjoni.
Matul dan il-proċess, it-Tuneżija sejra
tgawdi mill-istrumenti kollha ta’ finanzjament disponibbli taħt l-azzjoni
esterna tal-UE u tal-Politika Ewropea l-Ġdida tal-Viċinat (PEĠV)
u taħt l-esperjenza tal-istituzzjonijiet tal-UE u tal-Istati Membri biex
isseħħ din l-integrazzjoni.
2.           Iż-żewġ partijiet
qablu li jeżaminaw il-modalitajiet bl-għan li jitilgħu
tarġa oħra fl-aċċess għall-mezzi finanzjarji
Komunitarji adegwati sabiex jakkumpanjaw lit-Tuneżija, f’loġika
tal-politika reġjonali u ta’ koeżjoni tal-UE u ta’ adozzjoni ta’
proċeduri ġodda ta’ implimentazzjoni.
Fil-qafas tal-bidliet storiċi li
għaddejja minnhom it-Tuneżija u l-aspirazzjonijiet leġittimi
tal-poplu tagħha u taż-żgħażagħ tagħha
għall-progress u għall-ġid, it-Tuneżija sejra taffaċċja
żewġ prijoritajiet assoluti li huma, il-ħolqien tal-impjiegi
għal popolazzjoni żgħażugħa u dejjem aktar edukata u
żvilupp reġjonali aktar ekwu.
3.           Il-kooperazzjoni finanzjarja mal-BEI
u l-BERŻ sejra tissaħħaħ ukoll biex jingħata
appoġġ lill-investiment fl-infrastruttura, is-settur finanzjarju u
l-iżvilupp tas-settur privat u tas-sħubija kif ukoll appoġġ
lis-setturi innovattivi li joħolqu l-impjiegi għall-gradwati
żgħażagħ.
Il-kooperazzjoni maż-żewġ
istituzzjonijiet sejra tintalab ukoll skont il-linji gwida tal-PEĠV sabiex
tgħin l-aċċess tal-SMEs għall-finanzjamenti u
tiżviluppa l-mekkaniżmi ta’ sigurtà.
Fil-kuntest tar-riflessjoni dwar l-estensjoni
tal-mandat tal-Fond Ewropew tal-Investiment (FEI) għall-Mediterran
ikkontemplata fil-PEĠV, sejra tibda kooperazzjoni mal-Fond Ewropew
tal-Investiment skont il-linji gwida tal-PEĠV biex tgħin
l-aċċess tal-SMEs għall-finanzjamenti u tiżviluppa
l-mekkaniżmi ta’ sigurtà.
4.           Lil hinn mill-konsistenza
tal-appoġġ finanzjarju, iż-żewġ partijiet sejrin
ikomplu bl-isforzi tagħhom sabiex:
·              
itejbu kemm jistgħu l-implimentazzjoni
tal-istrumenti finanzjarji eżistenti, permezz ta’ programmi ta’
kooperazzjoni mmirati u kollaborazzjoni akbar bejn it-Tuneżija u l-UE
sabiex itejbu l-kapaċità ta’ assorbiment tat-Tuneżija;
·              
jieħdu vantaġġ mill-istrumenti
l-ġodda kollha u l-programmi tematiċi rilevanti u meħtieġa
stabbiliti mill-Unjoni Ewropea taħt l-azzjoni esterna tagħha filwaqt
li jiġu kkunsidrati l-ħtiġijiet tagħha, il-progress miksub
fir-riformi u fil-kapaċità ta’ assorbiment tat-Tuneżija, u waqt li
jiġu rrispettati l-prinċipji tal-effettività tal-għajnuna, b’mod
partikolari l-ipprogrammar konġunt.
Pilastru 2 – Parteċipazzjoni
fil-programmi u l-aġenziji tal-Unjoni Ewropea
Parteċipazzjoni fil-programmi u
l-aġenziji tal-Unjoni Ewropea
·              
Tiġi mħeġġa
l-parteċipazzjoni tat-Tuneżija fl-aġenziji u l-programmi
tal-Unjoni Ewropea miftuħa għall-pajjiżi terzi.
·              
Jiġi konkluż ftehim-qafas
għall-parteċipazzjoni tat-Tuneżija fil-programmi tal-Unjoni
Ewropea miftuħa għall-pajjiżi terzi.
E.           Adozzjoni u Tul ta’ Żmien
Dan il-pjan ser ikun ippreżentat
lill-Kunsill ta’ Assoċjazzjoni Tuneżija-UE li ser jadottah b’mod
formali. Dan ser idum ħames snin.
L-Unjoni Ewropea u t-Tuneżija
jistgħu bid-dritt jagħmlu l-analiżijiet proprji unilaterali
tal-progress tal-implimentazzjoni tal-pjan.
Ir-Relazzjonijiet bejn l-Unjoni Ewropea
u t-Tuneżija: sħubija privileġġjata
Pjan ta’ Azzjoni 2013-2017
Anness 1: Matriċi tal-prijoritajiet (April 2014)
 Għanijiet || Azzjonijiet tat-Tuneżija || Appoġġ possibbli mill-UE[7] || Indikaturi u skeda ta’ żmien 
 1) L-istabbiliment ta’ sistema elettorali demokratika, b’mod partikolari permezz tal-konsolidament tal-indipendenza u tal-funzjonament tal-Awtorità Elettorali Għolja Indipendenti inkarigata mill-ġestjoni u l-organizzazzjoni tal-elezzjonijiet. || -Jiġu adottati l-istandards kostituzzjonali jew leġiżlattivi xierqa u l-miżuri tranżitorji adegwati.   -L-Awtorità Elettorali Għolja Indipendenti tingħata l-mezzi meħtieġa sabiex tkun tista’ taħdem b’mod awtonomu.   -Tiġi żgurata l-parteċipazzjoni tas-soċjetà ċivili fit-tfassil tal-leġiżlazzjoni elettorali kif ukoll fl-iżvolġiment u l-osservazzjoni tal-elezzjonijiet.   - Tiġi promossa s-sħubija mas-soċjetà ċivili permezz ta’ approċċ parteċipattiv.       || -Jingħata appoġġ dirett lill-Awtorità Elettorali Għolja Indipendenti.   -Disponibbiltà tal-għarfien espert dwar il-kwistjonijiet kollha relatati mal-proċess elettorali, inkluż fil-qasam tas-sigurtà.   - Stazzjonament ta’ Missjoni ta’ Osservazzjoni elettorali tal-UE. - Appoġġ lill-organizzazzjonijiet tas-soċjetà ċivili.   || -Liġi Organika Nru 23/2012 tal-20 ta’ Diċembru 2012 dwar l- Awtorità Elettorali Għolja Indipendenti.   - Funzjonament effettiv tal-Awtorità Elettorali Għolja Indipendenti.   -Organizzazzjoni tal-elezzjonijiet ġenerali abbażi tar-riżultati tal-vot demokratiku ta’ Ottubru 2011.   - Djalogu dwar il-proċess elettorali, inkluż dwar is-segwitu tar-rakkomandazzjonijiet tal-MOE/2011 mid-diversi awtoritajiet kompetenti, skont il-prerogattivi u l-kompetenzi speċifiċi tagħhom.   - Pubblikazzjoni effikaċi tar-riżultati eżawrjenti tal-elezzjonijiet u proċedura għall-ġestjoni tal-iżbalji stabbilita.   Żmien: fuq terminu qasir 
 2) Tiġi assigurata l-indipendenza tal-ġudikatura, jiżdiedu l-professjonaliżmu u l-effikaċja tagħha (aċċess għall-ġustizzja, tul tal-proċessi), jiġi żgurat ir-rispett tad-drittijiet tal-bniedem, tal-preżunzjoni tal-innoċenza u tad-dritt għal smigħ xieraq .   || -Tisħiħ tal-Istat tad-dritt u appoġġ lit-tranżizzjoni demokratika billi jingħata sostenn lill-proċess ta’ riforma tal-ġustizzja u tas-sistema tal-ħabs skont in-normi u l-istandards internazzjonali.     -Jiġi adottat qafas leġiżlattiv xieraq għall-istandards internazzjonali.   - Jiġi stabbilit qafas istituzzjonali operattiv/riżorsi umani u riżorsi loġistiċi xierqa.   Tiġi mmodernizzata s-sistema tal-ħabs.   -Jiġu promossi s-sħubija mas-soċjetà ċivili u approċċ parteċipattiv f’dawn ir-riformi.   -Jiġu promossi t-trasparenza u l-aċċess għall-informazzjoni   - Jiġi adottat u implimentat l-abbozz ta’ Liġi ppreżentat lill-ANK f’Novembru 2012 dwar il-ġustizzja tranżitorja.   - Titwaqqaf l-awtorità nazzjonali tal-ġustizzja tranżitorja prevista mil-liġi (Kummissjoni Verità u Dinjità) || - Assistenza teknika   - It-tisħiħ tal-ħiliet   – Appoġġ għall-immodernizzar tal-infrastruttura ġudizzjarja   - Appoġġ lill-organizzazzjonijiet tas-soċjetà ċivili.   - Provvediment ta’ tagħrif espert.   - Taħriġ.   - Appoġġ tekniku lill-awtorità nazzjonali tal-ġustizzja tranżitorja. || -L-adozzjoni u l-implimentazzjoni ta’ liġijiet relatati mal-indipendenza u l-aċċess għall-ġustizzja adottati mill-ANK u mill-Parlament futur.   - L-adozzjoni tal-liġi dwar l-istatus tal-imħallfin u l-adozzjoni tal-liġi organika dwar il-Kunsill Superjuri tal-Maġistratura.   - Jibda jopera l-Kunsill Superjuri tal-Maġistratura   -Is-soċjetà ċivili tiġi mistiedna tieħu sehem fil-laqgħat tal-kumitat ta’ tmexxija tal-programm ta’ appoġġ għar-riforma tal-ġustizzja (konkluż mill-UE u t-Tuneżija fl-2012).   -Riabilitazzjoni gradwali tal-qrati skont il-mezzi u l-baġits allokati, b’mod konformi mal-istandards internazzjonali.   -L-armonizzazzjoni tal-qafas leġiżlattiv, regolatorju u istituzzjonali mal-istandards internazzjonali.   - L-implimentazzjoni tad-dispożizzjoni li tawtorizza u ssaħħaħ l-aċċess tal-NGOs għall-ħabsijiet.   - L-istabbiliment tal-mekkaniżmu ta’ monitoraġġ tal-għadd ta’ detenzjonijiet qabel il-proċess u tal-bidliet fir-rata ta’ inkarċerazzjoni.   Żmien: fuq terminu medju 
 3) It-twettiq tar-riforma fis-settur tas-sigurtà, fil-kuntest ta’ riforma komprensiva u dettaljata, biex ikun assigurat ir-rispett tal-istandards internazzjonali f’termini ta’ Stat tad-dritt, tad-drittijiet tal-bniedem u tal-liġi internazzjonali.   || -Jiġu adottati r-riformi leġiżlattivi u regolatorji xierqa, inklużi l-mekkaniżmi ta’ sorveljanza demokratika u r-responsabbiltajiet.   - Tiġi assigurata l-parteċipazzjoni tas-soċjetà ċivili fit-tfassil u l-monitoraġġ tar-riformi (approċċ parteċipattiv). Evalwazzjoni tar-riżultati.   - Jiġi żgurat it-taħriġ meħtieġ (li jinkludi r-rispett tad-drittijiet tal-bniedem) lill-persunal ikkonċernat.   - Il-forzi tas-sigurtà jingħataw il-mezzi u t-tagħmir meħtieġ u xieraq skont il-ħtiġijiet tagħhom, fi spirtu ta’ użu minimu tal-forza. Jiġu vvalutati l-effetti ta’ din l-azzjoni. [- Provvediment lill-pubbliku ta’ skedi organizzattivi u kodiċijiet ta’ kondotta tal-qawwiet tas-sigurtà interna]   || - Akkumpanjament finanzjarju għall-programm ta’ riforma fis-settur tas-sigurtà.   -Disponibbiltà ta’ għarfien espert u taħriġ.   - Appoġġ lill-organizzazzjonijiet tas-soċjetà ċivili.   || - L-adozzjoni mill-ANK u l-Parlament futur u l-implimentazzjoni effettiva tad-dispożizzjonijiet leġiżlattivi li jintegraw l-istandards internazzjonali dwar il-governanza, ir-rispett u l-promozzjoni tad-dritt internazzjonali, tad-drittijiet tal-bniedem skont il-prinċipji tal-Istat tad-dritt Żmien: fuq terminu medju   - L-adozzjoni mill-ANK u l-Parlament futur tal-mekkaniżmu ta’ kontroll demokratiku fuq il-korpi u l-qawwiet tas-sigurtà. - L-istabbiliment ta’ kumitati parlamentari għas-segwitu tal-baġits nazzjonali tas-sigurtà. Żmien: fuq terminu medju   - Il-validazzjoni u t-tnedija tal-implimentazzjoni tar-rakkomandazzjonijiet tar-reviżjonijiet mill-pari dwar il-fruntieri u l-migrazzjonijiet/ir-riforma tas-settur tas-sigurtà. Żmien: fuq terminu qasir u medju 
 4) Il-konsolidament tal-protezzjoni tad-drittijiet tal-bniedem, inkluż tad-drittjiet tan-nisa u tat-tfal.   || -L-iżgurar ta’ applikazzjoni gradwali u effettiva tal-Konvenzjonijiet internazzjonali.   - L-adozzjoni tar-riformi leġiżlattivi u regolatorji xierqa.   - Tiġi żgurata l-parteċipazzjoni tas-soċjetà ċivili fit-tfassil u fil-monitoraġġ tar-riformi.   - L-iżgurar tat-taħriġ meħtieġ lill-persunal ikkonċernat     - Tiġi kkonfermata l-istedina permanenti lill-Kummissarju Għoli għad-Drittijiet tal-Bniedem u l-Mekkaniżmi Speċjali tan-NU dwar id-drittijiet tal-bniedem.     -L-istabbiliment ta’ mekkaniżmu indipendenti għall-monitoraġġ tad-drittijiet tat-tfal.   It-tfassil ta’ Liġi qafas dwar il-vjolenza kontra n-nisa, f’konformità mal-istandards nazzjonali.   - Iż-żamma ta’ moratorju de facto dwar l-eżekuzzjonijiet.   - Tkompli l-assoċjazzjoni fl-inizjattiva transreġjonali dwar il-piena tal-mewt, appoġġjata mill-UE fil-qafas tal-Assemblea Ġenerali tan-NU.   - Tiġi promulgata l-liġi organika dwar l-awtorità nazzjonali għall-prevenzjoni kontra t-tortura.   - Tiġi stabbilita l-awtorità nazzjonali għall-prevenzjoni kontra t-tortura. - Tiġi riveduta l-liġi dwar l-Awtorità għad-drittijiet tal-bniedem skont il-prinċipji ta’ Pariġi (1993).     || -Djalogu politiku u ftehim fil-fora tan-NU.   - Provvediment ta’ esperti. -Taħriġ.   -Appoġġ lill-organizzazzjonijiet tas-soċjetà ċivili.   -Appoġġ tekniku u istituzzjonali || -Promulgazzjoni u implimentazzjoni gradwali u effettiva tat-testi leġiżlattivi u regolatorji bl-għan li jiġu applikati l-konvenzjonijiet internazzjonali ratifikati mit-Tuneżija Żmien: fuq terminu twil   - Preżentazzjoni tal-istrumenti ta’ ratifika tal-irtirar tar-riżervi lis-CEDAW. Żmien: fuq terminu medju - Reviżjoni tal-kodiċi kriminali u tal-proċedura kriminali b’mod partikolari f’dak li jirrigwarda l-libertà tal-espressjoni, id-drittijiet tan-nisa u tat-tfal, b’mod konformi mal-istandards nazzjonali. Żmien: fuq terminu medju   - L-adozzjoni u l-implimentazzjoni tal-liġijiet li jinstawraw dan il-mekkaniżmu indipendenti għall-monitoraġġ tad-drittijiet tat-tfal. Żmien: fuq terminu qasir   -Progress lejn ir-ratifika tat-tielet Protokoll fakultattiv dwar il-Konvenzjoni Internazzjonali dwar id-Drittijiet tat-Tfal. Żmien: fuq terminu medju   - L-adozzjoni u l-implimentazzjoni ta’ liġi-qafas dwar il-vjolenza kontra n-nisa, f’konformità mal-istandards internazzjonali. Żmien: fuq terminu medju   -Ikompli d-djalogu nazzjonali dwar l-abolizzjoni tal-piena tal-mewt Żmien: fuq terminu medju. - L-adozzjoni u l-implimentazzjoni tal-Abbozz ta’ Liġi ppreżentat lill-Assemblea Nazzjonali Kostitwenti f’Novembru 2012. Żmien: fuq terminu qasir   - Reviżjoni tal-liġi dwar l-Awtorità għad-Drittijiet tal-Bniedem u l-implimentazzjoni effettiva tal-Awtorità skont il-Prinċipji ta’ Pariġi (1993).   - L-adozzjoni u l-implimentazzjoni tal-istatuti tal-Awtorità għad-Drittijiet tal-bniedem. Żmien: fuq terminu qasir u medju   -L-organizzazzjoni tat-taħriġ dwar id-drittijiet tal-bniedem lill-persunal ikkonċernat Żmien: Implimentazzjoni tul il-Pjan ta’ Azzjoni kollu   
 5) Titwettaq ir-riforma tal-midja u l-professjonalizzazzjoni tas-settur. || -L-adozzjoni tan-normi kostituzzjonali, leġiżlattivi u regolatorji xierqa.   - Jiġi assigurat it-taħriġ meħtieġ lill-istituzzjonijiet ikkonċernati.   - Tiġi assigurata l-parteċipazzjoni tas-soċjetà ċivili fit-tfassil u fil-monitoraġġ tar-riformi u fosthom it-trejdjunjins u l-organizzazzjonijiet li jaħdmu fil-qasam tal-libertà tal-istampa u tal-espressjoni.   || - Provvediment ta’ esperti.   - Taħriġ.   -Appoġġ lill-organizzazzjonijiet tas-soċjetà ċivili. || - Il-funzjonament effettiv tal-Awtorità tal-Komunikazzjoni Awdjoviżiva. Żmien: fuq terminu qasir   - Ikompli d-djalogu mibdi dwar il-mekkaniżmi ta’ protezzjoni tal-ġurnalisti fl-eżerċizzju tal-professjoni Żmien: fuq terminu qasir   
 6) Il-konsolidament tar-rwol u tal-kapaċitajiet tas-soċjetà ċivili. || - Il-garanzija ta’ qafas trasparenti u miftuħ għall-organizzazzjoni u l-attività tal-atturi tas-soċjetà ċivili. || - Provvediment ta’ esperti.   - Taħriġ.   - Appoġġ lill-organizzazzjonijiet tas-soċjetà ċivili. || -L-adozzjoni tal-liġijiet li jiggarantixxu l-libertà ta’ assoċjazzjoni magħmula mid-Digriet-Liġi Nru 2011-88 tal-24 ta’ Settembru 2011   -L-adozzjoni ta’ regoli trasparenti għall-finanzjament pubbliku tal-assoċjazzjonijiet Żmien: fuq terminu qasir   - Isiru konsultazzjonijiet tematiċi u reġjonali minn żmien għal żmien mal-komponenti tas-soċjetà ċivili, speċjalment fil-kuntest tad-djalogu mal-UE Żmien: implimentazzjoni tul il-Pjan ta’ Azzjoni kollu   
 7) Djalogu dwar il-migrazzjoni, il-mobilità u s-sigurtà u l-konklużjoni ta’ Sħubija dwar il-Mobilità. || - Ikompli d-djalogu dwar il-migrazzjoni, il-mobilità u s-sigurtà.   - It-tfassil u l-implimentazzjoni ta’ strateġija nazzjonali dwar il-migrazzjoni u t-Tuneżini barra l-pajjiż.   -L-implimentazzjoni tal-miżuri previsti fil-qafas tas-Sħubija dwar il-Mobilità (tisħiħ tal-kapaċitajiet, ġestjoni tal-għarfien, ġbir ta’ dejta...eċċ.). - Tiġi żgurata l-parteċipazzjoni tas-soċjetà ċivili fit-tfassil u fil-monitoraġġ tar-riformi.         -Kooperazzjoni mal-UNHCR fl-implimentazzjoni tal-programm reġjonali ta’ protezzjoni, l-adozzjoni ta’ liġi u l-istabbiliment ta’ kapaċitajiet amministrattivi fil-qasam tal-ażil.         -Kooperazzjoni mal-UE fil-ġlieda kontra l-kriminalità organizzata, li tinkludi l-kuntrabandu tal-migranti u t-traffikar tal-bnedmin.   - Jittieħdu azzjonijiet li jippromwovu l-konnessjonijiet bejn il-migrazzjonijiet u l-iżvilupp   -L-iżvilupp tar-riċerka dwar il-migrazzjonijiet, b’mod partikolari l-profili tal-migrazzjoni - Tiġi promossa l-protezzjoni soċjali tal-ħaddiema Tuneżini u tal-membri tal-familja tagħhom u tiġi implimentata d-deċiżjoni tal-Kunsill ta’ Assoċjazzjoni dwar il-koordinazzjoni tas-sigurtà soċjali bejn it-Tuneżija u l-UE fil-kuntest tal-Artikoli 65-68 tal-Ftehim Ewro-Mediterranju ta’ Assoċjazzjoni bejn l-UE u t-Tuneżija sabiex titjieb il-portabilità tad-drittijiet tal-pensjoni miksuba mill-ħaddiema Tuneżini u l-membri tal-familji tagħhom fl-UE skont l-Artikolu 8 tas-Sħubija dwar il-Mobilità bjen it-Tuneżija, l-Unjoni Ewropea u l-Istati Membri parteċipanti tagħha.   -Jinħoloq l-osservatorju nazzjonali tal-migrazzjonijiet u jingħata l-kapaċitajiet meħtieġa għall-iżvilupp tal-istudji, tal-profili migratorji, tal-politiki u tal-esperjenza fil-qasam tal-migrazzjoni.   -Jiġu instawrati inizjattivi u programmi li jippermettu lill-osservatorju jinvolvi aktar liċ-ċittadini Tuneżini barra l-pajjiż fl-iżvilupp tal-pajjiż. || - Appoġġ għall-istabbiliment tal-miżuri previsti taħt is-Sħubija dwar il-Mobilità.   - Appoġġ tekniku u taħriġ fl-implimentazzjoni tal-istrateġija.   -Appoġġ tekniku u istituzzjonali.   -Tisħiħ tal-kapaċitajiet u provvediment ta’ esperti.   - Skambju ta’ esperjenzi u ta’ informazzjoni mal-istituzzjonijiet u l-aġenziji tal-UE u tal-Istati Membri.   - Taħriġ   - Appoġġ lill-organizzazzjonijiet tas-soċjetà ċivili.       - Appoġġ f’dak li jirrigwarda taħriġ u appoġġ tekniku.             - Taħriġ.   - Appoġġ lill-organizzazzjonijiet tas-soċjetà ċivili.   - Ġemellaġġ u skambji bejn l-istituzzjonijiet.     -Tisħiħ tal-kapaċitajiet permezz tat-taħriġ tad-diriġenti Tuneżini fir-regolamenti Komunitarji dwar il-koordinazzjoni tal-iskemi tas-sigurtà soċjali, il-Metodu Miftuħ ta’ Koordinazzjoni (OMC), is-sistema Ewropea ta’ skambji elettroniċi ta’ informazzjoni dwar is-sigurtà soċjali (EESSI). - Laqgħa(t) tas-sottokumitat “Migrazzjoni u Affarijiet Soċjali” sabiex tibda d-diskussjoni ta’ abbozz ta’ deċiżjoni għall-implimentazzjoni tad-dispożizzjonijiet ta’ koordinazzjoni tas-sistemi ta’ sigurtà soċjali tal-Ftehim ta’ Assoċjazzjoni   - Appoġġ tekniku -Ġemellaġġ   || - Stabbiliment tal-istrateġija.   -Implimentazzjoni tal-għanijiet tal-istrateġija skont l-istandards internazzjonali. Żmien: fuq terminu medju   - Isiru konsultazzjonijiet minn żmien għal żmien mal-komponenti tas-soċjetà ċivili, speċjalment fil-kuntest tan-negozjati tas-Sħubija dwar il-mobilità. Żmien: fuq terminu qasir   - L-anness għas-Sħubija dwar il-Mobilità ser jiddefinixxi l-azzjonijiet ta’ appoġġ mill-UE u mill-Istati Membri partijiet għas-Sħubija. Żmien: implimentazzjoni tul il-Pjan ta’ Azzjoni kollu         -Stabbiliment ta’ Kumitat interministerjali ta’ monitoraġġ tas-sitwazzjoni ta’ sigurtà u umanitarja wara l-għeluq tal-kamp ta’ Choucha. Żmien: fuq terminu qasir   -Ir-rappreżentant permanenti tal-UNHCR fit-Tuneżija jieħu sehem fil-ħidma ta’ dan il-Kumitat.     - Implimentazzjoni tal-miżuri miftiehma taħt is-Sħubija dwar il-Mobilità Żmien: implimentazzjoni tul il-Pjan ta’ Azzjoni kollu                                     -Proposta għall-adozzjoni ta’ abbozz ta’ deċiżjoni lill-Kunsill ta’ Assoċjazzjoni. Żmien: fuq terminu medju                                   Digriet li qed jiġi ppreżentat, adottat u implimentat. Żmien: fuq terminu medju       
 8/ Ir-riformi ekonomiċi għat-tkabbir inklużiv, il-kompetittività u t-titjib tal-ambjent tan-negozju u tal-investimenti || - Ir-riforma tal-governanza pubblika, il-konsolidament tal-modernizzazzjoni tal-amministrazzjoni u t-trasparenza fil-ġestjoni tal-finanzi pubbliċi.   - It-tisħiħ tal-kapaċitajiet ta’ reżiljenza tal-ekonomija permezz tal-konsolidament tal-fundamenti makroekonomiċi.   - Tibda r-riflessjoni dwar ir-riforma tas-sistema ta’ sussidji għall-ikel u għall-enerġija.   - L-implimentazzjoni tar-riforma tas-sistema tat-taxxa (qafas leġiżlattiv u istituzzjonali).   - It-tisħiħ tal-kontroll intern u estern, il-verifika u l-awditjar fi ħdan is-settur pubbliku.   - It-tisħiħ tal-kompetittività tal-ekonomija bis-segwitu tal-programmi ta’ riforma, ta’ rkuprar u ta’ aġġornament [u l-ħolqien ta’ qafas adattat] (l-industrija, l-agrikoltura, is-servizzi, is-snajja’ u t-turiżmu. - It-tisħiħ tat-tkabbir ekoloġiku biex jinħolqu strateġiji ta’ promozzjoni ta’ ekonomija ekoloġika || - Appoġġ partikolarment permezz ta’ programmi ta’ appoġġ għall-irkupru u l-ġestjoni baġitarja skont l-objettivi.   -Provvediment ta’ esperti, taħriġ, appoġġ istituzzjonali u ġemellaġġ.   - Djalogu dwar l-istrateġiji ta’ rkupru   - Akkumpanjament tal-programmi ta’ aġġornament fl-oqsma tal-industrija, tal-agrikoltura, tas-snajja’ u tat-turiżmu   - Appoġġ lis-soċjetà ċivili || -Validazzjoni u implimentazzjoni tal-istrateġija nazzjonali dwar il-governanza u l-ġlieda kontra l-korruzzjoni. Żmien: fuq terminu twil   -  Tkompli l-implimentazzjoni tal-ĠBO. (Ġestjoni Baġitarja skont l-Objettivi): żmien fuq terminu medju Żmien: fuq terminu twil   -  Stabbiliment tal-ġestjoni attiva tat-Teżor tal-Istat. Żmien: fuq terminu medju    -  Jitniedi studju dwar ir-riforma tas-sistema ta’ sussidji għall-ikel u għall-enerġija. Żmien: fuq terminu qasir u medju   -   Adottat il-programm ta’ riforma tat-tassazzjoni. Żmien: fuq terminu medju  -      -    Il-pjan ta’ proċeduri għall-akkwist pubbliku mingħajr l-użu tal-karti jiġi implimentat. Żmien: fuq terminu medju    -  Tibda ġenerazzjoni ġdida ta’ applikazzjonijiet kbar tal-Istat (e-gov iddedikat, dejta miftuħa). -  Żmien: fuq terminu twil   -  Id-disinn u l-istabbiliment ta’ pjan ġdid ta’ azzjoni ddedikat għall-aċċess għall-informazzjoni fid-dawl tal-liġi l-ġdida organika li għandha x’taqsam miegħu -  Żmien: fuq terminu qasir   -  L-iżvilupp ta’ qafas strateġiku għall-konsultazzjoni maċ-ċittadin. Żmien: fuq terminu medju   -Adottata u implimentata l-istrateġija ta’ ristrutturar u ta’ tisħiħ tal-kontroll intern u estern, tal-verifika u tal-awditjar fi ħdan is-settur pubbliku. Żmien: fuq terminu twil   -Jibda l-programm ta’ aġġornament tas-settur turistiku u jitkomplew il-programmi ta’ aġġornament u ta’ modernizzar (agrikoltura, industrija, servizzi u snajja’. Żmien: fuq terminu medju   
   || - Reviżjoni tal-qafas leġiżlattiv u regolatorju u tisħiħ tal-politiki u tal-istrumenti li jgħinu lill-impriżi fl-investiment, fl-ambjent tan-negozju u fis-sħubiji, b’mod partikolari billi tissaħħaħ il-protezzjoni tal-investimenti barranin.   - It-tqajjim tal-kuxjenza fost l-atturi ekonomiċi u b’mod partikolari l-SMEs Tuneżini u jingħatalhom l-appoġġ meħtieġ sabiex japplikaw id-direttivi u l-istandards Ewropej adottati mit-Tuneżija || - Provvediment ta’ esperti u taħriġ   - Appoġġ lill-politiki u l-programmi ta’ finanzjament tal-innovazzjoni u tas-settur privat   - Appoġġ għall-attrazzjoni tal-investimenti mill-UE   - Appoġġ istituzzjonali u ġemellaġġ   - Appoġġ lill-Kunsill Konġunt tal-Intraprenditorija.   - Appoġġ għall-internalizzazzjoni tal-Impriżi Żgħar u Medji (SMEs), fost oħrajn bil-kooperazzjoni bejn l-SMEs Ewropej u Tuneżini permezz tan-netwerk “Enterprise Europe Network”. || -    Qafas ġuridiku u istituzzjonali tas-sħubiji pubbliċi privati finalizzat. Żmien: fuq terminu qasir   -    Kodiċi tal-investiment rivedut Żmien: fuq terminu qasir -      Stabbilita l-Awtorità Nazzjonali għall-Investiment. Żmien: fuq terminu medju   -Il-Kunsill Konġunt tal-Intraprenditorija operattiv. Żmien: fuq terminu qasir   - Ir-rata ta’ żvilupp tal-investiment lokali u barrani fit-Tuneżija. Żmien: fuq terminu twil   - Jiddaħħlu d-domandi ta’ sħubija ma’ SMEs Ewropej fid-database tal-Enterprise Europe Network. -   Żmien: fuq terminu medju   -   Żieda tan-numru ta’ SMEs li jieħdu sehem fil-laqgħat organizzati permezz ta’ “Enterprise Europe Network”. Żmien: fuq terminu medju   
   || - Titjib tal-governanza tas-Sistema Nazzjonali tal-Istatistika, u tal-kwalità u l-aċċessibbiltà għall-prodotti tal-istatistika || - Provvediment ta’ esperti u taħriġ - Appoġġ għall-proġetti ta’ modernizzazzjoni tas-Sistema Nazzjonali tal-Istatistika - Appoġġ istituzzjonali u ġemellaġġ || - Pjan ta’ azzjoni adottat għall-immodernizzar tas-Sistema Nazzjonali tal-Istatistika. Żmien: fuq terminu medju   - Numru ta’ serjiet tal-istatistika disponibbli fuq is-sit elettroniku tal-INS. -Numru ta’ pubblikazzjonijiet ta’ serjiet u metodoloġiji tal-istatistika uffiċjali skont in-normi u l-istandards internazzjonali disponibbli fuq is-sit elettroniku tal-INS. Żmien: fuq terminu qasir -Numru ta’ talbiet lis-sit tal-INS bħala parti mit-tiġdid tad-disinn tas-sit. Żmien: fuq terminu qasir - Eżistenza ta’ rapporti ta’ kwalità skont il-qasam tal-istatistika. Żmien: fuq terminu qasir - Eżistenza ta’ skeda ta’ pubblikazzjoni tad-dejta. Żmien: fuq terminu qasir   
   || - L-istabbiliment ta’ politika ta’ żvilupp tas-servizzi u tal-infrastrutturi tat-trasport u strateġija nazzjonali għat-trasport sostenibbli.   - Appoġġ għall-implimentazzjoni tal-istrateġija nazzjonali ta’ żvilupp tal-loġistika.   - Promozzjoni tal-iżvilupp tan-netwerks u tal-infrastrutturi tat-telekomunikazzjonijiet.   - Żvilupp u tisħiħ tan-netwerks, l-infrastrutturi u l-interkonnessjonijiet tal-enerġija. || - Provvediment ta’ esperti u taħriġ.   - Appoġġ għall-attrazzjoni tal-investimenti mill-UE.   - Appoġġ istituzzjonali u ġemellaġġ || -Il-politika ta’ trasport adottata. Żmien: fuq terminu twil -Jibdew in-negozjati għal Ftehim dwar il-liberalizzazzjoni tal-ispazju tal-ajru “Open sky”. Żmien: fuq terminu qasir - L-implimentazzjoni tal-istrateġija nazzjonali tal-iżvilupp tal-loġistika. Żmien: fuq terminu qasir u medju  -Il-Kodiċi tat-telekomunikazzjonijiet rivedut sabiex ikunu żgurati fit-tul id-disponibbiltà u l-aċċess għal netwerks/servizzi effiċjenti tal-ITC fir-reġjuni kollha. Żmien: fuq terminu medju -Jitfassal dokument ta’ politika dwar l-enerġija li jiddefinixxi l-għanijiet u l-istrateġiji. Żmien: fuq terminu twil 
   || - Jiġu definiti u implimentati l-istrateġiji settorjali li jgħinu l-iżvilupp tas-setturi b’potenzjal għoli ta’ tkabbir.   - Jiġi definit u implimentat Pjan Nazzjonali Strateġiku tat-Tuneżija Diġitali. || - Provvediment ta’ esperti u taħriġ   - Djalogu istituzzjonali   - Appoġġ istituzzjonali u ġemellaġġ || - Definita strateġija ġdida industrijali li tgħin lis-setturi b’potenzjal għoli ta’ tkabbir. Żmien: fuq terminu medju u twil   -Qafas ta’ sħubija settorjali li jiddefinixxi għanijiet komuni (tessuti-ħwejjeġ u partijiet tal-karozzi). Żmien: fuq terminu medju   - Rata ta’ progress tal-investiment fl-infrastruttura industrijali u teknoloġika. Żmien: fuq terminu medju   - L-istabbiliment ta’ Pjan Nazzjonali Strateġiku u ta’ Pjan ta’ Azzjoni għat-Tuneżija Diġitali (2013-2018). Żmien: fuq terminu medju   
 9/ Approfondiment tal-integrazzjoni, il-konklużjoni ta’ ftehim ta’ kummerċ ħieles profond u komprensiv u l-approssimazzjoni mal-acquis communautaire || - Tiġi ffinalizzata l-fażi ta’ tħejjija għan-negozjati ta’ ftehim ta’ kummerċ ħieles profond u komprensiv.   - Jibdew in-negozjati ta’ ftehim ta’ kummerċ ħieles profond u komprensiv.   - Jittejbu l-kundizzjonijiet ta’ aċċess għas-suq tal-oġġetti u s-servizzi u tal-fornituri tas-servizzi. - Approssimazzjoni tar-regolamenti orizzontali (dwar iċ-ċertifikazzjoni, il-valutazzjoni tal-konformità u s-sorveljanza tas-suq) u settorjali. - Jitkompla u jitħaffef l-aġġornament tal-istituzzjonijiet responsabbli miċ-ċertifikazzjoni, l-istandardizzazzjoni, il-valutazzjoni tal-konformità, il-metroloġija u s-sorveljanza tas-suq. - Jiġi negozjat mal-UE ftehim dwar il-valutazzjoni tal-konformità u l-aċċettazzjoni tal-prodotti industrijali (ACAA) fl-oqsma tal-materjal tal-kostruzzjoni u tal-prodotti elettriċi, imbagħad jiddaħħlu s-setturi l-oħrajn ta’ prijorità fil-ftehim. - Tkompli l-approssimazzjoni tal-leġiżlazzjoni Tuneżina mal-istandards tal-UE fl-oqsma identifikati bħala prijoritajri taħt id-DCFTA. - Tkompli l-implimentazzjoni tal-miżuri doganali li jgħinu l-iffaċilitar tal-kummerċ. - Titjib fil-livell ta’ protezzjoni tal-konsumaturi billi: - jissaħħu l-kapaċitajiet amministrattivi għall-applikazzjoni tal-politika ta’ protezzjoni tal-konsumatur; - jissaħħaħ ir-rwol tal-assoċjazzjonijiet fil-protezzjoni tal-konsumatur. || - Provvediment ta’ esperti u taħriġ   - Djalogu istituzzjonali   - Appoġġ finanzjarju permezz tal-programm attwali ta’ appoġġ għall-kompetittività u għall-faċilitazzjoni tal-aċċess għas-suq għat-tiġdid tal-istrutturi ta’ kwalità, ta’ ċertifikazzjoni, ta’ valutazzjoni tal-konformità u ta’ sorveljanza tas-suq   - Tisħiħ tal-infrastruttura ta’ kontroll   - Ġemellaġġ   - Appoġġ lis-soċjetà ċivili   - Assistenza teknika u akkumpanjament permezz tal-Programm kurrenti ta’ appoġġ għall-Ftehim ta’ Assoċjazzjoni u għat-Tranżizzjoni u permezz ta’ programm li jsegwi lil dan, b’appoġġ għan-negozjati u għall-implimentazzjoni tal-pjan ta’ azzjoni   || -Tnedija tan-negozjati tad-DCFTA fid-dawl tar-rakkomandazzjonijiet tal-fażi esploratorja.   -Konsultazzjoni mas-soċjetà ċivili waqt dawn in-negozjati. -Il-Ftehim tal-ACAA ffirmat għas-setturi prijoritarji.   Żmien: fuq terminu medju   -Numru ta’ proġetti ta’ ġemellaġġ konklużi fl-oqsma tad-DCFTA.    - Numru ta’ proġetti ta’ ġemellaġġ u ta’ appoġġ istituzzjonali magħmula taħt “programm ta’ appoġġ għan-negozjati u għall-implimentazzjoni tal-pjan ta’ azzjoni”. Żmien: fuq terminu qasir u medju     
 10) Żvilupp tal-ħiliet, aċċess għall-għarfien u innovazzjoni || - Riforma, titjib tal-kwalità u tisħiħ tal-governanza tas-sistemi nazzjonali tal-edukazzjoni, tal-edukazzjoni għolja u tat-taħriġ vokazzjonali   || ·      Provvediment ta’ esperti u skambju ta’ informazzjoni ·   Appoġġ baġitarju permezz tal-programm kurrenti PEFESE ·   Appoġġ istituzzjonali permezz tal-proġetti kurrenti TEMPUS u ġemellaġġ ·   Appoġġ metodoloġiku tal-Fondazzjoni Ewropea għat-Taħriġ. ·   Appoġġ finanzjarju permezz tal-programm futur Erasmus + fl-oqsma tal-edukazzjoni għolja u taż-żgħażagħ   || -L-adozzjoni u l-implimentazzjoni tal-istrateġiji ta’ governanza tas-setturi tal-Edukazzjoni, tal-edukazzjoni għolja u tat-taħriġ vokazzjonali bbażata fuq l-impjegabbiltà. Żmien: fuq terminu medju u twil   -L-adozzjoni ta’ qafas nazzjonali ta’ kwalifika u ta’ validazzjoni tat-tagħlim u tal-esperjenza, implimentat abbażi tal-indikaturi statistiċi li ġejjin. Żmien: fuq terminu medju -Numru ta’ programmi ta’ ko-diplomi u ta’ ko-superviżjoni tat-teżijiet bejn it-Tuneżija u l-pajjiżi tal-UE. Żmien: fuq terminu medju   Soġġett għad-disponibbiltà ta’ din l-istatistika: -Numru ta’ sezzjonijiet/oqsma tekniċi maħluqa fis-sistema skolastika (fuq terminu twil) -Perċentwal ta’ skejjel konnessi mal-Internet -Perċentwal ta’ żgħażagħ gradwati mill-edukazzjoni terzjarja li sabu impjieg sena wara li ggradwaw -Perċentwal ta’ studenti li ħarġu mill-iskola sekondarja li bbenefikaw minn għażla ta’ korsijiet. Żmien: fuq terminu medju   
   || - Tisħiħ tar-rwol tas-sistema nazzjonali tar-riċerka innovattiva   - Tiġi promossa l-approssimazzjoni u l-integrazzjoni tat-Tuneżija fiż-Żona Ewropea tar-Riċerka   - Tkompli l-implimentazzjoni tal-programm PASRI (Proġett ta’ Appoġġ għas-Sistema tar-Riċerka u tal-Innovazzjoni) u l-konsolidament tiegħu fil-livell reġjonali ||   || -Numru ta’ istituzzjonijiet ta’ riċerka u ta’ innovazzjoni jipparteċipaw fiż-Żona Ewropea tar-Riċerka u numru ta’ proġetti konġunti. Żmien: fuq terminu medju   -Numru akbar ta’ studenti u ta’ riċerkaturi jipparteċipaw fil-programmi Ewropej speċifiċi tar-riċerka. Żmien: fuq terminu medju 
 11/ Impjiegi, koeżjoni u integrazzjoni soċjali u żvilupp reġjonali u lokali || - Żvilupp u implimentazzjoni ta’ strateġija nazzjonali integrata tal-impjieg u ta’ tisħiħ tal-impjegabbiltà.   - Titjib tat-trasformazzjonijiet ekonomiċi u soċjali permezz tal-konklużjoni ta’ kuntratt soċjali ġdid u djalogu soċjali effettiv bejn is-sħab soċjali.   - Promozzjoni tal-politika ta’ inklużjoni soċjali u stabbiliment ta’ miżuri ta’ ġlieda kontra l-faqar u integrazzjoni tal-kategoriji l-aktar vulnerabbli.   - Żvilupp ta’ leġiżlazzjoni dwar ix-xogħol, sabiex issir aktar trasparenti u moderna fis-sens li tagħmel aktar flessibbli lis-suq tax-xogħol waqt li tħares id-drittijiet tal-ħaddiema. - L-istabbiliment ta’ bażi ta’ protezzjoni soċjali.   - Implimentazzjoni tad-dispożizzjonijiet dwar il-koordinazzjoni tas-sistemi ta’ sigurtà soċjali previsti fl-Artikli 65 u sussegwenti tal-Ftehim f’konformità mal-Artikolu 8 tas-Sħubija dwar il-Mobilità. || - Provvediment ta’ esperti u taħriġ   - Skambju ta’ informazzjoni u djalogu istituzzjonali   - Appoġġ istituzzjonali u assistenza teknika.   - Appoġġ lis-soċjetà ċivili   - Appoġġ istituzzjonali u ġemellaġġ u b’mod partikolari t-tisħiħ tal-ħiliet istituzzjonali tal-fondi tas-sigurtà soċjali .   - Assistenza teknika dwar il-protezzjoni soċjali ( riforma tal-pensjonijiet, valutazzjoni tal-iskemi l-ġodda ta’ assigurazzjoni tal-mard, ….)   - Taħriġ, skambju ta’ esperjenzi u esperti, kampanji ta’ sensibilizzazzjoni - Programm tematiku u kooperazzjoni mal-istituzzjonijiet speċjalizzati tal-UE || Implimentata l-istrateġija nazzjonali integrata dwar l-impjiegi. Żmien: fuq terminu medju -Kuntratt soċjali ġdid jiġi konkluż u jitwaqqfu sottokumitati tekniċi. Żmien: fuq terminu qasir -It-twaqqif ta’ Kunsill Nazzjonali għad-Djalogu Soċjali Żmien: fuq terminu qasir   -Struttura/i operattiva/i ta’ netwerking tal-operaturi pubbliċi ta’ informazzjoni dwar l-impjiegi u l-pariri u dwar l-għajnuna għall-impjegabbiltà. Żmien: fuq terminu medju   -Sistema ta’ valutazzjoni regolari tal-politiki attivi dwar l-impjiegi. Żmien: fuq terminu medju   -Adozzjoni tal-Programm tat-Tuneżija għax-Xogħol Deċenti. Żmien: fuq terminu medju   -It-twaqqif ta’ sistema ta’ informazzjoni dwar il-familji fil-bżonn u bi dħul limitat. Żmien: fuq terminu medju   -L-istrateġija tal-ġlieda kontra l-faqar u tal-inklużjoni soċjali tiġi mfassla u tibda tiġi implimentata. Żmien: fuq terminu medju   -Laqgħa tas-sottokumitat dwar “il-migrazzjoni u l-kwistjonijiet soċjali” biex jibda jiddiskuti abbozz ta’ deċiżjoni għall-implimentazzjoni tad-dispożizzjonijiet ta’ koordinazzjoni tas-sistemi ta’ sigurtà soċjali tal-Ftehim ta’ Assoċjazzjoni, Żmien: fuq terminu qasir   -Proposta għall-adozzjoni ta’ abbozz ta’ deċiżjoni lill-Kunsill ta’ Assoċjazzjoni. Żmien: fuq terminu medju   
   || - Jibda proċess komprensiv ta’ deċentralizzazzjoni u ta’ governanza lokali, u ta’ żvilupp tal-missjonijiet tas-servizzi tal-Istat.   - Jissaħħu l-isforzi tal-iżvilupp reġjonali u lokali u ta’ tnaqqis tad-differenzi territorjali.   - Tittejjeb il-governanza tal-istituzzjonijiet responsabbli mill-iżvilupp reġjonali.   - Tittejjeb l-effiċjenza tal-politiki ta’ żvilupp reġjonali u lokali.   || - Djalogu istituzzjonali u skambji bl-għan li t-Tuneżija tingħata għajnuna f’loġika ta’ żvilupp reġjonali u ta’ koeżjoni tal-UE.   - Provvediment ta’ esperti u taħriġ.   - Appoġġ baġitarju kurrenti għat-tisħiħ tal-kapaċitajiet tal-awtoritajiet lokali. - Appoġġ lis-soċjetà ċivili - Appoġġ lill-politiki u lill-programmi ta’ żvilupp reġjonali.   - Appoġġ istituzzjonali u ġemellaġġ   - Kooperazzjoni transfruntiera u deċentralizzata.   - Ikompli l-appoġġ għat-tisħiħ tal-ħiliet tal-awtoritajiet lokali u taħriġ tar-rappreżentanti eletti lokali.   - Kontribut għall-iżvilupp ta’ korpi inkarigati mill-iżvilupp fil-livell reġjonali.   || Pjan direzzjonali għad-deċentralizzazzjoni u għall-governanza lokali adottat. Żmien: fuq terminu medju   -Tibda r-riforma tas-sistemi ġuridiċi u regolatorji (liġijiet u regolamenti), istituzzjonali u organizzattivi (Ħiliet u responsabbiltajiet), u finanzjarji (taxxi lokali) li jirregolaw lill-awtoritajiet lokali.  Żmien: fuq terminu twil   - Adottata strateġija għall-ġestjoni tar-riżorsi umani fil-livell lokali Żmien: fuq terminu twil   -Il-missjonijiet tas-servizzi tal-Istat, fil-livell ċentrali u reġjonali, appoġġjati fil-kuntest tal-istabbiliment tad-deċentralizzazzjoni Żmien: fuq terminu twil   -Għadd ta’ proġetti mwettqa fi sħubija bejn l-awtoritajiet lokali Tuneżini u Ewropej. Żmien: fuq terminu qasir u medju 
   || - Implimentazzjoni ta’ riforma tas-settur tas-saħħa li jgħin il-prestazzjoni u jagħti aċċess aħjar għal kura ta’ kwalità   || - Provvediment ta’ esperti u taħriġ.   - Kontribut għall-aġġornament tal-infrastruttura tas-saħħa.   - Appoġġ istituzzjonali u ġemellaġġ || -   Imfassla strateġija ta’ riforma tas-saħħa. Żmien: fuq terminu qasir -   Implimentazzjoni tar-riforma tas-saħħa. -   Żmien: fuq terminu medju u twil 
 12/ Żvilupp agrikolu u rurali || - L-implimentazzjoni tal-programm multiannwali tal-iżvilupp agrikolu u rurali, b’konformità mal-linji gwida strateġiċi tal-agrikoltura nazzjonali u ENPARD   - Jissaħħaħ il-programm ta’ aġġornament tal-azjendi agrikoli, tas-setturi, tal-organizzazzjonijiet u tal-istituzzjonijiet u l-istrutturi ta’ appoġġ tekniku lill-agrikoltura   - Jingħata appoġġ għall-iżvilupp ta’ agrikoltura ta’ kwalità (prodotti bijoloġiċi u indikazzjonijiet ġeografiċi), tas-settur tas-sajd u tal-akkwakultura   || - Provvediment ta’ esperti u taħriġ - Appoġġ b’mod speċjali permezz tal-proġett pilota futur ENPARD - Appoġġ lill-programm ta’ aġġornament tal-agrikoltura - Appoġġ istituzzjonali u ġemellaġġ - Appoġġ għall-organizzazzjoni ta’ seminars dwar l-IĠP/id-DPO u l-prodotti bijoloġiċi   || -    Programm multiannwali ta’ żvilupp agrikolu u rurali, stabbilit u operattiv żmien għall-implimentazzjoni tul il-Pjan ta’ Azzjoni   -    Il-programm ta’ aġġornament tal-agrikoltura mniedi mill-ġdid (numru ta’ azjendi u istituzzjonijiet ta’ appoġġ involuti). -    Żmien: fuq terminu twil   -    Is-setturi agrikoli ewlenin (uċuħ, frott u ħaxix, laħam, ħalib) attivati mill-ġdid. Żmien: fuq terminu qasir u medju -    Kopertura ta’ 20 % tal-popolazzjoni mis-settur kooperattiv. Żmien: fuq terminu twil -      -    Implimentati strateġiji ta’ żvilupp tas-settur tas-sajd u tal-akkwakultura u tal-agrikoltura bijoloġika. Żmien: fuq terminu medju   
 13) Żvilupp u implimentazzjoni tal-istrateġiji u l-programmi li jassiguraw żvilupp sostenibbli || - Tittejjeb il-governanza ambjentali u jiġi promoss approċċ lokali (deċentralizzazzjoni, governanza lokali) b’mod partikolari permezz tat-tisħiħ tal-politika u tal-amministrazzjoni nazzjonali dwar l-aċċess għall-informazzjoni u l-parteċipazzjoni tal-pubbliku - Jiġi stabbilit qafas ta’ ppjanar strateġiku relatat b’mod partikolari mal-iżvilupp sostenibbli, (ekonomija ekoloġika, politika ta’ tibdil fil-klima, responsabbiltà soċjali tal-organizzazzjonijiet, innovazzjoni u teknoloġiji ambjentali). || - Provvediment ta’ esperti u taħriġ - Tisħiħ tal-kooperazzjoni istituzzjonali u tal-ġemellaġġ. - Appoġġ lis-soċjetà ċivili - Djalogu politiku u istituzzjonali || -   Jissaħħu l-istrutturi u l-azzjonijiet ambjentali fuq skala reġjonali u lokali. Żmien: fuq terminu medju -   Tiġi stabbilita sistema ta’ informazzjoni dwar l-ambjent u l-iżvilupp sostenibbli bis-sehem tas-soċjetà ċivili. Żmien: fuq terminu medju Titfassal Strateġija Nazzjonali ta’ Żvilupp Sostenibbli u viżjoni strateġika għall-ekonomija ekoloġika, ivvalidati mid-diversi partijiet interessati. -   Żmien: fuq terminu medju 
   || - Jiġi stabbilit programm nazzjonali ta’ prevenzjoni tat-tniġġis, ta’ tindif, ta’ aġġornament ambjentali u ta’ ġestjoni tal-iskart ||     || -   Definit programm nazzjonali għat-tindif taċ-ċentri industrijali u bidu tal-implimentazzjoni tiegħu. Żmien: fuq terminu medju -     -   Titwettaq reviżjoni strateġika tas-settur tal-iskart. Żmien: fuq terminu qasir 
   || - Jiġu implimentati l-ftehimiet u l-konvenzjonijiet reġjonali internazzjonali rilevanti dwar il-protezzjoni tal-ambjent u tal-klima, dwar il-ġlieda kontra d-deżertifikazzjoni u l-konservazzjoni tal-bijodiversità. - Jiġu żviluppati ż-żoni żvantaġġjati, jiġu promossi l-kundizzjonijiet tal-għajxien tal-abitanti ġewwa u qrib il-parks nazzjonali fin-Nofsinhar u tal-abitanti tal-oasijiet permezz tal-promozzjoni ta’ azzjonijiet ambjentali lokali li joħolqu l-impjieg u li għandhom valur miżjud, imfassal u implimentat u b’mod partikolari l-ekoturiżmu. - Implimentazzjoni tal-istrateġiji u tal-programmi mmirati biex itaffu u jgħinu fl-adattament għall-bidliet fil-klima   ||   || - Imfassla strateġija ta’ promozzjoni tad-diversità bijoloġika u tal-kundizzjonijiet tal-għajxien tal-abitanti ġewwa u qrib il-parks nazzjonali fin-Nofsinhar u tal-abitanti tal-oasijiet. Żmien: fuq terminu medju - Imfassla u vvalidata strateġija nazzjonali dwar il-bidliet fil-klima. Żmien: fuq terminu qasir - Imfassal inventarju tal-gassijiet b’effett ta’ serra. Żmien: fuq terminu qasir - Stabbilita sistema MRV (monitoraġġ, rappurtar, verifika) fis-setturi tal-enerġija, tal-industrija, tal-agrikoltura u tal-iskart. Żmien: fuq terminu medju 
[1]        Komunikazzjoni Konġunta “Strateġija ġdida
għal Viċinat li qed jinbidel” COM(2011) 303, 25/05/2011
[2]        It-Tuneżija u l-UE ffirmaw l-ewwel Ftehim ta’
Kooperazzjoni fl-1969, segwit mill-konklużjoni tal-Ftehim ta’
Assoċjazzjoni fl-1995. Kien f’dan il-kuntest u fil-kuntest aktar
ġenerali tal-Politika Ewropea tal-Viċinat li ġie adottat l-ewwel
Pjan ta’ Azzjoni fl-2005.
[3]               “Baġit għall-Ewropa 2020” - COM(2011) 500
finali, 29.06.2011.
[4]               L-Istatut ta’ Ruma tal-Qorti Kriminali internazzjonali,
il-Protokoll Fakultattiv għall-Konvenzjoni kontra t-Tortura u
t-Trattamenti jew Kastigi oħra Krudili, Inumani jew Degradanti,
il-Konvenzjoni Internazzjonali għall-Protezzjoni tal-Persuni kollha kontra
l-Għibien Infurzat, il-Protokoll Fakultattiv għall-Patt
Internazzjonali dwar id-Drittijiet Ċivili u Politiċi.
[5]               Strateġija ġdida rigward viċinat li qed
jinbidel - COM(2011) 303 - 25/05/2011
[6]               Il-Politika Ewropea tal-viċinat: lejn sħubija
aktar b’saħħitha - JOIN(2013) 4 finali – 20.03.2013
[7]      L-appoġġ
possibbli mill-UE f’dan l-istadju huwa indikattiv. Il-prijoritajiet
tal-kooperazzjoni finanzjarja huma miftiehma fil-qafas tal-eżerċizzji
konġunti ta’ programmar u inklużi fid-dokument “qafas uniku ta’
appoġġ”. L-appoġġ tal-UE jista’
jieħu l-forom diversi ta’ appoġġ u strumenti finanzjarji
disponibbli (appoġġ baġitarju, ġemellaġġ,
assistenza teknika inkluż mas-soċjetà ċivili, u
t-tisħiħ tal-kapaċitajiet materjali), li għandhom ikunu
ddeterminati skont il-missjonijiet ta’ identifikazzjoni u ta’ formulazzjoni
fid-diversi oqsma fejn l-UE tixtieq timmobilizza l-istrumenti tagħha.